
„Ügyelj a feddhetetlenre, nézd a becsületest, 
mert a jövendő a béke emberéé. 
De a bűnösök mind elvesznek, 
a gonosznak vége pusztulás. 
Az igazak segedelme pedig az Űrtél van, 
ő az ő erősségök a háborúság idején.” 

(Zsolt. 37.37-39.1 



Előszó 


Milyen lehetett az a Magyarország, ahol identitásukat vállaló zsidó emberek zsidó¬ 
ként éltek? 

Milyenek lehettek a kis eldugott falvak, ahol elég volt imaszobának a nagymama 
tisztaszobája ahhoz, hogy a zsidók zsidóként éljenek? 

Ha elfogadjuk, hogy a koncentrációs táborok létéről nem tudtak, akkor is hogyan 
volt lehetséges, hogy művelt, iskolázott emberek gondolkodás nélkül közreműköd¬ 
jenek szomszédjaik, ismerőseik megalázásban, kifosztásában, állatokként való össze¬ 
gyűjtésében, majd kizsuppolásában az országból? 

Ezekre a kérdésekre - és ezektől még súlyosabbakra - keresem a választ, amikor a 
könyv szereplői elmesélik történetüket. 

Amikor az interjúsorozat első része megjelent, elhatároztam, hogy nem hagyom 
abba, hanem folytatom, amíg köztünk vannak olyan holokauszt túlélők, akik hajlan¬ 
dóak elmesélni életüket. 

Milyen keveset tudnak az emberek és különösen a fiatalok a történelem e sötét 
korszakáról, és milyen keveset tudnak arról, hogy hogyan éltek a zsidók Magyaror¬ 
szágon a holokauszt előtt! Ezt a következtetést kellett levonnom a könyvet olvasók 
kérdéseiből, reakcióiból. 

Talán a 70. évforduló alkalmából megrendezett emlékév eseményei, rendezvényei 
javítottak a helyzeten. 

A „Vannak még tanúk” első része túlnyomórészt a Szabolcs-Szatmár-Bereg me¬ 
gyéből származó túlélők történeteit tartalmazza. A második részben igyekeztem az 
ország más tájain élőket megszólaltatni. 

Fontosnak tartottam, hogy ne csak a deportálás elszenvedői, hanem olyan embe¬ 
rek is beszéljenek, akik kívülről tapasztalták meg a történteket. Bennük az emlékek 
milyen gondolatokat, érzéseket váltanak ki és mit adnak mindezekből tovább? 

Kedves olvasó, tedd fel a kérdéseket önmagadnak és próbáld megválaszolni! 

Köszönöm a könyv minden szereplőjének, hogy hajlandó volt elmondani törté¬ 
netét. Köszönöm, hogy a számukra kincset érő fényképeket rendelkezésemre bocsá¬ 
tották. 

Lény Imréné Moskovits Piroska 


„1944. május 17-én vagoníroztak be bennünket és május 20-án érkeztünk meg 
Auschwitzba. Három napig tartott az út a szörnyű vagonban. ” 

Az első zsidók, akik főleg kereskedelemmel foglalkoztak, 1826-ban alapítottak hitközsé¬ 
get Hajdúszoboszlón. A hitközségnek, amely 1869-ben ortodoxnak nyilvánította magát, 
volt Chevra Kadisája, Talmud Tórája, éjszakai szállása és több segélyező egylete. Az első 
zsinagóga 1862-ban épült, de a gyarapodó közösség számára ez hamarosan kisméretűvé 
vált. Ezért 1895-ben (vagy 1896-ban) pompás, új zsinagógát avattak, majd 1900-ban 
kis téli imaház is épült. Ugyanekkor alakult meg a nőegylet és a leányegylet is. A hely¬ 
béli zsidóság lélekszáma 1910-ben érte el maximumát, amikor 554főt tett ki. Az első 
világháború harcaiban 19-en estek el, nevüket az 1927-ben leleplezett emlékmű őrzi. A 
hitközség élén 1919-től Katz Ármin rabbi állt. 


Piroska esküvői fotója 

Hajdúszoboszlón 1925-ben hőforrást találtak. Gyógyfürdő létesült, amelynek kifej¬ 
lesztéséhez három zsidó orvos: Simon Gáspár, Molnár Gyula és Aszódi Miklós jelentős 
mértékben hozzájárult. Ezt követően sok szálloda és étterem nyitotta meg kapuját, közöt¬ 
tük több zsidó tulajdonú is. 

Az 1941. évi népszámláláskor Hajdúszoboszló 17.669 lakosa közül 490 volt izrae¬ 
lita, ami 2,8 százalékos részaránynak felelt meg. A hitközség akkori elnöke Grósz Imre 
kereskedő volt. 1942-ben a fiatal férfiakat behívták munkaszolgálatra. Akiket a keleti 
frontra irányítottak, azok közül az első telet csak kevesen élték túl. 

A hajdúszoboszlói zsidókat a debreceniekkel együtt deportálták, egy részüket az ausztriai 
Strasshofba, többségüket Auschwitzba. 1944. június 27-én indult el az utolsó transzport. 

A lágerekből 180-an tértek vissza Haj¬ 
dúszoboszlóra. 

(Forrás:Randolpb L. Brabam, A magyar- 
országi holokauszt földrajzi enciklopédiája, 

I. kötet. Park Könyvkiadó, Budapest, 2010, 
pp. 493-520, Halmos Sándor, Lőwy Dániel) 

A ma még itt élő zsidók egyike Lévy 
Imréné Moskovits Piroska, akinek a törté¬ 
nete következik. 

1928. február 29-én születtem Beregszá¬ 
szon. Édesapám Moskovits Ignác (1877), 
édesanyám Eckstein Fáni (1890). Heten 
voltunk testvérek: hat lány és egy fiú. 

Helén, Dóra, Jolán, Ida, Regina (Ró¬ 
zsinak hívtuk), Piroska és Hermán. Mind¬ 
annyian Beregszászon születtünk és ott 
éltünk. Családunk nagyon vallásos volt. 

Szigorú kóser háztartást vezettünk, anyám 
kopasz volt, parókát viselt. Otthon csak zsidóul, vagyis jiddisül beszéltünk. 

Ilyen nagycsalád mellett természetes volt, hogy édesanyám a háztartást vezette 
és nem dolgozott. Apám fiatal korában Máramarosszigeten a Káin családnál volt 
kereskedősegéd. A Káin család angro nagykereskedéssel foglalkozott, apám 26 évig 
dolgozott náluk, mint főintéző. 

Általános iskolába Beregszászon jártam, nyolc általánost végeztem. Utána másfél 
évig egy női szabónál tanultam kabátokat-kosztümöket varrni, de csak a kezdete¬ 
kig jutottam el. A nővéreim is mind varrni tanultak. Helén és Jolán női ruha, Ida 
fehérnemű, Rózsi (Regina) férfiruha készítést tanult. Helén 1936-ban férjhez ment 
Tiszabecsre, 1944-ben már volt egy első osztályos kisfia, Sanyika. Zsidó iskolába nem 
jártam, otthon tanultam meg héberül olvasni anyám egyik barátnőjétől. O tanította 
meg nekem az imákat, amelyeket ma is tudok, és ma is olvasok héberül. 

Beregszászon nagyon sok zsidó élt. A fiatalok — különösen nyáron — szombaton 
összejöttek, sétáltak a korzón, moziba jártak. Az én szegény apám mindig mondta - 
zsidóul persze -, hogy „a lábát kellene levágni annak, aki ebben a világban, amikor 
így bánnak a zsidókkal, szórakozni jár”. 

Tegnap este néztem a televíziót és hallom, hogy egy történész arról beszél, hogy 
az 194l-es kamenyec-podolszkiji deportálás egy idegenrendészeti esemény volt. Na¬ 
gyon szeretném elmondani annak a történésznek, hogy 13 éves voltam, amikor Dóra 
és Jolán testvéremet 1941-ben elvitték Kamenyec-Podolszkijba. 



Jutka, Kati és Zsuzsi 

A dolog úgy történt, hogy be kellett volna mutatniuk a nagykorú testvéreimnek a 
születési papírjaikat, és szükségesek voltak hozzá a nagyszülők iratai is. A községháza, 
ahonnan a nagyszüleink születési papírjait be lehetett volna szerezni, porig égett, 
minden irat megsemmisült, ezért nem kapták meg határidőre az iratokat. így a csa¬ 
ládból a még otthon lévő két nagykorú lányt, mint idegent érintette a kitoloncolás. 
Nagyon rendes volt a beregszászi rendőrfőnök, mert a családunk jóban volt vele. Ez 
a Tarnaváry nevű rendőrfőnök mondta, hogy időt hagy a családunknak, próbáljuk 
megszerezni az iratokat. A velünk szemben lakó ortopéd cipésznél bújt el a két nő¬ 
vérem. Egy idő múlva aztán mondta Tarnaváry, hogy nem lehet tovább várni, ha a 
lányokat nem viteti el, akkor a csendőrök az egész családot elviszik. 

A két nővéremet, Dórát és Jolánt az utolsó transzporttal 1941-ben kitoloncolták. 
Útközben küldtek egy lapot, hogy jól vannak, ennyit engedtek nekik, de semmi 
egyebet nem tudtunk meg róluk soha többé. Beregszászra senki nem jött vissza azok 
közül, akiket 1941-ben elvittek. Apám 1941-től egészen addig, amíg 1944-ben de¬ 
portáltak mindannyiunkat, egy falat húst nem evett. Mindig azt mondta: „Hogyan 
tudnék én enni, mikor a gyerekeim ki tudja, hol éheznek”. Mondtuk neki, hogy ők 
már biztosan nem éheznek, mert nem élnek. Mindezt szerettem volna elmondani 
Szakály úrnak az idegenrendészeti eljárásról. 

Aztán elkövetkezett 1944 áprilisa. Beregszászon a Vári féle téglagyárban alakítot¬ 
ták ki a gettót. Velünk a csendőrök emberségesen bántak, mert apám köztiszteletnek 
örvendő ember volt, így utoljára vitték be a családunkat. A szüleim, Ida, Rózsi, én és 
a kis Hermán voltunk már csak otthon. Rózsinak megengedték, hogy még egy ideig 
kint maradjon, ő hozott be nekünk ennivalót a gettóba, amíg lehetett. 

Idának az egyik ismerős csendőr azt mondta, hogy adja oda az ékszereit, majd ő 
utánunk hozza, mert biztos szükség lesz rá később. így is történt, a nővérem odaadta 
az ékszereket, amiket egyébként rögtön elvettek volna tőlünk más csendőrök, így vi¬ 
szont a becsületes csendőr behozta utánunk a gettóba. Persze amikor bevagoníroztak 
bennünket, mindent elvettek, úgyhogy nem értünk vele semmit. 

A téglagyárban azokban a csarnokokban helyeztek el bennünket, ahol a téglát és 
a cserepet szárították. Volt teteje, az oldalát meg pokrócokkal körbekerítettük, úgy 
éltünk, mint ma a hajléktalanok. 

1944. május 17-én vagoníroztak be bennünket és május 20-án érkeztünk meg 
Auschwitzba. Három napig tartott az út a szörnyű vagonban. 

Megállt a vonat, nem tudtuk, hova érkeztünk, azt sem tudtuk, miért. Először kü¬ 
lönválasztották a nőket és a férfiakat. Utána a nőket szelektálták. A 14 éves kisöcsémet 
anyámmal az egyik oldalra, Idát, Rózsit és engem a másik oldalra állítottak, mi hár¬ 
man együtt maradtunk. A hangszórók magyarul harsogták, hogy mindenki legyen 
nyugodt, álljon oda, ahova mondják, mert vasárnap majd a családok újból együtt 
lesznek. 

Minket hármunkat kiválasztottak munkára. Leborotváltak, tetováltak. „A 6615” 
a számom, most is itt van a karomon. 

Az „A” lágerbe kerültünk, ahol egy szlovák zsidó lány, Aliz volt a blokkparancsnok. 

Mikor eljött az első vasárnap, Alizt meg akartuk verni, mert hiába vártuk a család¬ 
tagjainkat az ígéretnek megfelelően, nem jöttek, és mi sem mehettünk hozzájuk. Aliz 
meg kiabálta magyarul, hogy „mit akartok, nem értitek, hogy kifüstölték őket?” Fe¬ 
nyegettük, hogy megverjük. Aztán az egyik nap valamit vinni kellett a krematórium 
mellé, és Aliz engem küldött egy szojvai lánnyal - persze német kísérettel -, és akkor 
minden megvilágosodott. Láttuk, hogy akkor húzgálták a halottakat a krematóri¬ 
umba. Nem akartunk hinni a szemünknek. Visszamentünk, mondtuk a többieknek, 
hogy ne bántsátok Alizt, mert igazat mond. 

Az „A” lágerből beosztottak bennünket Brezsinskára (Birkenau) az ágynemű el¬ 
osztóba. Három hétig jártunk minden nap az „A” lágerből oda-vissza, majd mind¬ 
hárman bentlakók lettünk. Ide Birkenauba hozták a transzportok csomagjait; a kü¬ 
lönböző részlegek szortírozták a csomagokból a ruhaneműt, a cipőket meg mindent. 
Ezt az elosztó részleget hívták Kanadának. Mi az ágyneműket válogattuk. Az ágy¬ 
nemű barakkban egy Méry nevű francia zsidó lány volt a vezető. O már évek óta 
ott volt Auschwitzban, hétszer volt lekopaszítva, mire mi odakerültünk. Méry do¬ 
hányzott, és hogy ne szívjon túl sokat, nálam tartotta a cigarettáját. Én adtam neki, 


Piroska, Ida, Helén, Rózsi 

ha kért. Cigaretta a csomagokból került Mérynek. Itt a Kanadában jóban voltunk a 
sonderkommandósokkal, akik adtak ezt-azt, hiszen ők szedték össze a csomagokat 
a vagonoknál, ők dolgoztak a krematóriumoknál. A ruhák között, a csomagokban 
mindig akadt valami, vagy cigaretta, vagy egy darab kenyér, vagy más ennivaló. 

Borzasztó keveset kaptunk enni, kis híg répalevest. Minden nap akkor keltünk, 
amikor még fenn voltak a csillagok, álltunk a Zehlappelen, és akkor feküdtünk, ami¬ 
kor már újból feljöttek. A Kanada az öt krematórium közvetlen közelében helyezke¬ 
dett el. Az egyik olyan közel volt hozzánk, mint az út másik oldala. 

Egy kis gyér erdő választott el bennünket attól a krematóriumtól, ahol a legtöbb 
halottat égették el. A krematóriumok már nem győzték, és a németek megépítettek 
egy nagy betongödröt, ott is égették a halottakat. Szinte nappali világosság volt éjjel 
is a lángoktól, és a bűz, ami ott volt, elmondhatatlan. Szörnyű volt, de akkor nem 
törődtünk semmivel, nem voltak érzelmeink, nem gondolkodtunk, csak tettük a 
dolgunkat gépiesen, fásultan. 

Idu nagyon szépen varrt fehérneműket, és Méry beajánlotta őt az egyik német 
tisztnek. Ida kapott egy szobát és varrt a németeknek, amiért kaptunk egy kis plusz 
ennivalót. 

1945. januárban már közeledtek az oroszok Auschwitzhoz. Emlékszem, január 
18-án adtak mindenkinek egy kenyeret, egy pokrócot, és Birkenauból, ahol a Kana¬ 
da volt, elindultunk gyalog az auschwitzi vasútállomáshoz, hogy bevagonírozzanak 
bennünket. Mire odaértünk volna, az oroszok elfoglalták a vasútállomást, így vissza¬ 
fordítottak. 

Három nap, három éjjel gyalogoltunk a januári szörnyű hidegben, míg találtunk 
egy olyan vasútállomást, ami még német kézen volt. Az egy darab kenyéren kívül nem 
kaptunk egy falat ennivalót sem, megállás nélkül mentünk, csupán éjfélkor volt egy fél 
óra pihenő. A keréknyomokból kanalaztuk ki a vizet, hogy a szomjunkat oltsuk. 

Három nap múlva találtunk olyan vasútállomást, amit az oroszok még nem fog¬ 
laltak el. Nyitott vagonokba szálltunk be. Mivel hármunknak három pokrócunk 
volt, egyet magunk alá tettünk, egyet a hátunk mögé, egyet a térdünkre raktunk. A 
vonatozás is három nap, három éjjel tartott egy falat étel nélkül. Ránk fagyott a pok¬ 
róc. Megérkeztünk Ravensbrückbe, ahol ponyvasátrak voltak. Mikor megérkeztünk, 
Rózsi már olyan állapotban volt, hogy ha nem kap enni, meghal. Persze napokig itt 
sem adtak semmit; én kint álltam a ponyvasátor előtt, hogy figyeljem, hátha szerez¬ 
hetek valami ennivalót. Jött az aufseherin és a derékszíjának a csatos végével végigvá¬ 
gott az arcomon. Jajgattam, hogy kifolyik a szemem, a német nő meg kiabált, hogy 
„Nem tudod, hogy ha jön az aufseherin, akkor vigyázzba kell állni?” Ezen az estén 
aztán kaptunk egy kis moslékot, de az Rózsinak életmentő volt. 

Ravensbrückben három hétig voltunk. Majd megfagytunk a téli hidegben, a sát¬ 
rakban. Három hét múlva már rendes személyvonattal elvittek bennünket Mahlhofba. 
Dolgoztunk, én először árkot ástam. Minden fogolyra egy Wehrmacht katona vigyá¬ 
zott. Tudtam németül, meg oroszul is, mert Beregszászon senki nem volt egynyelvű. 

Egyik napon az én Wehrmacht őröm kérdezi tőlem: „Hány éves vagy, kislányom?” 
Mondom neki, hogy 17. Azt mondja nekem könnyes szemmel: „Jaj kislányom, lá¬ 
tod, itt kell nekem téged őriznem, amikor nekem is 17 éves kislányom van otthon”. 
Aztán később mondta, hogy „Na, ide figyelj, én most elmegyek, de dolgozz rendesen, 
hogy ha jön az aufseherin, nehogy baj legyen”. Kisvártatva visszajött, kenyeret ho¬ 
zott, de annyit, hogy még a testvéreimnek is jutott belőle. 

Hát ilyen is volt a sok rossz mellett. 

Mahlhofban voltunk olyan április végéig, majd újból elindultunk, és két nap gya¬ 
loglás után megérkeztünk Breslauba. Itt egy tanyán töltöttünk néhány napot és itt 
szabadultunk fel. Bejöttek az amerikaiak, de csak keresztülmentek ezen a települé¬ 
sen, minket végül is az oroszok szabadítottak fel. Rendesek voltak, figyeltek ránk. A 
tanyán voltak tehenek; az oroszok sorba állítottak bennünket, és reggel, délben, este 
adtak egy-egy csésze tejet. Ez volt a szerencsék, hogy törődtek velünk, nem ettünk 
hirtelen sokat, mert az végzetes lett volna. Az oroszok még tyúkot is zabráltak és 
húslevest főztek nekünk. Az az igazság, hogy akadtak közöttük zsidó katonák, akik 
vigyáztak, figyeltek ránk. 

Aztán Breslau környékén az Elbán hajóra szálltunk. Motor nélküli bárka volt, 
a férfiak a partról tolták. Nem ment gyorsan, így aztán sokáig utaztunk. Közben 
elveszítettem a testvéreimet, mert ők a bárka után szekéren mentek tovább, én meg 
lemaradtam vagy öt beregszászi lánnyal. Jött egy orosz teherautó, ami az ellenkező 
irányba vitt bennünket, hiába magyaráztuk, hogy a többiek a másik irányba mentek. 
Aztán autóbusszal elvittek Prágába, ott voltam öt napot, majd megint busszal Po¬ 
zsonyba, ahol ismét öt napot várakoztunk. Itt szálltunk vonatra és úgy jöttem haza 
Budapestre, ahol a Bethlen téren már várták a deportáltakat. Budapestről vonattal 
mentem haza Beregszászra. Hatvanban megállt a vonat. Egyszer csak hallom, hogy 
valaki kiabál nekem: „Hazajött a testvéred, menjél te is haza”. 

Mikor hazaértem Beregszászba, idegenek laktak a házunkban, az egyik szomszé¬ 
dunk adott szállást. Másnap elutaztam Tiszabecsre a nővéremhez, majd még egy¬ 
szer visszamentem Beregszászba, aztán újból Tiszabecsre, és közben lezárták a határt. 
Többet nem tudtam hazamenni, majd csak 1957-ben, Sztálin halála után lehetett 
átmenni. Rózsival és Iduval, akik Beregszászra később érkeztek, már a határ lezárása 
után, 12 év múlva találkoztunk. 

Soha nem tudtam meg, mi történt anyámmal és a kisöcsémmel, Hermannal. 

Valaki, aki ismert bennünket és visszajött, elmondta, hogy apámat még munkára 
választották, de csak két hónapig bírta. 

Helén nővéremnek a kisfia, Sanyika az apai nagyanyjával ment a gázkamrába. 

Helén, akinek a férje odamaradt, újból férjhez ment. 1956-ban, amikor volt a 
forradalom, Fehérgyarmaton laktak. A forradalmárok odaálltak a kapujukba, hogy 
„Na, gyere ki, te büdös zsidó!” Ekkor határozták el, hogy nem maradnak tovább az 
országban. Izraelbe mentek, akkor már volt két gyerekük. 

Iduék 1977-ben ugyancsak Izraelbe mentek, Rózsiék pedig 1988-ban Amerikába. 

Én Tiszabecsen ragadtam, Helén nővérem és a férje tartottak. Hajdúszoboszlón 
működött a háború után Joint üdülő, ahova beutaltak. Itt a fürdőben ismerkedtem 
meg Lévy Imrével, és 1947. szeptemberben összeházasodtunk. 

A férjem 1913. április 27-én született. Hatan voltak testvérek, ketten jöttek visz- 
sza: a férjem és egy nővére, akinek két gyermeke volt a háború előtt. Persze ők is 
odamaradtak, ahogy a férjem szülei is. Imre munkaszolgálatos volt, fakitermelésnél 
dolgozott Darnyicán, eljutott Kijevbe is, majd ahogy az oroszok nyomultak előre, 
úgy jöttek visszafelé Magyarországra. Budapesten érte a felszabadulás. Semmi nélkül 
kerültünk össze itt Hajdúszoboszlón, hiszen az ő családjától is elvettek mindent. 

A kereskedelemben helyezkedtem el. Először a mozi büféjét vittem, majd ven¬ 
déglátói és üzletvezetői tanulmányokat folytattam, és ezzel a végzettséggel dolgoztam 
különböző kereskedelmi munkakörökben nyugdíjazásomig. 

Három lányunk született: Jutka és az ikrek: Kati és Zsuzsi. A férjem is a vendég¬ 
látásban dolgozott, 1991. november 3-án halt meg. 

Van hat unokám és tizenegy dédunokám. Huszonnégyen voltunk a legutóbbi 
családi esküvőn, azóta született a családban még három gyermek. 

Kati lányom fia, Andris Finnországban él. Bekerültek egy olyan zsidó közegbe, 
hogy természetes számukra és a gyerekeik számára a zsidó életforma. A gyerekeik 
az óvodában tanulnak héberül is. Tomi unokám Londonban él, de ő is hazajön az 
ünnepekre Budapestre, a Bethlen téri zsinagógába, ahova én is járok. 1956-ig oly 
mértékben tartottam a vallást, hogy kóser háztartást is vezettem. 1956 után Haj¬ 
dúszoboszlón mindehhez már nem voltak adottak a feltételek. 

Rajtam kívül ma már talán négy-öt zsidó ember él még itt, a régi virágzó zsidó élet 
pedig teljesen elsorvadt. 

Dr. Tordai Sándorné Ungár Magda 


„ Tulajdonunkban volt jelentős nagyságú termőföld, állatokat, lovakat, 
teheneket tartottunk. Ez lett aztán a veszte édesapámnak 1944. előtt és 
1945. után is, hiszen volt mit tőle elvenni, és volt miért meghurcolni. ” 

Tiszavárkony a Tisza jobb partján elterülő település Szolnok közelében, ma mintegy 
1600—1700 lakosa van. A már az avarkorban is létező településen a zsidók először föld- 
bérlők voltak, majd az 1870-es években váltak a zsidó bérlők birtokossá. 

1919 és 1948 között a zsidó vallás szertartása szerint a faluban öt házasságkötés tör¬ 
tént és 12 zsidó gyermek született. 

Tiszavárkony község képviselőtestülete 2009-ben helyi egyedi védelem alatt álló épít¬ 
ménynek minősítette a községi köztemetőben lévő zsidó síremlékeket. 

Ebből a faluból származik Dr. Tordai Sándorné Ungár Magda Gitl, akivel Budapes¬ 
ten készítettem interjút, és akinek családja hosszú évekig élt Nyíregyházán. 


Családi fotó 1955-ből 

1924. április 16-án születtem Tiszavárkonyban. Volt egy ikertestvérem, Gyula és egy 
nővérem, Katalin. Apám gazdálkodó parasztember volt. 

Tulajdonunkban volt jelentős nagyságú termőföld; állatokat, lovakat, teheneket 
tartottunk. Ez lett aztán a veszte édesapámnak 1944. előtt és 1945. után is, hiszen 
volt mit tőle elvenni, és volt miért meghurcolni. Nagyon sokat dolgozott, mint a te 
apád, hajnali négykor kelt és késő estig meg sem állt. A házunk, amihez hozzátartoz¬ 
tak a cselédek házai is, távolabb volt a falu központjától. 

Anyám a háztartást vezette. Nem voltunk kóserek, olyannyira, hogy még disznót 
is tartottunk. Ételeinket anyám ennek ellenére a zsidó főzési szokásoknak megfelelően 
készítette. így étkezem azóta is, például a húsos, zsíros ételt a tejföllel, tejszínnel ma sem 

tudom megenni, és hiá¬ 
nyoznak a zsidó kony¬ 
ha ízei, amit valahogy 
itt a kóser kifőzdében 
- ahonnan az ebédemet 
kapom - sem tudnak 
már elkészíteni. 

Iskolába Szolnokra 
jártam, négy elemit és a 
négy polgárit végeztem, 
utána jött volna a gim¬ 
názium, de azt én már 
hagytam, el sem kezd¬ 
tem. Vonattal jártam be 
Szolnokra az iskolába az 
ikertestvéremmel, Gyu- 
szival. A vasútállomástól 
lovas kocsi vitt bennün¬ 
ket haza, mivel 4 kilo¬ 
méterre volt a tanyánk az állomástól. Ezt a sok utazgatást meguntam, ezért hagytam 
abba a tanulást a négy polgári után. Gyuszi Szolnokon elvégezte a gimnáziumot is. 

Tiszavárkonyban valamikor sok zsidó élt, amit igazolt a szép nagy zsidó temető, 
de a deportálás előtt már nem volt, csak három család: a két Ungár család és Singeré- 
ké. Ennek a Singer famíliának az egyik leszármazottja rabbi volt a Frankéi zsinagógá¬ 
ban. A temetőben megvan a nagymamám, a nagyapám és az 1918-ban született, de 
fiatalon meghalt testvérem sírja, sírköve is. 

A felszabadulás után az egyik tanácselnök kiszedette a sírköveket a zsidó temető¬ 
ből, és azokat egy kupacba összedobálták, a temetőt elfoglalták. A fiam, Péter köz¬ 
benjárására azonban az üj polgármester rendbe hozatta a zsidó temetőt. Megtaláltuk 
a nagyszüleim és a testvérem sírköveit is, és azokat is fel üj itattuk. 



Magda néni 


1944. májusban, amikor elkezdődött a deportálás, először Tiszaföldvárra vittek 
bennünket. Ez egy köztes állomás volt, ahol egy nagygazdaságban helyezték el a zsi¬ 
dókat a tehénistállóban. Az istállóban nagy fakkok voltak a teheneknek, és ezekbe a 
fakkokba került egy-két család. 

Innen 1944. május végén vagy június elején, már nem emlékszem pontosan az 
időpontra, bevittek bennünket Szolnokra, ahol a cukorgyárban volt a gyűjtő, ott vol¬ 
tunk hat hétig. Volt, akinek jutott fedett hely, volt, akinek nem. Ide hozták a zsidókat 

Unokák és dédunokák körében 


Szolnokról és a környező falvakból, még a Kunságból is. Összegyűjtöttek vagy 5000 
embert, a szabad ég alatt voltunk napokig. Nem tudtunk semmit, hogy mit akarnak 
velünk, az a hír terjengett csak, hogy valahova dolgozni visznek majd bennünket. 

Volt nekem egy befolyásos ügyvéd nagybátyám, apámnak a testvére, aki benne 
volt Szolnokon abban a bizottságban, amelyik beleszólhatott abba, hogy ki hová 
kerüljön a deportálás során. Ez a nagybátyám elintézte, hogy azon a szerelvényen 
legyen a családunk, amelyik nem Auschwitzba, hanem Ausztriába került. Persze ezt 
csak utólag tudtuk meg, mi hamarabb el akartunk menni a korábban induló transz¬ 
portokkal. Szerencsénkre nem abba a szerelvénybe vagoníroztak be bennünket, ame¬ 
lyik Auschwitzba érkezett. 

A mi vonatunk Baden bei Wien városában állt meg, ahol volt egy elosztótábor, 
ahol szétválogatták az embereket. Baden bei Wien egy gyönyörű város, már akkor, 
1944-ben is nagyon szép volt. 

Az elosztó táborban szétszortírozták az embereket. Mi bekerültünk egy har¬ 
minc-harmincöt fős csoportba, ahol a családok együtt maradhattak. A legfiatalabb 
közöttünk az egyik család nyolc éves kislánya volt, Ági. Már csak ketten élünk ebből 
a csoportból, Ági és én. 

Ezt a 30-35 fős csoportot elvitték egy nagygazdaságba, ahol elhelyeztek ben¬ 
nünket. Mezőgazdasági munkát kellett végeznünk. A gazdaságban földműveléssel 
és állattenyésztéssel foglalkozott a tulajdonos család, akik nagyon rendesek voltak. 
Megmondták, hogy ők nem akarnak nekünk rosszat. Úgy is volt. Igaz, hogy egy 
fűtetlen, hatalmas, fából készült tehénhodályban laktunk, de azok az emberek na- 

gyón rendesek voltak. Tartozott ehhez az épülethez egy konyha is, az én anyukám 
és egy másik idősebb asszony főzött a csoportnak. Adta a gazda a nyersanyagot, ők 
meg megfőzték. Nem volt valami híres koszt, de ahhoz képest, ami másutt volt, nem 
panaszkodhattunk. 

A gazdaságban, mire mi odakerültünk, már lengyelek dolgoztak. Volt egy lengyel 
tiszt, aki munkavezető volt. Lóval járta a munkaterületeket és engem kiválasztott se¬ 
gédjének. A munka nem volt könnyű; a gazdaságban gabonát, cukorrépát termeltek, 
csináltuk az aratást, cséplést, betakarítást. Ezen kívül versenylovakat tenyésztettek, és 
a lovak körüli munkát kellett elvégeznünk. 

Az SS-ek rendszeresen jártak ellenőrizni. A gazdáink mondták, hogy amikor jön¬ 
nek, akkor ők szigorúan fognak utasításokat adni. így is volt; ha jöttek az SS-ek, 
akkor a munkavezetők kiabáltak velünk, durvaságot tettettek, de tudtuk, hogy nem 
kell komolyan venni, ez csak színjáték. A németek közölték az osztrák gazdával, hogy 
ha nem lesz munka, akkor szóljanak, mert beszállítanak bennünket a központba a 
gyűjtőbe. A gazdáink azonban igyekeztek mindig munkát adni, így erre a beszállítás¬ 
ra nem került sor; ott voltunk a gazdaságban 1944. júniustól 1945. áprilisig. 

1945. április 16-án az oroszok szabadítottak fel bennünket. Mielőtt ez megtör¬ 
tént, a gazdánk azt mondta, hogy menjünk az erdőbe, fussunk, amerre látunk, ment¬ 
sük magunkat. De nem mozdult senki, maradtunk, és akkor bejöttek az oroszok. Na, 
ez is kutya világ volt, az orosz katonák „szedték a nőket”. Az volt a szerencsénk, hogy 
volt közöttük sok zsidó katona, és azok megvédtek bennünket, mondták a többiek¬ 
nek, hogy „na, ez tilos”. Az orosz katonák nagyon durvák voltak, erőszakosak. Az 
oroszoktól a gazdáink is tartottak, és a főnök úgy gondolta, hogy az értékei jobban 
biztonságban lesznek nálam. Ideadott nekem egy faládát, mondta, hogy abban éksze¬ 
rek vannak, vigyázzak rá. Én őriztem is, közben ők az oroszok elől elmenekültek. El¬ 
bújtunk annak az épületnek a padlásán, ahol laktunk, onnan viszont le kellett jönni, 
mert az oroszok fel akarták gyújtani az épületet. Nem tudtam a ládával mit kezdeni, 
így otthagytam a házban. Nem mertem magamnál tartani, mert az oroszok agyon is 
ütöttek volna érte, ha nálam megtalálják. Elogy mi lett a ládával, nem tudom. Utólag 
már bántam, hogy otthagytam, de akkor inkább az életemmel törődtem. 

Aztán elindultunk hazafelé gyalog. Napokig jöttünk, istállókban pihentünk meg, 
így jutottunk el a Dunántúlra. Addigra az ennivaló, amit magunkkal hoztunk, elfo¬ 
gyott. Már nem emlékszem, melyik dunántúli városban jártunk, amikor remény volt 
rá, hogy jön vonat és azzal utazhatunk tovább. Vártunk a vonatra vagy két napot, köz¬ 
ben az apám és a nagybátyám elindultak ennivalót szerezni, mert voltak elosztóhelyek, 
ahol csajkába az oroszok adtak valami ételt. Ők ketten elmentek, közben megjött a 
vonat. Mi, a család többi tagja felszálltunk, gondoltuk, majd apám és a nagybátyám 

utolérnek bennünket. 

Persze nem értek utol, 
majd csak Pesten talál¬ 
koztunk ismét. 

Pestről aztán újból 
gyalog mentünk haza 
Tiszavárkonyba. Meg¬ 
érkeztünk a falunkba. 

Istálló volt a szép nagy 
házunk, nem volt ben¬ 
ne semmi, csak rengeteg 
patkány. Mire mi haza¬ 
értünk, az ikertestvérem 
- Gyuszi - a munkaszol¬ 
gálatból már otthon volt 
1944. november óta. Nem tudott hova menni, a házunk lakhatatlan volt, így az 
egyik kocsisunk fogadta be. A szomszédok elmondták, hogy az egyik tehenünket a 
bíró vitte el. Gyuszi ment a bíróhoz, hogy visszakérje a tehenet, de a bíró nem adta, 
azt mondta, ő azért fizetett. Persze nem tudom, kinek fizetett, nekünk biztosan nem. 

így mikor hazaértünk, nem volt semmink, mindent széthordták, bútorokat, álla¬ 
tokat, mindent. 

Persze a családunk hozzáfogott felépíteni, ami elveszett. Ez hosszú idő volt és sok 
munka. Mire elértünk valamit, újból szedték az embereket - most már, mint kulá- 
kokat. Apámat is el akarták vinni, de megszökött. 

A nővérem, Kata ekkor már Nyíregyházán lakott. Férjhez ment még 1944. előtt. 
Az ő férje is munkaszolgálatos volt, született egy gyermekük is, aki még a deportálás 
előtt meghalt. 

Az egész családunk eljött Nyíregyházára, mindent otthagytunk Tiszavárkonyban. 
Aztán Nyíregyházán ismerkedtem meg a férjemmel, Tordai Sándorral. O is mun¬ 
kaszolgálatos volt a háború alatt, de megszökött, és Pesten bujkált egy árvaházban. 
Heten voltak testvérek, a családját deportálták. A férjemen kívül két húga és három 
öccse jött vissza, a nagyszülei, a szülei és egy húga a családjával együtt odamaradtak. 

Gyorsan történtetek az események, a megismerkedésünk után két hónap múlva 
már össze is házasodtunk A férjem családjának két háza volt Nyíregyházán a Kiss 
Ernő utcán. Az egyikbe, a 44. szám alattiba költöztünk be. Három gyermekünk 
született: Péter, Zsuzsa és Gyuri. A férjem nagyon ügyes, kereskedő szellemű ember 
volt. Ebből is baj lett persze, mert az ötvenes évek végén vagy a hatvanas évek ele¬ 
jén börtönbe került valami semmiségért ártatlanul, ott maradtam három gyerekkel 



A legkisebb dédunokával 

egyedül. Jött a tél, a hideg, és ekkor segített rajtam a te apád. Én nem is kértem. Az 
egyik napon eljött hozzánk, kérdezte, van-e tüzelőnk. Mondtam, hogy nincs. Apád 
mondta, legyek nyugodt, ő gondoskodik róla. így is tett; megvette, elhozta a legjobb 
szenet, berakta a helyére, nekem egy lépést sem kellett érte tennem. A mai napig nem 
felejtem el, hálás vagyok neki. Nagyon örülök, hogy ezt el tudtam neked mondani... 

Aztán persze a férjem kiszabadult, neveltük a gyerekeinket, szépen éltünk. Vagy 
negyven évig laktunk Nyíregyházán, pedig mindig el akartunk onnan jönni, de végül 
maradtunk. 

Minden jó volt addig, amíg a férjem nagyon meg nem betegedett és meg nem 
halt. Ma már Nyíregyházára csak a halottainkhoz járunk, ott vannak eltemetve a 
szüleim is. 

Nagyon szép családom van. A három gyerekem itt él Budapesten, gyönyörű uno¬ 
káim és dédunokáim vannak, szépen boldogulnak Magyarországon és külföldön. 

Jövőre április 16-án töltöm be a 90. életévem. Tudom, hogy a családom nagyon 
készül erre a szép kerek születésnapra, amit persze én is nagyon várok. 

Brenner Béláné Bóth Erzsébet 


„ Birkenauban válogattuk a holmikat, a gyerekruhákat, cipőket, játékokat, 
imakönyveket, imasálakat, kalapokat. Volt, aki megismerte a saját gyermeke holmiját.” 

A népszámlálás adatai szerint 1941-ben Nyírbátor zsidó lakossága 1899 fő volt. Az 
1920-as évek végén a status quo hitközség 3 kis templommal, híres Talmud Tóra iskolá¬ 
val, Chevra Kadisával és nőegylettel rendelkezett. 

Az ortodox hitközség intézménye volt a népkony¬ 
ha, amelyben 40 főre főztek, volt 120 taggal rendel¬ 
kező Chevra Kadisa, működött a jóléti bizottság, a 
Bikur Cholim Egylet, a Malbis Arumim Egylet és a 
Talmud Tóra Egylet. A deportálás után az 1949-es 
népszámlálási adatok 285 izraelitáról adnak számot. 

(Forrás: in. Randolph L. Braham, A magyarországi 
holokauszt földrajzi enciklopédiája, II. kötet. Park 
Könyvkiadó, Budapest, 2010, pp. 933-996, Néző 
István). 

Ma Brenner Béláné Róth Erzsébet egyedüli zsidó¬ 
ként él a városban. Az ö története következik. 

Róth Erzsébet 

1923. szeptember 30-án születettem Penészleken. Édesanyám Schwalb Berta, 
édesapám Róth Ábrahám. Hatan voltunk testvérek: Andor, Miklós, Klári, József, 
Ilona és én, Erzsébet. Én voltam a legidősebb, Andor 1944-ben 17 éves volt, a kis 
Ilona pedig három éves. 

Penészleken éltünk, ez egy kicsike falu a román határ közelében. A trianoni bé¬ 
keszerződés után Penészlek Szatmár megyéhez került, míg a környező települések 
Szabolcshoz. 1941-ben tíz zsidó család élt a falunkban, körülbelül 50-60 ember. 

Penészleken nem volt épített zsinagóga, hanem az én anyai nagyanyám külön 
bejáratú tisztaszobája volt berendezve imateremnek. Nagyanyám háza a falu köz¬ 
pontjában helyezkedett el, szemben a községházával és az iskolával, de ott lakott 
egy csoportban a többi zsidó család is. Volt az imateremben Tóra és minden, ami a 
zsidó szertartáshoz kellett. Rendszeresen jártak a faluba bócherek, akik tanították a 
gyerekeket olvasni, imádkozni. Az ünnepekre hívtunk előimádkozót, pénteken és 
szombaton pedig a sachter, Klein Mór imádkozott. Heiderbe 5 éves koruktól jártak a 
gyerekek, még mielőtt az elemi iskolát megkezdték volna, a lányok 10, a fiúk 13 éves 
korukig. A bócherek Nyírábrányból, Nyírlugosról, Nyíracsádról jöttek, egyik héten 
az egyik családnál, másik héten a másik családnál étkeztek. Valami keveset fizettünk 
is nekik. Én is 5 éves koromtól jártam heiderbe. Olvasni ma is tudom a héber szö¬ 
veget, de nem értem. Minden nyáron eljött a faluba egy ortodox kaftános elöljáró 
ellenőrizni a vallási előírások betartását, például helyesen van-e elhelyezve a mezüze. 
Ugyanakkor a perselyt is kiürítette, amibe minden péntek este adományként elhe- 

A Brenner család 


lyeztünk egy kis pénzt. Végső soron tisztelgő látogatást tett, de azért azt a kis pénzt is 
elvitte, ami persze így volt rendjén. 

Édesapámnak volt 8 hold földje, cséplőgépe, és volt egy kis szatócsboltunk. A föld 
felét kiadtuk felesbe, a másik felében volt erdő, szántó és rét. Megtermett minden, 
ami kellett. Tartottunk tehenet, lovat, baromfit, libát, kacsát. Az anyai nagymamám 
özvegyasszony volt, a nagyapám az első világháborúból tüdőlövéssel jött haza, és 
utána nemsokára meghalt. Nagymamámnak is volt egy kis boltja, de a sachteren 
kívül boltja volt Penészleken minden zsidó családnak. A mi kis falunk el tudta tar¬ 
tani ezeket a boltokat. Ez úgy volt lehetséges, hogy Penészlek körül több kis tanya 
volt. Zsuzsanna grófné, akinek szintén volt egy tanyája, bejött minden tavasszal és 
megegyezett apámmal, hogy 10-15 dohánytermelőnek ad hitelben árut. A grófné 
kezességet vállalt értük. Vitték hitelben a boltból, ami kellett, majd aratáskor a csép- 
lés után kifizették. Utána megint jött a grófné, megkötötték az egyezséget újból, 
dohánytörésig vállalta apám a hitelezést. Annak ellenére, hogy hitelbe adta az árut, 
a mindennapi megélhetés biztosítva volt, mert volt a földünk, a cséplőgép, és apám 
elment fuvarba is. Ha valakinek mondjuk menni kellett Nyírbátorba például a bíró¬ 
ságra, akkor apám a lovas szekérrel elvitte. 

Minden évben kaptunk a juhászoktól egy bárányt, azt őszig neveltük, szüretkor 
levágta a sachter. Háromfelé osztottuk, mert anyámék hárman voltak testvérek. 

A faluban mindenki gazdálkodott, a keresztények is. Ritkaság volt, ha valakinek a 
gyereke továbbtanult. A postamesterasszony, a főbíró, a malomtulajdonos engedhet¬ 
te meg magának, hogy a gyerekét taníttassa. Ha a szegényebb családból valamelyik 
gyerek mégis elment felsőbb iskolába, akkor az egész család arra az egyre dolgozott. 
Ilyen világ volt akkor. 

A legidősebb öcsém, aki 1927-ben született, nyolc általánost végzett. Szeretett vol¬ 
na továbbtanulni, de a zsidótörvények miatt már nem vették fel a polgáriba. Elment 
egy cipészemberhez inasnak, de nagyon sokat sírt, mert a suszter nem a szakmára 
tanította. Télen havat lapátolt, kályhát kormozott, nyáron az udvart seperte meg a 
disznóólát takarította. Annyit tanult meg a cipészmesterségből az öcsém, hogyan kell 
beverni a faszeget, hogyan kell befűzni, hogyan kell a fonalat szurokkal bekenni. így 
aztán ott is hagyta a susztert. 

Miután befejeztem a hat elemit, elkerültem anyám unokatestvéréhez Nyírbéltek- 
re, aki varrónő volt. Kitanultam nála a varrónő szakmát. Anyámnak volt egy Singer 
varrógépe, úgyhogy én ettől kezdve varrtam. 

A keresztények és a zsidók békességben éltek egymással, egészen addig, amíg a 
deportálás el nem kezdődött. Akkortól kezdve a tisztességes parasztemberek fiai, akik 
leventének álltak, borzasztóan viselkedtek. 

1944. márciusl9. után, áprilisban már sárga csillagot viseltünk és kijárási tilalmat 
rendeltek el. Naponta egy órát mehettünk ki a házunkból. Volt az udvarunkon egy 
kút, de nem volt iható a vize, ezért ivóvízért egy távolabbi szomszédunkhoz kellett 
elmenni. A leventék ott álltak a kapuban, őriztek bennünket. Én az egy óra alatt, 
amíg a kijárás lehetséges volt, mentem vödörrel ivóvízért. Amikor visszafelé jöttem a 
tele vödörrel, beleköptek a vízbe. Arra már nem volt elegendő az egy óra, hogy újból 
forduljak, így ivóvíz nélkül maradtunk. Mikor látta ezt a szembe szomszédunk, Já¬ 
nos bácsi, aki nagyon rendes ember volt, na, ő minden nap hozott két fedeles kanna 
vizet, és letette a kapunkhoz. 

Apámat 1944. április közepén internálták. Az történt, hogy április közepére elfo¬ 
gyott a lisztünk. Búzánk volt, de azt Penészleken nem lehetett megőrölni, mert a ma¬ 
lomban csak kukoricát és rozsot őröltek. Érmihályfalván viszont búzát lehetett liszt¬ 
re cserélni, nem kellett megvárni, míg megőrlik. (Érmihályfalva az első világháború 
végétől Romániához tartozott, majd a II. bécsi döntés visszaadta Magyarországnak, 
így 1945-ig Magyarországhoz tartozott. A szerző .) Az esperes úr kijárta a jegyzőnél, 
hogy adjon apámnak engedélyt, hogy elmehessen Érmihályfalvára lisztért. Apám akkor 
már munkaszolgálatos volt, de éppen hazajött szabadságra. Az írásos engedéllyel el is 
ment lovas fogattal lebonyolítani a cserét. Egyszer csak megjelent nálunk két csen- 

dőr, kérdezték, hol van apám. Mondtuk nekik, 
hogy engedélyt kapott és elment Érmihályfalvá- 
ra lisztért. Na, a két csendőr engem közrefogott, 
hogy menjek velük, és ha apám visszafelé szem¬ 
bejön velünk, akkor mutassam meg, mert nem 
lehetett volna neki engedélyt adni, megszegte 
a kijárási tilalmat. Mentem az úton a két lovas 
csendőr között. A postamesternő, akinél a csen¬ 
dőrök laktak, kiszólt a postáról: „Hova viszitek 
azt a lyányt?” Elmondtam, hogy miért visznek 
a csendőrök. A postamesternő, Ilonka néni le¬ 
hordta őket: „Szégyelljétek magatokat, engedjé¬ 
tek el, biztos nem fog megszökni”. Engem el is 
engedtek, de egy arra járó suhanc kölyök elment 
velük és megmutatta apámat. A csendőrök le is 
fogták, még azt sem engedték meg, hogy elkö¬ 
szönjön tőlünk. A kezét összekötötték, úgy vit¬ 
ték el, napokig azt sem tudtuk, hová. 

Szaniszló, egy Penészlek mellett lévő település fele Trianon után Magyarország¬ 
hoz, a másik fele meg Erdélyhez került. A szaniszlói erdő erdésze eljött egyik nap az 
esperes úrhoz és elmondta, hogy megtalálta az erdőben elhajítva Róth bácsi mun¬ 
kaszolgálatos katonakönyvét. Az esperes úr rosszat sejtett, nekünk ezért nem szólt 
semmit. Utánajárt viszont és kiderítette, hogy mi történt apámmal. Az esperes úrnak 
volt Szaniszlón ismerőse a községházán és ő megengedte, hogy szétnézzen a fogvatar- 
tottak között. Meg is látta az esperes úr apámat, ott ült szegény a földre szórt szalmán 
a sarokban, össze volt kötözve a keze, lába. Nem lőtték le, de hogy hogyan került az 
erőbe a munkaszolgálatos könyve, azt nem tudtuk meg. Mikor az esperes úr vissza¬ 
jött, elhívott magához és mondta, hogy apám él, nyugodjunk meg. 

Aztán 1944. május 4-én reggel jöttek hozzánk a csendőrök községi esküdtekkel, 
hogy adjuk le az ékszereket. Volt a kishúgomnak kis nyaklánca, fülbevalója, odaad¬ 
tuk. Aláírattak velünk egy papírt, hogy az ékszereket önként adtuk át. Ezek a csen¬ 
dőrök elmentek, majd kisvártatva jött másik két csendőr, hogy pakoljunk össze egy 
napra való élelmet meg egy váltóruhát, úgy sem lesz többre szükségünk. Álljunk ki a 
kapuba, mert jön értünk egy szekér és gyűjtenek bennünket össze az iskolaudvarra. 
Volt nekünk akkor egy gyönyörű lovunk a kiscsikójával. Anyámnak az volt a kérése, 
hogy ne a saját lovunkat fogják be a szekérbe. János bácsi, a szembe szomszédunk 
megmondta, hogy ő nem hajlandó a fogatával vinni bennünket, de hát jött egy má¬ 
sik ember, aki hajlandó volt. 

Apámnak volt egy öccse, aki az első világháborúban hősi halált halt. Az ő családja 
mentességet kapott a deportálás alól. Négy gyereke volt: egy 17 éves fiú, egy 12 éves 
kislány és egy 8 éves ikerpár. A 12 éves kislány és a 8 éves kis ikerlány angolkóros 
volt. Laura néni, apám sógornője kikísért bennünket a négy gyerekkel. A csendőrök 
elkezdték rugdosni a két angolkóros kislányt, mondták, hogy ezeket a szerencsét¬ 
leneket tartsuk meg, hogy szaporodjanak. Ezt látva, hallva Laura néném mondta a 
legidősebb fiának: „Eredj Bandi, pakolj össze nekünk is”, és ők is felültek hozzánk 
a szekérre, nem maradtak, nem éltek a mentesség lehetőségével. Szegény kislányok 
örültek, hogy mennek szekerezni. Senki nem jött vissza közülük. 

Összegyűjtöttek bennünket az iskolaudvarra. Az iskola magasabban feküdt, mint a 
mi portánk, így ráláttunk a kertünkre, házunkra, udvarunkra. Szürkületkor jött haza 
a legelőről a liba, kacsa, baromfi, a falubeliek már akkor este terelték az állatokat a 
saját udvarukra. Már azon a délutánon vitték magukhoz az istállóból a négy nagy 
kosarat a kotlóssal a tojásokon. Néztük az iskolaudvarról. 

Sötétedéskor elvittek bennünket Szaniszlóra, ott is az iskolába. Akkorra már ott 
voltak összegyűjtve a helybeli zsidók. A penészlekiek között egyetlen férfi volt csak, 
a szakállas sachter, a többiek munkaszolgálatosok voltak. Szegény sachternek a csen¬ 
dőr levágatta a szakállát, mikor előjött, nem ismertük meg. Másnap reggel személy- 

vonattal vittek mindenkit Szatmárnémetibe. Leszálltunk a vonatról. Ötös sorokba 
állítottak bennünket és úgy mentünk a gettóba, keresztül a Szamos hídon. A gettó 
Szatmárnémetiben azokból az utcákból lett kialakítva, ahol a zsidók laktak, és ahol a 
zsinagóga volt. Deszkapalánkkal körbekerítették a területet. Szalma volt leterítve az 
istállókban, azon aludtunk, semmi takarónk, ágyneműnk nem volt. Otthonról nem 
hozhattunk élelmet, ott adtak egy kis krumplit meg kenyeret. Téglát raktunk le és a 
gettóban talált edényekben főztünk. Kaptunk egy lavórt, amit az istálló egyik sarkába 
helyeztünk el, úgy mosakodtunk. 

Május végén személyvonatra raktak bennünket. A csendőrök kísértek Kassáig, 
ahol átadtak a németeknek. Itt már marhavagonokba kellett beszállni, nyolcvanan 
voltunk egy vagonban. Egyik sarokban volt egy veder a WC-nek, a másik sarokban 
egy veder víz. Az út két vagy három napig tartott. Mindig, ha egy nagyobb állomás¬ 
hoz értünk, akkor mellékvágányra állították a vonatot, és amikor más szerelvények 
elhaladtak, akkor mehettünk tovább. 

Nagyon sokan meghaltak a vagonban. Nagyanyám, aki több mint 70 éves volt, a 
46 éves anyám és a gyerekek mind kibírtuk. 

Mikor megérkeztünk Auschwitz-Birkenauba — persze akkor nem tudtuk, hogy mi 
a neve a településnek -, szóval mikor megérkeztünk, a három éves kis Ilona húgom 
kezét én fogtam. 

Megkezdődött a válogatás, már estefelé járt az idő. Először a férfiakat és nőket kü¬ 
lönválasztották. A 17 éves öcsém, Andor gyorsan elkerült mellőlünk. Majd a nőket és 
gyerekeket együtt válogatták. Én kerültem az egyik ötös sorba egyedül; nagyanyám, 
anyám, a négy kistestvérem, közöttük a kis három éves Ilona, a másik ötös sorba ke¬ 
rült. Már nem mehettünk egymáshoz. Nagy épületek voltak; az anyámék csoportja 
az egyik kapun, az én csoportom a másik kapun ment be, nagyon sokan voltunk. 

Minket egy fürdőbe vezettek. Megfürödtünk, majd levágták a hajunkat, szőrze¬ 
tünket, és beszórtak valami porral. Kaptunk egy szál csíkos ruhát, aminek a hátára 
volt festve egy piros „H” betű, és a lábunkra ilyen holland facipőt. Alsóneműt sem¬ 
mit, csak az egy szál csíkos ruha volt rajtunk. Tetováltak is, az én számom „A 13201”. 
Mikor kijöttünk, már éjszaka volt és hideg. Ma is látom magam előtt, hogy abból 
a csoportból, amelyikben a családom volt, már nem volt az udvaron senki. Szinte 
kihalt volt, eltűnt a rengeteg asszony és kisgyerek. 

Minket betereltek barakkokba, ahol priccsek voltak, kaptunk két pokrócot. Tízen 
feküdtünk egy priccsen, de csak az oldalunkon, mert hanyatt nem fértünk el. Kap¬ 
tunk 10 dkg kenyeret, és egy bádogbögrében valami löttyöt. Abban a löttyben biz¬ 
tos volt valami hülyítőszer, mert máshogy elképzelhetetlen, hogy úgy viselkedtünk, 
mint a barmok, amit mondtak, azt csináltunk. Vagy egy hétig nem mentünk ki a 
barakkból, csak a hajnali válogatásra, amikor minden nap szelektáltak bennünket. A 
kiválogatottak eltűntek, de már nem törődtünk vele, hogy mi lett velük. 


31 



Elmaradt a menstruációnk. Akinek 
abban az első egy hétben - tíz napban 
esedékes volt, még megjött, de aztán már 
többet nem. WC-re úgy mentünk, hogy 
kísért a német katonanő, de csak akkor, 
ha összegyűltünk legalább tízen. Amíg 
nem gyűltünk össze, csak ücsörögtünk 
és vártunk szó nélkül, hogy mikor mehe¬ 
tünk. 

Nem beszélgettünk egymással, csak 
meredtünk magunk elé. Volt, aki egy éj¬ 
szaka megőrült vagy megőszült. Fiatal lá¬ 
nyok egy éjszaka teljesen megőszültek. 

Minden nap mentünk az érkező vona¬ 
tokhoz. A férfiak kiszedték a vagonokból 
a halottakat, mi nők meg raktuk fel őket 
ilyen kétkerekű kis kocsikra. Toltuk nagy 
gödrökhöz, ahova belökték a testeket és 
soronként leöntötték frissen oltott forró mésszel. Ezt csináltuk délelőtt, mert a vo¬ 
natok általában reggel érkeztek. Délután minden nap átmentünk Birkenauba, ez há¬ 
rom kilométer volt. Nagy repcetábla mellett haladtunk el. Birkenauban válogattuk a 
holmikat, a gyerekruhákat, cipőket, játékokat, imakönyveket, imasálakat, kalapokat. 
Volt, aki megismerte a saját gyermeke holmiját. 

Minden héten kaptunk valami pirulát. Nem tudom, mit, de biztos azoktól let¬ 
tünk ilyen fásultak, hogy mindezt eltűrtük. 

Enni csalánlevest kaptunk répával vagy krumplival. Nagyon legyengültek az em¬ 
berek. Akik a gyengélkedőre kerültek, azok soha nem jöttek vissza, mind meghaltak, 
nem láttuk őket többé. 

Én mumpszos lettem a lágerben, de nem szóltam róla. A hajnali sorakozón, az 
Appelen a többiek mindig középre vettek és megtámasztottak, hogy össze ne essek. 

1945. januárban felrobbantották Auschwitzban a víztornyot. A németek elmene¬ 
kítettek bennünket egy tanyára, ahol az istállóban aludtunk. Majd újra visszavittek a 
lágerbe, de akkor már nagyon kevesen voltunk, és alig akadt közöttünk járóképes. 

Egyik hajnalban ütemes huppanásokra ébredtünk. Nem mertünk kimenni. Egy¬ 
szer csak férfiak jöttek be, a szomszéd tábor francia foglyai. Mondták, hogy nyu¬ 
godtan menjünk ki, a németek elmentek. Felszabadultunk. Az oroszok nagy fekete 
kenyereket és piros zacskókban kristálycukrot dobtak le, azokat a huppanásokat hal¬ 
lottuk. Nagy sátrakat állítottak fel, azokban fürdőkádakat helyeztek el, ahol meg- 

fürödhettünk. Nekem jártányi erőm sem volt, 38 kiló volt a súlyom. Május végén 
elvittek Görlitzbe kórházba, ott kezeltek, ott kerültem olyan állapotba, hogy haza 
tudtam jönni. Sokan voltak Görlitzben erdélyi zsidók, jött egy román katonai transz¬ 
port, hogy hazavigye őket. Én és az unokatestvérem, Éva kihasználtuk az alkalmat és 
eljöttünk az erdélyiekkel. 

Görlitzből gyönyörű pullmankocsikkal utaztunk Pozsonyig, majd onnan sze¬ 
mélyvonattal Debrecenig. Debrecenben ki akartunk szállni, de az erdélyiek mond¬ 
ták, hogy maradjunk, nehogy kiderüljön, hogy mi nem Romániába megyünk. Végül 
Érmihályfalváig mentünk vonattal és onnan gyalog haza Penészlekre. 

Bementünk az első zsidó házba Friedmannékhoz. Nem volt ott senki. Utána egy 
másikba, ott sem volt senki, aztán egy harmadikba, az is üres volt. Elkezdtünk sírni. Az 
esperes úr kint állt a kapuban, mondta, hogy ne sírjunk, mert a többiek azért nincsenek 
itthon, mert elmentek elénk Nyírábrányba, ugyanis híre ment, hogy jövünk haza. 

A penészleki zsidók közül hazajött a két Friedmann lány és egy fiú, én, az apám, 
anyámnak egy férfi testvére, aki munkaszolgálatos volt, két unokatestvérem: Éva és 
Pista, megmenekült Andor testvérem és egy nagybátyánk is, összesen tízen. 

Andor túlélte, de nem jött haza Penészlekre, ugyanis elkerült Párizsba. Na, ez egy 
érdekes történet. 

Andor Theresienstadtban volt a deportálás alatt egy unokatestvérünkkel. A felsza¬ 
badulás után nem sokkal egy francia úriember megjelent a theresienstadti táborban. 
Elmondta, hogy mennyire hálás a zsidóknak, mert egy izraeli férfi megmentette a 
kommunistákkal szimpatizáló húgát. Ez az idős úr kiválogatott tíz zsidó fiút, akiket 
elvitt magával Párizsba. Három évig ellátta őket mindennel, biztosította a tanítta¬ 
tásuk költségét; szakmát tanultak, leérettségiztek. Három év múltán mindegyiknek 
felkutatta a családját. 

Egyik napon hívattak engem Penészleken a községházára és mutatták, hogy Pá¬ 
rizsból érkezett egy levél, amelyben Róth Andor érdeklődik, visszajött-e valaki a 
családjából. Leírta, hogy mi történt vele, ugyanis ő is a tíz kiválasztott fiú között 
volt. Nagy volt az örömünk, hiszen ekkor tudtuk meg, hogy Andor is él. Az öcsém 
1948-ban jött haza két hétre látogatóba, majd visszament, és Párizsból kivándorolt 
Amerikába. 

1945 őszén a házunkban, a kis boltunkban egy szalmaszál nem maradt. A nyári 
konyhánkban volt egy berakott „spór”, az maradt meg, ott teleltünk ki apámmal. Az 
esperes úrtól kaptunk két pokrócot, azzal takaróztunk. Soha nem tudtuk meg, hogy 
kik vitték el a holmiijainkat. 

Az esperes úr felesége adott egy varrógépet, azzal kezdtem varrni. Az esperesék na¬ 
gyon rendes emberek voltak, a penészlekiek mégsem becsülték őket. Mikor bejöttek 
a németek, az emberek azt mondták, hogy az esperes úr kommunista, mikor bejöttek 

az oroszok, azt mondták, hogy fasiszta. Azért haragudtak rá, mert az elhagyott zsidó 
földeket a szegény sokgyerekes családoknak engedte csak kiosztani. 

A politika, a harácsolás lehetősége nagyon megváltoztatja az embereket. Mindad¬ 
dig, amíg a bajok nem jöttek, békességben éltek a zsidók és a keresztények egymással. 

Mondok erre egy példát. A harmincas években Penészleken építettek egy iskolát 
és egy keresztény templomot. Ugyanúgy mentek segíteni a zsidó emberek 18 kilo¬ 
méterről szállítani az építőanyagot, a téglát, meszet, követ meg minden egyebet sze¬ 
kerekkel, mint a keresztények. Laura nénémnek volt egy nagyon gazdag nagynénje 
Nyírábrányban, annak volt teherautója, daruja sofőrrel. Amikor készen volt a temp¬ 
lom, a harangot ennek a gazdag zsidóasszonynak a sofőrje szállította és helyezte el a 
teherautóval és a daruval. Aztán amikor minket felsorakoztattak a szekerekkel, hogy 
visznek Szaniszlóra, Bodnár Sándor esperes úr szólt a harangozónak, hogy „Eredj Bá¬ 
lint, húzd meg a harangokat, és amíg ki nem megy az utolsó szekér is, harangozzál”. 
Az emberek viszont nem engedték. Sőt, később a papot elvitették és a katonákkal le 
akarták lövetni mind az öt gyerekével együtt. Még szerencse, hogy az oroszok között 
voltak normálisak és ezt nem tették meg. 

A férjemmel, Brenner Bélával 1950-ben ismerkedtem meg. Ő Piricséről szár¬ 
mazott. Először munkaszolgálatos volt, majd 1944 decemberében deportálták 
Buchenwaldba. Úgy történt, hogy 1944-ben Pesten volt munkaszolgálatos, hazajött 
elköszönni a családjától. Az édesapja 1941-ben meghalt és az édesanyja egyedül ne¬ 
velte az öt gyereket. Szóval hazament a férjem elköszönni tőlük, így épp otthon volt, 
amikor másnap kezdődött a deportálás. Piricséről Nyíregyházára vitték az embereket. 
Ment a családdal a férjem is a nyíregyházi gettóba, viszont mivel kezében volt a mun¬ 
kaszolgálatos igazolványa, őt külön tették. Visszament Pestre a munkaszolgálatba, és 
csak 1944. decemberben, a nyilas hatalomátvétel után deportálták Buchenwaldba. 

1951-ben kötöttünk házasságot még Penészleken, majd elköltöztünk Nyírbátorba. 

Én a felszabadulás után varrni kezdtem. Dolgoztam a KTSZ-ben és otthon, mint 
maszek varrónő. A férjem a földműves szövetkezet áruházában volt a női osztály ve¬ 
zetője. 

Két ham van, Miklós és Tamás. Nem tudok a Jóistennek hálát adni azért, hogy 
ennyi megpróbáltatás, ennyi ismeretlen gyógyszerezés után szültem két egészséges 
gyermeket. 

Sokáig gondolkodtunk, tanakodtunk a férjemmel, hogy merjünk-e gyermeket 
vállalni, egészséges lesz-e? Mikor hazajöttünk a deportálásból, én két évig még nem 
menstruáltam. Nem volt senkink, nem voltak szüléink, odalett a szép kiterjedt csa¬ 
ládunk, nem volt kitől tanácsot kérni. Aztán csak elhatároztuk magunkat. Megszü¬ 
letett Miklós 1952-ben, aztán Tamás 1957-ben. Édesapám a felszabadulás után üjra- 
nősült, nekik is született gyermekük, így van két féltestvérem. 

Két unokám van. Zsuzsanna, a lányunokám 1982-ben, míg a fiúunokám, Attila 
1987-ben született. És van egy kincsem, a Marcellem, a dédunokám. O három éves, 
most fog menni óvodába. Attila unokám biológus, Zsuzsanna pedig alkotmányjogász. 

A gyermekkoromból az anyámról, az elpusztított testvéreimről nincs egy fény¬ 
képem sem, hiszen a házunkban nem maradt semmi, csak a berakott spór. 1956-ig 
albérletben laktunk, mert a férjemnek volt háza a deportálás előtt, de oda beköl¬ 
töztettek egy futballistát. Adtak volna nekünk más lakást, olyat, amit a kulákoktól 
elvettek, de nem fogadtuk el. 1970-ben építettük négyen ezt a társasházat, amiben 
most lakom. Az alapítók közül már csak én vagyok egyedül, sőt, az egész utcában 
senki sem él azok közül, akik itt laktak, amikor ideköltöztünk. 

Templomba nem járok, az ünnepeket itthon magamnak tartom meg. Nyírbátor¬ 
ban nincs zsinagóga. 1956. után a pesti zsidó hitközség eladta, majd lebontották. A 
temetőnk régi része nagyon elhanyagolt. A fákat kivágták a sírkövek között, a gyöke¬ 
reket viszont meghagyták, azok kihajtottak, elvadult, olyan, mint a dzsungel. 

Az elbontott zsinagóga helyével szemben lévő épületre most, 2014. szeptember 
28-án fognak emléktáblát elhelyezni az elhurcoltak emlékére. 

Nagyon örülök, hogy ezt megérhettem, hogy az eltűnt csaknem 2000 nyírbátori 
zsidó ember emlékét legalább egy emléktáblán megőrzik az utókornak. 

KopkaJános 


„Emlékszem a napra, amikor a szomszédjainkat elvitték. Vonultak szegényes kis 
batyujukkal az úton. Mi az ablakból néztük őket, csak intettek felénk búcsúzóul. 
Hegyi néni odaszólt: Nyugodt szívvel megyek el, senkinek nem tartozom. ” 

A következő interjúalanyom Nyíregyháza város köztiszteletben álló, sokak által szeretett 
polgára. 1973-tól 1990-ig volt a Kelet-Magyar ország főszerkesztője. Ez idő alatt a lap 
példányszáma 43 ezerről 100 ezerre nőtt. Több könyv és kiadvány szerzője. 

2004. február 3-án a Futár című lap közölte „Emlékeim tablóján” című írását, mely¬ 
ben a gyermekkorában megismert és többségükben elpusztított zsidó szomszédoknak állít 
emléket. A 2008. június 12-én „Holokamu!” címmel megjelent írásában hangot adott 
mélységes felháborodásának az egyre szaporodó holokauszttagadó megnyilvánulásokkal 
kapcsolatban. 

Ahogy írásában megfogalmazta: „Ha csak ’kamu volt Auschivitz, akkor hová lettek 
vajon a szomszédjaink? Kérdezem én szomorúan, aki ismertem őket. Akinek — a jelen 
ifúságától eltérően — nem csak kérdései, de személyes élményei is vannak arról a korról. 
Aki megtanulta, hogy a félrevezetés mennyire hatékony méreg. ” 

Következzék az ö története, melyben megjelenik előttünk az 1945. előtti régi Nyíregy¬ 
háza is, benne a város lakosságának szerves részét képező zsidó emberekkel. 


1933. január 31-én születtem Nyíregyházán. Édesanyám családja Nyírszőlősön 
lakott. Anyai nagyapám az I. világháború kitörésekor kiment Amerikába. Anyai 
nagyanyám három gyerekkel ottmaradt egyedül, anyám volt a gyerekek közül a legfi¬ 
atalabb. Szegények voltak. A 2-3 hold futóhomok földjükből éltek igen keservesen. 
A nagyanyám a megélhetésük biztosítása érdekében két lányát beadta Nyíregyhá¬ 
zára kiscselédnek. Anyám 12 éves volt, 
éppen elvégezte a 6 elemit. Schwartz 
Jakab zsidó emberhez került, aki hentes 
és mészáros volt, 10 évig szolgált náluk. 
Schwartzék saját gyerekükként bántak 
anyámmal, aki soha többé nem ment 
haza Nyírszőlősbe. Az édesanyja minden 
hónapban elment a béréért Schwartzék- 
hoz, ennyi volt a lányával a kapcsolata. 

Apám fuvaros volt. A Bujtos utcán 
állt a fogatával a mai Buszacsa (Bujtosi 
Szabadidő Csarnok) hátsó bejáratánál, 
fuvarra várva. Anyám, mint kiscseléd, 
ott járt el nap mint nap piacra, boltba, 
ide-oda. így figyelhettek fel egymásra, 
aminek következtében megszülettem. 

Apám, bár szűkös anyagi helyzete 
korlátozta, végül 1933. karácsony más¬ 
napján, december 26-án vette el anyá- 
Kopka Jancsi 1944 mát feleségül. 

Kopka János édesapja 

Anyám születésem után is besegített Schwartzéknál, engem is vitt magával. Na¬ 
gyon jó volt náluk a koszt, de a kis Andriska unokájuk rossz evő volt. Amikor meg¬ 
látta, hogy én hogy falom azokat a finom ételeket - mint kakaó és kuglóf -, ő is 
elkezdett enni. Erre Schwartz néni: Ilonka, hozza magával mindig a fiúcskát! Mert 
Andriskának az én példámat látva megjött az étvágya. 

Lazarovitsnak hívták a kis unokát, az édesanyjának kalapszalonja volt a Luther ház¬ 
ban a két épület között. Egyik nap Andriska meghívott hozzájuk. Ott laktak a Luther 
házban, nagyon szép lakásuk volt, ilyet azelőtt én soha nem láttam. Szép tágas szobák, 
gyönyörű bútorok, víz bent a házban, szinte nem hittem a szememnek. Andriska kinyi¬ 
totta az egyik szekrényt, ott volt az édesapja gyönyörű első világháborús egyenruhája, 
kirakva kitüntetésekkel. Büszkén mutatta a kisfiú, én meg ámuldozva néztem. 

Nagyapám taligás volt, kétkerekű féderes taligával állt a Korona Szálló előtt, várta 
a kuncsaftokat. A harmincas években ilyen volt a nyíregyházi taxi, a tirpákok fiderká- 
nak hívták. Éjszaka az urak jöttek ki a Koronából vagy más szórakozóhelyről, illetve 
az egyletekből, és ezzel a fiderkával közlekedtek. 

Egyik alkalommal a Kereskedők és Gazdák Körének esti üléséről kijött Brüll Si¬ 
mon, aki gazdag festék- és vegyiáru nagykereskedő zsidó ember volt. Az volt akkori¬ 
ban a szokás, hogy az ilyen kétkerekű taligára, ha felült egy úriember, akkor a kocsis 

szépen leült a lábához, mert az úr és a paraszt nem ülhettek egymás mellett. Nem 
így volt ez Brüll Simonnal, mert ő felült a bakra, és a nagyapámmal egymás mellett 
ülve szépen elbeszélgettek a hazafelé vezető úton. Kérdezte Brüll Simon nagyapámat, 
hogyan élnek, van-e családja, hány gyerek van, stb. Mondta nagyapám, hogy három 
gyereke van. A legkisebb most végezte a hat elemit, még nem tudja, mi lesz vele, 
tanulni kellene, mert ügyes gyerek. Brüll úr másnapra bekérette apám testvérét, az 
én nagybátyámat, aki rögtön kapott egy kifutói feladatot: vegyen egy csokor virágot, 
menjen el a feleségéhez és közölje vele, hogy csak később megy haza. Mire Brüll úr 
körbenézett, nagybátyám már vissza is ért, teljesítve a feladatot. Megtetszett neki az 
ügyes kisfiú, két évig maradt nála kifutó, nagyon jó borravalókat kapott. Majd felvet¬ 
te tanulónak, kitanulta a szakmát és addig, amíg a zsidótörvények meg nem tiltották, 
ott dolgozott, mint kereskedősegéd. 

A mai Dózsa György utcán, ami régen Vay Adám utca volt, az Uránia, majd ké¬ 
sőbb Béke mozi mellett működött a Glück bútorkereskedés. Apám a stráfkocsijával 
onnan szállította a bútort szerte a megyébe, sőt Miskolcra, Sátoraljaújhelyre is. Egyik 
alkalommal azonban nagy baj történt, mert a jeges, csúszós úton a ló elesett, eltört a 
lába, ezért a lovat le kellett vágni. 

Apám a vágóhídon kapott pénzből nem tudott másik lovat venni. Bement Glück 
úrhoz, elmondta, mi történt. Kérdezte Glück úr, mennyibe kerül egy ló. Mondja 
apám, hogy még kellene 500 pengő. 

Glück úr benyúlt a kasszába és odaadta az 500 pengőt, ami nagyon nagy pénz 
volt akkor, mint ahogy a korabeli kupiét énekelték: „Havi 200 pengő fixszel az ember 
könnyen viccel”. 

Megköszönte Glück úrnak apám, de hogy fogja ő azt visszaadni? Majd szépen lefu¬ 
varozza részletekben, de úgy, hogy a családnak is maradjon pénz az élet fenntartására. 
Volt Nyíregyházán egy másik, szintén zsidó bútorkereskedő, Lefkovics úr. Annak is 
fuvarozott apám, mert Glück úr beajánlotta azzal, hogy egy megbízható ember. 

Az eddig elmondottakból is kitűnik, hogy a családom életének szerves részét ké¬ 
pezték zsidó emberek. Hiszen apám, anyám, a nagybátyám is zsidóknál dolgozott, 
akikről én mindig csak jót hallottam. 

És ott volt Hegyi néni. 

Mi a nagyszüleimmel együtt a Hunyadi utcán laktunk. A Hunyadi utca és a Belső 
körút sarkán volt Hegyi néni háza. Egy pici kis mézeskalács házikó, benne egy kis 
szatócsbolttal. 

Hegyi néni egy aranyos nagymama volt. Ha bementem a boltba, mindig kikérde¬ 
zett az iskoláról, megkérdezte, hogy van anyám, apám, nagyapám. Iskolai sikereim¬ 
hez gratulált és mindig adott egy szem selyemcukrot. Hogy örültem én annak a kis 
ajándéknak! 

Hegyi néni háza ma 


Hegyi néni boltjában kaptam rá az újságolvasásra. Ott voltak ugyanis a Magyar 
Futárnak, a nyilaskeresztes újságnak az el nem adott példányai, amit Hegyi néni 
csomagolásra használt. Képes újság volt, a címlapon mindig valami szenzációval. Az 
egyik nap ez állt rajta: „Szingapúr lángokban áll”. Nagyon izgatott ez a dolog, más¬ 
nap az iskolában meg is kérdeztem a tanító nénitől, hogy mi az a Szingapúr és miért 
áll lángokban. Ö elmagyarázta szépen részletesen. 

Itt olvastam először egy folytatásos regényrészletet is „Tarnopolból indult el” cím¬ 
mel. A Galíciából idejött zsidók térfoglalásáról szólt, arról, hogyan nyomják el a 
keresztényeket. Mindezt a kedves, ezüsthajú zsidóasszony, Hegyi néni boltjában. 


Nyíregyházán a társadalmi rangot az is mutatta, hogy ki hol lakott, milyen ma¬ 
gasan a domborzati viszonyokhoz képest. A Vay Ádám utca volt a legmagasabban, 
majd lejjebb volt a Selyem utca, legmélyebben a Hunyadi utca, ahol mi is laktunk. 
Sáros, földes utca volt, középen szennyvízárokkal. Ez vezette le a bíróságtól, a bör¬ 
töntől és a rendőrségtől a szennyvizet a bujtosi bányagödrök tavainak egy részébe. 


Akik a Hunyadi utcán laktak, azok szegény emberek voltak, akár zsidók, akár 
keresztények. Elég sok zsidó család lakott ott. Goldfarbék például tőlünk a második 
házban, aztán Jakabovits bácsi, a szódás. Nála minden péntek este - a sábesz beáll- 

Schwartzék háza ma 

takor - feladatom volt egy szál gyufával begyújtani a tűzhelybe. Fizetségem egy üveg 
szóda volt, nekem nagy kincs, apámnak ajándék. 

Velünk szemben Weinbergeréknek három tehénkéjük volt, ott legeltek a mai 
Csekő cukrászda helyén, tőlük vettük a tejet. 

A nyilas párt nyíregyházi szervezetének a közelünkben volt a központja. Lakott 
arra egy szegény család, a Jani fiuk apámnak járt segíteni, rakodni. Egyik alkalommal 
Jani egyenruhában jelent meg, új zöld ingben, nyakkendővel, nadrágszíjjal. Kérdi tőle 
apám, hogy „Te Jani, te meg mit csinálsz, hova mégy ilyen kiöltözve?” Mondta Jani, 
hogy az egyenruhát a nyilasok adták, adnak bárkinek, csak alá kell írni a belépést. 

Olyan 16-18 éves fiúk jöttek egyszer a Hunyadi utcán és énekelték hangosan: 
„Éljen a Szálasi, meg a Hitler, üssük a zsidókat bikacsökkel!” Énekelték Kiss Manyi 
népszerű slágerének dallamára, teli torokból: „Egy rabbi, két rabbi, megdöglött a 
főrabbi, bátorság, éljen Szálasi!” Én 10 évesen hallgattam és még tetszett is. Akkor 
gyerekként nem raktam össze a személyes tapasztalataimat a hallottakkal vagy a nyi¬ 
las újságban olvasottakkal. Nem gondolkodtam el az ellenmondásokon; az általam 
ismert zsidókat, akiket szerettem, és akik engem szerettek, nem azonosítottam azok¬ 
kal, akiket ütni kell bikacsökkel. 

Családunkban a zsidók sorsáról akkor volt szó, amikor elkezdődött a gettósítás. 
Az egyszerű emberek nem hallgattak rádiót, hiszen nem volt rádiójuk. Nem olvastak 
újságot, csak akkor észlelték az eseményeket, amikor azok megtörténtek. 

Emlékszem a napra, amikor a szomszédjainkat elvitték. Vonultak szegényes kis 
batyujukkal az úton. Mi az ablakból néztük őket, csak intettek felénk búcsúzóul. 
Hegyi néni odaszólt: Nyugodt szívvel megyek el, senkinek nem tartozom. 

Nyíregyházán a Körte utcán, az Epreskert utcán, a Kossuth utcán és környékükön 
alakították ki a gettót. Nem volt teljesen bekerítve, de minden utca elején rendőr állt. 

Egyik napon anyám üzenetet kapott, hogy menjen el Rozsnyaiékhoz. Ok a Vay 
Ádám utcán laktak a feleségével egy szép polgári házban. Rozsnyai úr talán a Stühmer 
vagy valamelyik másik csokoládégyárnak volt a nyíregyházi képviselője, üzletkötője. 
Elkísértem anyámat, mert beteg volt már akkor. Rozsnyai úr arra kérte anyámat, 
hogy őrizze meg azt a kis batyut, amibe az értékeiket összecsomagolták. Mondta, 
hogy pénz van benne, meg ékszerek. Ha nem jönnek vissza, akkor az anyámé lesz, ha 
meg visszajönnek, akkor gazdagon megjutalmazzák. Anyám sírva ellenkezett, hogy 
ő nem vállalja, mert mi lesz, ha ellopják, vagy ő meghal, és nem találják meg, ha 
visszajönnek. így a kis batyu nélkül jöttünk el. Rozsnyaiékat hamarosan elvitték és 
nem jöttek vissza. Anyám nem vette át a vagyonukat, de tudom, hogy valaki más, aki 
később igen gazdag ember lett Nyíregyházán, átvette. 

Megtudtuk, hogy Schwartz bácsiék a gettó melyik házába kerültek. Összerakott 
anyám egy kis élelmet, amit együtt vittünk oda. A rendőr beengedett bennünket: 
borzasztó körülmények között, a volt zsidó házakba zsúfolták össze a sok embert. 
Szegény Schwartz bácsiék! Elbúcsúztak volt kiscselédjüktől azzal, hogy ők már ide 
soha nem jönnek vissza. Anyám biztatta őket, mondván, dehogynem, de ők érezték, 
hogy örökre búcsúznak. 

Nem sokáig, talán két hétig voltak a zsidók a gettóban; onnan elvitték őket a 
Nyíregyháza környéki gyűjtőtáborokba, Nyírjesre, Harangodra és Nagyszállásra. 

Ebben az időszakban apám kint volt a fronton, viszont megvolt a lovas fogata. 
1944. május elején kaptunk egy felszólítást a polgármesteri hivatalból, hogy szigorú 
büntetés terhe mellett jelentkezzünk a Kis tér 6. szám alatt. 

Anyám a 17 éves öccsét kérte meg, hogy menjen el a fogattal; én, aki akkor 11 
éves voltam, elkísértem. 

A Kis tér 6. szám nem volt más, mint a zsinagóga, ahol a gettókórház volt beren¬ 
dezve. Mikor megérkeztünk, rendőrök fogadtak, az utcán várakoztunk több stráfsze- 
kérrel együtt. Egyenként engedték be a szekereket a zsinagóga udvarára. Az épületből 
beteg, magatehetetlen embereket hordtak ki, akiket befektettek a stráfkocsi középső 
részére, a mozgásképesek pedig körbeültek a platón. Mikor befejeződött ez a furcsa 
rakodás, több szekérrel együtt mi is elindultunk Nyírjesre. Nyírjes Nyíregyháza és 

Nagykálló között van, mintegy 8 km-re Nyíregyházától. Hang nélkül ültek, feküdtek 
a szerencsétlen emberek. 

Megérkeztünk a táborba, ami egy tanya volt, ahol dohányszárító pajták voltak. 
Két csendőr várta a kocsikat, majd egyenként bemehettünk a tanya területére. Mi¬ 
kor beértünk, kiabálni kezdtek a csendőrök, hogy „Leszállni, leszállni!”. Aki tudott, 
lekecmergett, támogatta a gyengébbeket. Egy szakállas, pajeszos ortodox zsidó öreg¬ 
ember nagyon beteg lehetett, meg sem mozdult. Őt megfogták a csendőrök és le¬ 
dobták a szerencsétlent a földre, csak úgy nyekkent. Én a bakon ülve néztem, mi 
történik, és gyerekfejjel is éreztem, hogy valami rettenetes dolog tanúja vagyok. 

Azt, hogy mi történt velük, csak azok az emberek tudták, akik valamilyen okból 
részesei voltak az eseményeknek. A többség nem ismerte a részleteket. Az a szóbeszéd 
járta, hogy munkára viszik őket valahová. 

1944. május 14-én gördült ki az első vagon mintegy 2000 emberrel, mint később 
megtudtuk, Auschwitzba. 

Az elhagyott zsidó házakat a hatóság lepecsételte, majd a városháza kiutalta. A 
bútoraikat, ágyneműiket, mindenüket széthordták. 

Apám három évig volt a fronton. 1944-ben, már amikor elvitték a zsidókat, 
kapott négynapi eltávozást. Ez alatt az idő alatt feljöttünk együtt a Kossuth térre. 
Mondták az ismerősök apámnak is, hogy olcsón lehet venni zsidó bútorokat, mire 
apám: neki nem kell a másé. 

A deportálás előtt a két zsidó hitközség: az ortodox és a status quo ante összeí¬ 
rása szerint 4753 zsidó ember élt Nyíregyházán. Ezek az emberek eltűntek a város 
életéből és máig hiányoznak, hiszen néhány százan jöttek csupán vissza. Egy ideig 
várták a családjukat, majd jórészük elment. Kivándoroltak Izraelbe vagy az Egyesült 
Államokba. 

Nyíregyháza, a nyugodt, csendes tirpák város mintegy 4000 polgára eltűnt nyomta¬ 
lanul. Alig vagyunk már mi is, akik emlékeznek rájuk, akik ha elmennek a házuk előtt, 
eszükbe jut Schwartz bácsi, Hegyi néni vagy Brüll Simon és a többiek. Látjuk magunk 
előtt lassan elhalványuló arcukat, alakjukat. Hetven év múltán is hiányoznak. 

Pálmai Sándorné Fischer Magdolna 


„Az újságokból tudtam meg, hogy mi történik a vidéki zsidókkal. 
Nem jött semmi hír az otthoniakról, ezért levelet írtam a szüleimnek, 
de nem jött válasz. írtam egy ismerősömnek, hogy keresse mega családomat, 

ö írta meg, hogy elvitték őket. ” 

2014júniusában egy esős kora nyári napon készítettem interjút Pálmai Sándorné Fiscber 
Magdolnával. Budán egy gyönyörű, szinte erdős környezetben lévő társasházi lakásban él 
a 93 éves Magdi néni. Különleges cukkinis süteménnyel, frissen sütött sós stanglival várt. 
Lakása nappali szobájában az asztalon az éppen olvasott, nyitott könyv feküdt. Es a 93 
évesen is kislányos, törékeny Magdi „néni" mesélni kezdett. 


Fischer család 1920-as években 

1921. szeptember 30-án születtem Nyíregyházán az Epreskert utca 15. számú ház¬ 
ban. Születésem helyszínét azért tudom ilyen pontosan, mert így szerepel, utcanév 
megjelöléssel az eredeti születési anyakönyvi kivonatomban. Pár évig éltünk az Ep¬ 
reskert utcán, majd apám vett egy családi házat a Morgó zugban. Apámnak, Fisher 
Farkasnak szabóműhelye volt Nyíregyházán a belvárosban, a katolikus templom ol¬ 
dalánál lévő utcában. Az utcanévre már nem emlékszem. A férfiöltönyöket divatlap¬ 
ból készítette a megrendelő igényei szerint. Volt saját szövetraktára, de Budapestről is 
rendelt anyagokat, ha a kuncsaft olyan mintát választott. 

Persze a számlák kiegyenlítésével sokszor volt gondja. A ruhákat békebeli mes¬ 
terhez illően saját költségén készítette el, kevés előleget kért csupán, aztán küldte a 
számlát a megrendelőnek, aki volt úgy, hogy letagadtatta magát. 

Apám bűbájos ember volt, nótás kedvű, humoros, a városban köztiszteletnek ör¬ 
vendett. Imádta a virágokat, amivel tele volt az udvarunk. Egyik kedvence volt a 
verbéna. 

Édesanyám, Friedman Ilona 1885-ben született. Talán hat elemit végzett, pon¬ 
tosan nem tudom. Szépen írt, arra emlékszem. Otthon ellátta a háztartást, termé¬ 
szetesen kóser konyhát vezetett. Volt úgy, hogy tizenöt főre főzött. Akkoriban a te¬ 
hetősebb zsidó családok gondoskodtak a szegény bócherekről, akik egyik nap egyik, 
másik nap a másik családnál étkeztek. 

Heten voltunk testvérek. Öt lány: Annus, Frida, Fanni, Jolán és én, két fiú: Jenő 
és Imre. A gyerekek között én voltam a legfiatalabb. Minket, gyerekeket is bevontak 
a szüléink a házimunkába, mindenkinek volt dolga. A legfőbb feladat a vízhordás 
volt, mert az udvarunkon volt ugyan egy kút, de annak a vizét csak gyümölcs-zöld- 
ségmosásra lehetett használni. Az ivóvizet lezárt tetejű kannákkal, kupákkal hord¬ 
tuk. Anyámnak a nagymosáshoz és a nagytakarításhoz jött segítsége, a többi munkát 
egyedül, a gyerekek bevonásával végezte. 

Elemibe a status quo zsidó iskolába jártam, a Szarvas utcára. Neumann Szabin 
néni volt a tanítónőnk. Csodálatos pedagógus volt, már az első osztályban német 
nyelvet tanultunk. Állítom, hogy az a négy elemi felért a mai nyolc osztállyal. 

Utána a polgári leányiskolában tanultam, ami ott volt a Luther házzal szemben. 
Sztraky Henrik volt az osztályfőnököm, egy ragyogó tanár, egy polihisztor. Humán 
tantárgyakat tanított és nyelveket. Nagyon szigorú tanár volt, de élmény volt hozzá 

járni. Nem csak megtanultuk a tananya¬ 
got, hanem mindent eljátszottunk, így 
rögzült a tudnivaló. Imádtuk az óráit. 
Mikor a felelésre lapozgatta a névsort, 
akkor izgultunk, de minden előadása egy 
csoda volt. Fegyelmezéshez is elég volt 
tőle egy odaillő mondat. 

Egyik alkalommal szaladgáltunk a 
folyosón, az iskolaudvaron, és én vélet¬ 
lenül nekiütköztem. Nem dorgált meg, 
csak annyit mondott: „Te is fiam, Bru- 
tus?”. El nem tudom mondani, meny¬ 
nyire szégyelltem magam. Felnőttként 
kezelt bennünket és az életre tanított. 

Volt egy másik kiváló tanárom, egy 
fiatal rabbi. Ez a tanár azoknak a fiatalok¬ 
nak, akiket érdekelt a filozófia, a gimná¬ 
zium épületében szakkörön előadásokat 
tartott, ma úgy mondanák, maszek ala¬ 
pon. Kantról, Spinozáról beszélt, és meg¬ 
ismertetett minket más filozófusokkal is. 

Fischer Magdolna romeltakarításon 1944-ben Szorgalmazta a nyelvtanulást, mondta, 

hogy tanuljunk németül, mert pl. Kantot akkor értjük meg igazán, ha eredetiben 
olvassuk. 

1939. körül, amikor már érvényben volt a numerus clausus, több barátommal, 
barátnőmmel együtt ugyancsak maszek alapon egy mérnöktől - aki megjárta Ame¬ 
rikát - angolul tanultam. Azt mondta nekünk, hogy a jövő a kivándorlás lesz, ta¬ 
nuljunk nyelvet, hogy ha szükség lesz rá, ne jöjjünk zavarba. Ingyen tanított minket 
a zsidó elemi iskola épületében, úgyhogy ezeken a foglalkozásokon főként zsidók 
vettek részt. Akkoriban szervezett keretek között angol nyelvet csak az angolkisasszo¬ 
nyoknál lehetett tanulni, oda pedig a jómódú katolikus családok gyerekei jártak. 

Nagyon szerettem olvasni, és ez így van a mai napig. A könyveket könyvtárból 
kölcsönöztem, mert otthon csak imakönyveink voltak. Apám jó zsidóként élt, járt a 
zsinagógába, természetes volt a kóser háztartás. Mi, gyerekek csak a nagyünnepeken 
mentünk templomba. Az iskolában jártam hittanra, tudtam héberül olvasni, de saj¬ 
nos ezt már elfelejtettem. 

Peszachkor, újévkor és jóm kipur előtt apám mindegyikünket külön-külön átvitt 
a másik szobába, és megáldott. Ezek az áldások maradtak meg bennem legerőseb¬ 
ben, ezek a legszebb vallásos emlékeim. Édesapám nagyon szeretett és én is nagyon 
szerettem őt. Engem csak Einziegnek (Egyetlennek) nevezett. Amikor sakkoztunk, 
mindig figyelmeztetett, hogy ne kapkodjak, gondoljam meg a lépéseimet, mert ha 
szertelenkedem, úgy lesz majd az életben is. 

A polgári befejezése után szakmát kellett tanulnom, felsőfokú iskola már szóba se 
jöhetett a zsidótörvények miatt, pedig filozófus szerettem volna lenni. 

Kijelentettem, hogy én varrást nem fogok tanulni, mert utálom. Apám javasolta, 
hogy legyek fogtechnikus, végül beálltam egy kalaposnőhöz inasnak. Na, a kalapos 
szakmát aztán nem tanultam ki, mert mindössze egy napot voltam a mesternőnél. 
Fekete bársonyruhában és fehér organdi kötényben mentem reggel a műhelybe, a 
főnökasszony meg kiadta a feladatot, hogy egy másik inassal kormozzuk ki a kályhát, 
majd vigyük be a tüzelőt. Kint szakadt az eső, az elegáns ruhám összepiszkolódott, 
mivel csak egy köpenyt adtak ránk. Sírva mentem haza, elmondtam apámnak, ho¬ 
gyan telt a nap. Apám azt mondta, másnap nem megyek sehova, nem cselédnek 
adott a kalaposnőhöz. 

Aztán mégis beálltam egy szalonba és kitanultam a varrónő szakmát. 

Az idősebb testvéreim ekkorra már családosok voltak. Annusnak három gyerme¬ 
ke született: Tibor, Ágnes és Márta. Frida, a másik nővérem egy özvegyemberhez 
ment férjhez, annak volt két sajátja, és született két közös gyermekük. Zoli volt a 
legidősebb, az ő édestestvére Éva. Frida saját gyerekei Erzsi és Magda voltak. Zoli 13, 
Magda talán 3 éves volt 1944-ben, ők Mátészalkán éltek. 

Azt követően, hogy a szakmát kita¬ 
nultam, 1940-ben felkerültem Pestre, és 
különböző varrodákban helyezkedtem el. 

Albérletben laktam az Eötvös utcában egy 
zsidó családnál. Feljött a nővérem, Fanni 
is, ő a Kertész utcában lakott. Amíg be 
nem hívták munkaszolgálatra, velem volt 
a kisebbik bátyám. Pesten volt Jolán nő¬ 
vérem is, tehát nem voltam egyedül. 

Ebben az időszakban már érvényben 
voltak a zsidótörvények. Amikor Pestre 
jöttem, sok új barátot szereztem, és be¬ 
kerültem a szociáldemokrata párt ifjúsági 
tagozatába. Kéthly Annát hallgattuk a Va¬ 
sas Székházban és sokat jártunk színházba 
is, az olcsó munkáselőadásokra. A pesti 
egyetemista barátaimat kitették a nume¬ 
rus clausus miatt az egyetemről. Hordár¬ 
ként dolgoztak, és hogy örültek ezeknek a 
pár fillért hozó, megalázó munkáknak! 

Az újságokból tudtam meg, mi törté¬ 
nik a vidéki zsidókkal. Nem jött semmi 
hír az otthoniakról, ezért levelet írtam a 
szüleimnek, de nem jött válasz. írtam egy ismerősömnek, hogy keresse meg a csalá¬ 
domat, ő írta meg, hogy elvitték őket. Nagyon sírtam, pedig akkor még nem tudtam, 
hogy mi várt rájuk, mi történt Annus nővéremmel, a három gyermekével, Fridával és 
az ő négy gyermekével. Ok mindannyian és a szüleim Auschwitzban pusztultak el. 

1944. március 19. (a németek bejövetele) után csillagos ház lett az Eötvös utca 32, 
ahol Pesten laktam. Kijárási tilalom volt a zsidók számára és sárga csillagot kellet vi¬ 
selni. Nekem viszont gondoskodnom kellett magamról, ezért egy Klári nevű lánnyal 
kiszöktünk és egy kőműves mellett 1944 nyarán romokat takarítottunk. A munkán¬ 
kért valamennyi kis pénzt is kaptunk, amiből egy kis kenyeret meg pár apróságot 
meg tudtunk venni. 

1944. október 15. a nyilas hatalomátvétel után behívtak munkaszolgálatra. Be 
kellett vonulnunk a KISOK pályára, ahol századokra osztottak bennünket. Én a 45. 
századba kerültem. Kaptunk egy ásót és egy lapátot, majd elindultunk gyalog Mag¬ 
lódra, a Fáy tanyára. Itt sáncot és tankcsapdákat ástunk. Katonák vigyáztak ránk. Egy 
nagy istállóépület szolgált hálóhelyül, a csupasz betonon aludtunk kimerültén, csak 
egy kis szalmát szórtak le. Egymáshoz bújtunk, hogy egy kicsit melegedjünk. 

Sokat sírtunk, de volt egy lány, aki 
biztatott bennünket, hogy „Ne sírjatok, 
majd lesz mit mesélni az unokáitoknak 
arról, hogy nagymama katona volt”. 
Ezen aztán kacagtunk, fontos volt, hogy 
a humorunk megmaradt. Fontos, hogy 
az ember soha ne veszítse el a humorát. 
A Fáy tanyán voltunk egy darabig, majd 
gyalog újból útnak indítottak. Mentünk 
vagy ötven kilométert. Az őrzőinket, a 
keretet persze váltották. Aki lemaradt, 
azt lábon lőtték. Eljutottunk Pesten 
keresztül Alagra, egy kiürített gyárépü¬ 
letbe. Gépek már nem voltak, csak a 
vastraverzek. Elhelyezkedtünk ezek kö¬ 
zött a vastraverzek között egy hatalmas 
csarnokban. 


Ültünk étlen-szomjan, fáradtan, elcsigázva a hideg betonon, és egyszer csak fel¬ 
csendült gyönyörű énekhangon a „Jiddise Mame”. Elmondhatatlan hatást keltett a 
hatalmas csarnokban - mint később megtudtuk, egy operaénekesnő torkából - ez a 
dal. Kinyílt az ajtó és ott állt egy csendőrtiszt, szeméből folytak a könnyek. Csend 
volt, egyszer csak megkérdezte, hogy mit szeretnénk. Mindenki hallgatott, én szólal¬ 
tam meg: „Szeretnénk meleg vízben megmosakodni”. Én és társaim akkor már na¬ 
pok óta nem tudtunk tisztálkodni, szörnyű volt a hideg, az éhezés, de a legszörnyűbb 
számomra az volt, hogy nem tudtam mosakodni. 

Rám nézett, és azt mondta: Rendben. Megengedte, hogy az őrszobán kettesével, 
csendőrök jelenlétében megmosakodjunk. Utána hozatott teherautóval kenyeret, 
marmeládét, szalonnát, margarint. Mindenki annyit kapott, amennyit kért. 

Elmondta, hogy ők csak egy ideig lesznek velünk, majd katonaság veszi át a szá¬ 
zadot, utána a nyilasok gyalog kísérnek Gönyűre, ahonnan hajóval megyünk majd 
tovább. Azt is mondta, aki tud, szökjön meg. Először úgy gondoltam, hogy ugyan 
hová szökjek, hiszen nincs hová mennem. Mikor meghallottam Gönyűt, azt mond¬ 
tam magamban, na, nekem nem kell Gönyű, akkor inkább lőjenek le. Ez a csendőr¬ 
parancsnok kiállított egy igazolványt is, ami tartalmazta, hogy 1944. május 23-tól 
1944. november 6-ig katonai szolgálatot teljesítettem. Mindenki kapott egy ilyen 
papírt. A csendőrökkel elindultunk gyalog, eljutottunk Pesten a mai Petőfi hídig, 
akkor Horthy Miklós hídnak hívták. Itt a nyilasok vették át a századot, kis zűrzavar 
keletkezett. Vagy tízen ezt használtuk ki és megszöktünk. 

Éjszaka volt, már a Harminckettesek terénél jártunk. Egy lélek nem volt az utcán. 
Közben fogyott a kis csapat, mert fokozatosan lemorzsolódtak. Bementünk a mel¬ 
lékutcákba, és a Hársfa utcára érkeztünk ki a Royal szálló háta mögött. Talán hatan 
lehettünk együtt, amikor észrevettük a németeket, akik már pakoltak. Nagyon meg¬ 
ijedtünk, mi lesz, ha elfognak. De nem foglalkoztak velünk, hiszen akkor az oroszok 
már Vecsésen voltak, és a németek menekültek. 

Elmentem az Eötvös utca 32-be, ahol korábban laktam. A házmester először nem 
akart beengedni, csak amikor megmutattam a leszerelési igazolást, amit a csendőr¬ 
tiszttől kaptam. A lakásban, ahol már nem lakott senki, találtam egy nevemre kiállí¬ 
tott menlevelet. Majd csak a felszabadulás után tudtam meg, hogy azt egy nyíregyhá¬ 
zi gyermekkori jó ismerősöm — aki egyébként nem volt zsidó — készíttette és küldte 
el nekem. 

Ezzel a Schutzpassal közlekedtem, de aztán mégis elkaptak a nyilasok az utcán, 
és bevittek az óbudai téglagyárba, annak is a padlására, ami korábban a szárító volt. 
Szakadt az eső, ott volt millió ember elképzelhetetlen körülmények között, nem volt 
sem illemhely, se semmi. Sötétség, férfiak, nők vegyesen. Na, azt mondtam magam¬ 
nak, én itt nem maradok. Ugyanakkor az udvaron meg kiabálták, hogy akinek van 
menlevele, az jelentkezzen. Jelentkeztem. Megnézték a svájci menlevelem, rendben 
lévőnek találták és elengedtek. Mehettem a védett házak valamelyikébe. Én a Pozso¬ 
nyi út 31/B-be kerültem. Persze ott sem akartak beengedni. Volt ott egy garzonlakás, 
amiben már lakott egy vak asszony a lányával és a testvére, egy béna asszony. Nem 
akartak befogadni, de én leültem a lépcsőre és maradtam. Jöttek aztán idősebbek, 
akik mellém álltak, mert én akkor olyan 12 évesnek néztem ki a két copfommal és a 
40 kilómmal. Sikerült valahogy megtalálnom Jolit, a nővéremet. Ö is odajött, 1944. 
karácsonyig maradtunk ebben a házban. 

Később a Pozsonyi út 31/B-ből átkerültünk a Pozsonyi út 20-ba, ami egy svéd 
védett ház volt. 

Egy leszerelt mosókonyhában ültünk, mert lefeküdni nem volt hová. Egy éjszakát 
ott töltöttünk ülve. Nem volt ennivalónk, és nem is kaptunk senkitől semmit. Reg¬ 
gel nem tudtam fölállni, annyira átfáztam, a lábaim teljesen elgémberedtek. Akkor 
már lelkileg teljesen kimerültem, azt mondtam, kimegyek az utcára, inkább lőjenek 
le, nem csinálom tovább, feladom. De aztán mégis megembereltem magam, és a 
légóparancsnok tanácsára elmentünk a Hollán utcára, mert a légóparancsnok szerint 
a Hollán utca 47-49-ből már elvitték a zsidókat, és ott van hely. Persze ott sem volt 
egyszerű, ide-oda küldözgettek, rettenetes volt a hideg, és nem volt semmi enniva¬ 
lónk. Már mindenütt belövések voltak, veszélyes volt az utcán járkálni, teljes volt az 
összevisszaság. Ezért, miután más megoldást nem láttunk, visszamentünk a gettóba, 
az Akácfa utcába. 

A gettóban olyan sok volt a halott, hogy már nem fértek tőlük az emberek, a pin¬ 
cében halmozták fel a holttesteket. Van egy kép az emlékezetemben, ami álmomban 
sokszor még ma is előjön, nem tudom elfelejteni. A Dob utca és a Klauzál tér sarkán 
volt egy valamikori patika, ami teljesen ki volt fosztva, ablaka, ajtaja kilőve. Na, eb¬ 
ben a patikában halmozták fel úgy a halottakat, mint a farakást. Tele volt a helyiség 
halottakkal, százzal, ezerrel; férfiak, nők egymásra rakva, hosszában, keresztben, fels- 
tócolva. Borzalmas volt, most is látom a merev, sárga arcokat, az üres szemeket. 

1945. január 18-án szabadultam fel a gettóban. Persze a kálváriánk ezzel nem fe¬ 
jeződött be. Felszabadultunk ugyan, de nem tudtunk hová menni. Aztán egy család, 
akikkel még az ostrom alatt a Pozsonyi úton találkoztunk, fogadott be bennünket, 
mondanom sem kell, hogy nem önzetlenül. Mivel a házaspár nőtagjának az anyja 
béna volt, segítségre volt szükségük. Látták, hogy mi Jolival fiatalok vagyunk, jók 
leszünk cselédnek. Joli annyira jólelkű volt, hogy ezt nem ismerte fel. Én később 
rájöttem, de sajnos kiszolgáltatottak voltunk, nem volt mit tenni. Na, ez a házaspár 
és az anyjuk az Eötvös utca 29-ben laktak akkor, egy hatszobás lakásban, minket 
beraktak a cselédszobába. A házban volt egy Erdélyből menekült házaspár, akik jól 
összelopkodták magukat az ostrom alatt, többek között tele voltak gyönyörű ruha¬ 
anyagokkal. Mivel Joli nagyon szépen tudott varrni, mondták neki, hogy varrjon 
férfiingeket. így is volt. Joli egész nap varrta az ingeket, amiért az erdélyiek egy tányér 
főtt tésztát adtak, fizetségül egy napi munkáért. Ezt a tányér főtt tésztát osztottuk 
ötfelé, ennyi volt az ennivalónk, amit szegény Joli keresett a munkájával. 

Egyik alkalommal az asszony kitalálta, hogy visszamegy a Pannónia utcai laká¬ 
sukba, ahol még a gettósítás előtt laktak, hátha még vannak ott használható holmik. 
Kérte, hogy menjek vele. El is indultunk. Az utcán szembe jött velünk három tök¬ 
részeg, mocskos, lőporos orosz katona. Mikor Vilma - így hívták az asszonyt - meg¬ 
látta a katonákat, visszaszaladt, engem meg otthagyott. A katonák elkaptak, nem 
engedtek el, lökdöstek maguk előtt, majd kettő lemaradt, és már csak egy rángatott. 
Elhurcolt a Margit híd pesti hídfőjéig, ahol barikád állt. Ott egyszer csak - valószínű¬ 
leg németek — lőni kezdtek. Az orosz engem hátralökött, majd ő is lőni kezdett. Én 
ezt kihasználva futni kezdtem visszafelé, futottam egészen hazáig. Úgy kifulladtam, 
hogy nem bírtam felmenni az emeletre. Akkor meg a házmester kezdett el zsarolni, 
hogy takarítsam ki a földszinti lakásokat, amit az oroszok tönkretettek. Minden, még 
a fürdőkád is tele volt szeméttel, trágyával, hányással, de ha „jóban leszek vele”, akkor 
nem kell takarítanom. Fia nem csinálom, amit mond, akkor rám küldi az orosz ka¬ 
tonákat. Erőt vettem magamon és felszaladtam a lakásba. Na, estére jöttek is az orosz 
katonák, de a szállásadóink akkorra elbújtattak. 

Ekkor éreztem újból, hogy elegem van mindenből. 

Egy barátnőm testvérével, Évával, hátunkon egy hátizsákkal elindultunk a vonat 

tetején haza Nyíregyházára. Hat napig tartott az út, mert először Szolnokig men¬ 
tünk, ott befogadott bennünket egy nagyon rendes asszony. Akkor én már óvatos 
voltam, egy hosszú fekete kabát volt rajtam egy sötét fejkendő jól az arcomba húzva, 
úgy néztem ki, mint egy vén banya, így békén hagytak az orosz katonák. 

Szolnokról Debrecenig utaztunk hosszú napokon keresztül, majd onnan végre 
megérkeztünk Nyíregyházára. 

Érkezésünk után a szomszédunkba mentem érdeklődni. Hát mit látok, ott lógtak 
a konyhában az anyám monogramos törülközői. Az asztalon ott állt a szép rózsa¬ 
színű peszachi boroskancsónk. Nem szóltam semmit. Mentem a házunkhoz, amit 
az oroszok fürdőnek és fertőtlenítőnek használták. Minden fel volt dúlva; a padló 
felszedve, a falak kifúrva, mindenütt csövek, bútor semmi, a ház teljesen üres. Az ud¬ 
varunkban, a kertünkben a föld ugyancsak feltúrva, na, azt biztosan nem az oroszok 
ásták fel. A jó szomszédok keresték a „kincset”, aztán küldözgetett egyik a másikhoz, 
hogy a szembe szomszédnál van a holmink, a szembe szomszéd küldött a mellettünk 
lévőhöz. Mindez 1945. február hónapban lehetett, a családunkból akkor még nem 
jött haza senki. Ott voltam újból, anyátlan-apátlan árva, kitaszított. 

Mivel Joli Pesten maradt, úgy döntöttem, visszajövök én is. Felpakoltam magamra 
vagy negyven kilót, én magam sem voltam több. Hoztam mindenféle ennivalót, amit 
a József városi pályaudvartól gyalog kellett cipelnem. A szállásadóinkhoz már fel sem 
bírtam menni az emeletre. Na, nem nagyon hatotta meg őket, hogy hoztam a sok enni¬ 
valót, nem köszönték meg különösebben. Majd később, amikor Joli egyszer jött Pestre 
és ment hozzájuk a szép lakásukba Budára, be sem engedték. A béna asszony kinyitotta 
az ajtót, megkérdezte: „Ki maga?”, és bezárta Joli előtt. Hát ennyit az emberi háláról. 

Közben érkeztek hírek innen-onnan, hogy jönnek haza emberek a lágerekből. Mi 
is bizakodtunk, és úgy döntöttünk Jolival, mégis visszajövünk Nyíregyházára, hátha 
hazajönnek a szüléink, testvéreink. 

Anyám testvérének, Léni néninek a lakása a Holló utcán úgy-ahogy lakható volt, 
oda költöztünk be. A zsidó tanácstól kaptunk néhány bútordarabot. Volt egy ágyunk, 
amin nem volt ágybetét, hanem rátettünk egy seprűnyelet és arra egy szalmazsákot, 
azon aludtunk ketten. Mindig óvatosan fordultunk, nehogy leessünk. így kezdtük 
újra az életünket. Joli rögtön dolgozni kezdett, varrt ennek-annak, hogy legyen vala¬ 
mi kis pénzünk, én meg főztem. 

Aztán 1945. márciusban hazajött a két bátyám és a későbbi férjem, Sándor is. 
Vele még 1942-ben ismerkedtem meg. Goldman Sándornak hívták, szabó volt. 

Ez is egy érdekes, regénybe illő történet. 

1942-ben itthon voltam Pestről látogatóban. Szombat délután átmentem a nagy- 
nénémhez, Léni nénihez, beszélgetni. Ott volt Sándor is, mert az ő húga, Elvira a 
Léni néni lányánál, Rezsinél tanult varrni, szóval ott találkoztunk. Ezen a délutánon 

egy árva szót nem szólt hozzám, csak nézett, le nem vette rólam a szemét. Jóképű, 
jóvágású, csinos fiú volt. 

Ez volt szombat délután. Azt követő vasárnap apám levelet kapott tőle, amelyben 
megkérte a kezem. 

Apám felelősségre vont, hogy mit szélhámoskodom. Tiltakoztam, magyarázkod¬ 
tam, hogy én ezzel a fiúval egy szót nem beszéltem, nem tudok semmiről. Vissza is 
utaztam Budapestre, Sándor pedig apámhoz járt udvarolni, nekem meg leveleket írt 
Pestre. Megsajnáltam szegényt, és leveleztünk. Aztán 1943-ban bevonult Szászrégen- 
be munkaszolgálatra, ahonnan 1944. májusban kapott egy nap szabadságot, hogy 
hazamenjen Kárpátaljára, Nagyberegre. Akkor szedték össze a szüleivel és testvéreivel 
együtt, s vitték az egész családot először Beregszászra, majd onnan Auschwitzba. Per¬ 
sze én 1943-tól kezdődően nem tudtam róla semmit. 

1945-ben, valamikor nyáron már Nyíregyházán voltam a Léni néni házában. Lá¬ 
tom, hogy jön befelé egy katonaféle, szedett-vetett ruházatban, azt hittem, orosz. 
Nem ismertem meg. Kérdeztem tőle: „Mit akarsz?” Csak annyit mondott: „Hát té¬ 
ged”, és megcsókolt. 

Nagyberegben volt a polgári esküvőnk, mert Sándornak nem voltak papírjai. A 
nagyberegi jegyző gyermekkori ismerőse volt, hiszen Sándor ott született Kárpátal¬ 
ján, Borsován. Szóval ott három napon belül összeházasodtunk, aztán visszajöttünk 
Nyíregyházára és itt egy fiatal rabbi esketett meg bennünket. Én nem akartam egy¬ 
házi esküvőt, de Joli, a nővérem ragaszkodott hozzá. 

Sándor 1922-ben született. Négyen voltak testvérek, két fiú és két lány. A lányok 
az anyjukkal odamaradtak. Sándor hazahozta az apját és hazajött a fivére is, aki aztán 
kiment Amerikába. 

A férjem Auschwitzból Gleiwitzbe került. Vagongyárban dolgozott, megtanult 
hegeszteni. A német munkásoknak gyűrűket hegesztett, amiért kapott ennivalót, azt 
odaadta az apjának, akivel egy lágerben volt. így mentette meg az apja életét. 

1945 augusztusában, nem sokkal a házasságkötésünk után kaptunk egy üzenetet 
Nagyberegből. Sándorék valamikori szomszédja állítólag kapott egy levelet Sándor 
lánytestvérétől, hogy ő Bergen-Belsenből útban van hazafelé. Nagyon megörültünk 
és elutaztunk Nagyberegbe, várni a férjem lánytestvérét. O persze nem jött, és nem 
ért haza azóta sem. Mi pedig addig várakoztunk, míg megszületett a szovjet-cseh¬ 
szlovák egyezmény, aminek következményeként Nagybereg a Szovjetunióhoz került. 
Lezárták a határt, mi meg ottrekedtünk. 

A férjem szovjet állampolgár lett, mert mint korábbi csehszlovák állampolgár, 
automatikusan megkapta a szovjet állampolgárságot. Én viszont hontalan lettem. 

Megkezdődött a 14 évig tartó kálváriánk. 

Nagyberegben nem volt semmi munka, ezért 1946-ban Beregszászba költöztünk. 
Nekem ideiglenes papírjaim voltak csak, amiket háromhavonta meg kellett újítanom, 
jelentkeznem kellett a rendőrségen. Rendőri engedély nélkül nem hagyhattam el Be¬ 
regszász területét, rendőri engedélyt viszont nem adtak. Munkát csak akkor kaptam, 
amikor valamelyest megtanultam oroszul. A háború előtt elvégeztem a négy polgárit, 
de érettségim nem volt, ezt is Beregszászban tettem le. Megtanultam a gépírást is, 
és kezdetben egy geológus társaságnál dolgoztam adminisztrátorként. Aztán voltam 
varrónő, majd könyvtáros és klubvezető. Szép lassan annyira megtanultam oroszul, 
hogy kisebb színdarabokat fordítottam, ezeket betanultuk a klubommal, és be is 
mutattuk. Jártunk a színdarabjainkkal vidékre is. 

Velem, mint hontalannal akkor Kárpátalján bármit meg lehetett csinálni, majd¬ 
nem börtönbe kerültem. Ehhez persze akkoriban a Szovjetunióban nem sok kellett. 

Az történt, hogy a színielőadásokra jöttek a munkások a szalagok mellől, ahol 
hokedlik (taburetka) voltak, azokon ültek. A klub, aminek a vezetője voltam, szé¬ 
kekkel (sztul) volt berendezve, én azokat vettem át. A dolgozók kicserélték a székeket 
hokedlikra, mert arra fel tudtak állni, hogy jobban lássák az előadást. 

Mikor mentek vissza a szalaghoz, nem cserélték vissza a hokedliket székekre, így 
nekem nem egyezett a leltár; kevesebb volt a szék és több volt a hokedli. Persze nem 
hiányzott semmi, csak a székek szanaszét voltak az üzem területén a szalagoknál. Na, 
ezt olvasta a fejemre a személyzetis. Mondta, írjam alá a „prikázt”, el vagyok bocsátva. 
Persze kiderült, hogy a helyem egy komszomolistának kellett. Nem hagytam magam, 
védtem az igazamat, de hiába. Elbocsátani nem mertek ugyan, de más munkakörbe 
kerültem. Ekkor tanultam meg, hogy mi a különbség a hokedli és a szék között. Még 
örülhettem, hogy a leltárhiány miatt nem csuktak börtönbe. Akkoriban a Szovjet¬ 
unióban háromféle ember volt: aki börtönben van, aki volt, és aki lesz. Nem volt 
szégyen, ha valaki börtönviselt volt, mert bárkivel megtörténhetett szinte semmiért. 

Az új helyemen igyekeztem megállni a helyemet. Harminc embernek voltam a 
brigádvezetője, három műszakban dolgoztam, sokat idegeskedtem, nagyon kimerültem. 

Megint kitaláltak a terhemre valami leltározási szabálysértést, úgyhogy a végén 
felmondtam. 

1947-ben született a lányom. A születési anyakönyvi kivonatába zsidó nemzeti¬ 
ségűnek jegyezték be, beírták, hogy „jevréj” (zsidó). Egyébként Beregszászban nem 
éltünk zsidóként és a lányomat sem neveltem zsidónak, de tudta, hogy az. 

Nehéz körülmények között éltünk. 300 rubel volt a férjem fizetése, de nehezen élt 
ott mindenki. 

Az emberek igyekeztek megtalálni minden lehetőséget, amivel egy kis pénzt ke¬ 
reshettek. A férjem is vállalt otthon fusiban varrást, aztán, amikor a kuncsaft jött az 
öltönyért, volt úgy, hogy fizetés helyett azt mondta: „Örülj, hogy nem jelentelek fel”. 

A nehéz élet és a szegénység is relatív, mert azt nem mondhatom, hogy éheztünk, 
sőt. Ennivalóból mindig volt tartalékom, soha nem volt annyi liszt, zsír, cukor a 
kamrámban, mint akkor. Mindenki ügyeskedett és azzal fizetett a másiknak, amije 
épp volt. A tejüzem vezetője egy kiló vajat hozott fizetségül a ruhavarrásért. A bútor¬ 
gyár hulladék fát adott a férjemnek, amikor megjavította az elromlott kazánt. Egész 
télen volt tüzelőnk. 

A hontalanság miatt idegenben, a beregszászi életem során végig kitaszítottnak 
éreztem magam. Borzasztó honvágy gyötört. Persze a régi háború előtti életem képei 
peregtek le az emlékezetemben, ami hol volt már akkor! 

1956. után a Szovjetunió és Magyarország között született egy egyezmény a csa¬ 
ládegyesítésről, és így 1959-ben hazajöhettem a lányommal. A férjem csak egy év 
múlva követhetett bennünket, mert ő szovjet állampolgár volt. 

14 év után egy tréningruhában, kimerültén, dagadt lábakkal, egy kézitáskával ér¬ 
keztünk meg a kislányommal Nyíregyházára. A bátyáim itt éltek. Persze nem kapták 
meg tőlem a táviratot, hogy jövök haza, így igen elcsodálkoztak, amikor az állomás¬ 
ról konflissal megérkeztem a Holló utcára. 

Nem sokáig maradtunk Nyíregyházán, hiszen a baráti köröm Pesten élt. Megke¬ 
restem a háború előtti barátnőimet, ismerőseimet, mert segítségre volt szükségem, 
hogy lakást és munkát szerezzek. 

Segítséget csak a kisemberektől kaptam, de tőlük kaptam. Nem úgy a nyíregyházi 
zsidó hitközség elnökétől, aki annyit nem segített, hogy az elhagyott és a hitközség 
kezelésében maradt zsidó házak közül a bátyáim vegyenek egy lakást, hogy legyen hol 
laknunk. 

Pesten egy négygyermekes család fogadott be bennünket, átadták albérletbe a két¬ 
szobás lakásukból a kis cselédszobát. Volt vagy hat négyzetméter, abban laktunk először 
a kislányommal, majd amikor a férjem is utánunk jöhetett, akkor már hárman. Julcsi- 
kát, aki befogadott bennünket, soha nem felejtem el. Igazi Ember volt, nagy E-vel. 

A férjem tolmácsként kezdett el dolgozni a szovjet katonai parancsnokságnál, én 
pedig nagy szerencsével a Statisztikai Hivatalban kaptam munkát. 

A férjem főnöke közbenjárására a Gorkij fasorban, az orosz kolónián kaptunk la¬ 
kást, amit el kellett hagynunk, amikor a kolóniát elköltöztették. Nagy huzavona árán 
a Dózsa György úton kaptunk egy kétszobás lakást 1964-ben. Egy emeletráépítéssel 
készült lakás volt, mi voltunk az első lakói. 

A statisztikai hivatalnál három évig dolgoztam, majd a Párttörténeti Intézetben 
lettem könyvtáros. Itt tanultam tovább, elvégeztem a könyvtárszakot. 

Sokat jártam Moszkvába kutatni; bibliográfiákat készítettünk, és gyűjtöttük pél¬ 
dául Lukács Györgynek az emigrációban írt, orosz folyóiratokban megjelent cikkeit. 
16 évig dolgoztam a Párttörténeti Intézet könyvtárában. Repertóriumokat, sajtó- 

szemlét csináltam, jól éreztem ott magam. Az intézethez bejött újságokat, folyóira¬ 
tokat szemléztem, a külföldiek közül én az oroszokat és az angolokat dolgoztam 
fel. Itt tudtam hasznosítani a Szarvas utcai iskolában szerzett angoltudásomat, amit 
autodidakta módon fejlesztettem. 

A férjem aztán eljött a szovjet katonaságtól. Mint tolmácsnak részt kellett vennie 
olyan balesetek helyszínelésénél, ahol orosz katonák voltak érintettek. Egyszer egy 
boncoláson is tolmácsolnia kellett, ekkor döntött úgy, hogy eljön erről a munkahe¬ 
lyről, nem neki való. 

A Május 1. Ruhagyárban helyezkedett el minőségellenőrként és tolmácsként. 
Külföldi divatbemutatókat szervezett és ezeken tolmácskodott, beutazta az egész 
Szovjetuniót. Rengeteg ismeretséget szerzett, többek között Beregovoj űrhajóssal is 
megismerkedett. Közös képük is készült. 

Életem legszebb korszaka az 1959-től 1978-ig terjedő időszak volt. Dolgoztunk, 
utaztunk, nyaraltunk a családunkkal. Nem kell itt persze luxusra gondolni, de ki¬ 
egyensúlyozott, biztonságos életünk volt, amit én, akitől elvették a fiatalságát, igen 
nagyra értékeltem. 

1978-ban, 56 éves koromban mentem nyugdíjba, akkor már unokáim voltak. 
Maradhattam volna még dolgozni, de én inkább az unokáimnak éltem. Futottam 
velük, tollaslabdáztam, szép volt. Két unokám van, egy fiú és egy lány, és van egy 
kislány dédunokám. 

A férjemmel szépen éltünk. Ő egy széplélek volt, gyönyörű virágcsokrokat, köny¬ 
veket kaptam tőle ajándékba. Nagyon sok éve éltünk már együtt, amikor az egyik 
ajándékkönyvbe azt írta nekem, hogy „Az ügyes kezű, szeretett feleségemnek”. 

1995. márciusban halt meg, augusztusban lett volna az ötvenedik házassági évfor¬ 
dulónk. Zsidó temetőben temettük el. 

Én különösebben nem vagyok vallásos, de lélekben megmaradtam zsidónak, és 
egy ideje péntek esténként gyertyát gyújtok. A bátyám, Imre a nyíregyházi zsidó te¬ 
metőben nyugszik. 

1945-ben én senkitől semmit nem irigyeltem, csak a halottaik sírhantját. El nem 
tudom mondani azt az érzést, hogy az ember elveszti a szüleit, testvéreit, rokonait, 
szeretteit, és eltűnnek nyomtalanul, még egy sírhantjuk sincs. 

Családunkból az Auschwitzba hurcoltak közül Fanni nővérem élte túl a lágert. 
1945-ben haza sem jött Magyarországra, Amerikában élt. O mesélte, hogy amikor 
kikerült, az amerikai zsidók egyszerűen nem tudták elhinni azt, ami az európai zsi¬ 
dókkal történt. Azt gondolták, hogy fantáziáinak az emberek, mert ép ésszel nem 
lehetett felfogni a történteket... 

Heisler Lászlóné Perényi Rózsa 


„Mikor meglátott engem és Lilit, azok volt az első szavai: 

hová tettétek anyukát, hol hagytátok anyukát? 
Ez volt életem legszörnyübb élménye. Édesapám soha, egész életében nem tudta 
elfogadni, hogy anyuka odamaradt. Apuka 87 évet élt. Nem volt hajlandó anyukát 
holttá nyilváníttatni, majd csak az élete vége felé, valami hivatalos ügy miatt. 
Várta, várta haza és mondogatta: nem létezik, hogy anyuka meghalt, majd vissza fog 

jönni. De nem jött vissza soha többé. ” 

Az abonyi zsidók első említése a 18. század első feléből származik. 1756-ban már állt 
a zsinagógájuk, 1788-ban alakult saját iskolájuk. 1840-ben a 912 fős helyi zsidóság a 
vármegye egyik legjelentősebb hitközségét alkotta. Számuk ettőlfogva csökkent, 1941-ben 
Abonyban már csak 315 (2,1 százalék) izraelita és 16 (0,1 százalék) kikeresztelkedett 
zsidó élt. 1944 áprilisában a dr. Vadász Izsák állatorvos vezette neológ hitközség 275 
lelket számlált. A két felekezeti intézményt (Chevra Kadisa, nőegylet) működtető közösség 
anyakönyvvezető rabbija Klein Andor volt. 

Cegléden az első zsidók csak 1840-től telepedhettek le. 1843-ban egyetlen zsi¬ 
dó lakott Cegléden, de 1849-ben már 13 zsidó család élt itt. Számuk és arányuk 

a 20. század elejéig rohamosan nőtt: 1880-ban elérte a 
759 (3,1 százalék) főt, 1910-ben már 1121 (3,3 százalék) 
zsidó lakott a településen. A ceglédi zsinagógát 1855-ben 
építették fel. A dualizmus időszakában gyorsan és látvá¬ 
nyosan meggazdagodott zsidóság tevékenységét sokan 
nem nézték jó szemmel. 

Cegléden már a harmincas évek elejétől igen jelentős 
szélsőjobboldali, nemzetiszocialista és/vagy nyilas csopor¬ 
tok működtek. Ennek tudható be, hogy 1939-től a város 
nyilaskeresztes képviselőt küldött az országgyűlésbe. Ilyen 
körülmények között a zsidók társadalmi és gazdasági sze¬ 
repe visszaszorult, ami létszámuk fokozatos csökkenését 
eredményezte. Az 1944. áprilisi felmérés szerint a neológ 
anyahitközségnek 550-600 tagja volt. A hitközség elnöke 
Halász Márton ügyvéd, anyakönyvvezető rabbija Engel Farkas volt. 

(Forrás: Randolph L. Braham, A magyarországi holokauszt földrajzi enciklopédi¬ 
ája, II. kötet. 

Park Könyvkiadó, Budapest, 2010, pp. 807-889, Vági Zoltán Végső István) 
Abony és Cegléd, innen származik Petényi Rózsa, kinek története következik. 

1925. december 15-én születtem Abonyban, édesanyám Mieselbach Ilona. Egy 
testvérem volt, Lilla, tavaly januárban halt meg a 90. születésnapján. 

A Perényi név magyarosított név, eredetileg Pick volt a családnevünk, de én már 
Perényiként születtem. 

10 éves koromig Abonyban éltünk. 10 éves voltam, amikor elköltöztünk Ceg¬ 
lédre. Apám gabonakereskedő, az anyai nagyapám, Mieselbach Károly ecet gyáros 
volt. Persze ezt az ecetgyárat nem úgy kell elképzelni, hogy az egy hatalmas gyár lett 
volna, inkább egy ecetüzem. Édesanyám mostohalány volt, édesanyja korán meghalt 
és az édesapja újból megnősült. Apukával úgy ismerkedtek meg, hogy apám egyik 



Perényi Rózsa 18 évesen 

nap ment a Mieselbach boltba ecetet vásárolni, ahol meg¬ 
látta anyukát. Megvette az ecetet, fizetett, elment. Majd 
másnap beállított a bolt elé egy szekérderék rózsával és 
megkérte anyuka kezét. Anyám igent mondott a különös 
lánykérésre, amit nem előzött meg hosszú udvarlás. Az 
élet bebizonyította, hogy jól döntött, mert gyönyörű há¬ 
zasságban éltek. 

Edesapámék heten voltak testvérek, ő volt a legkisebb 
gyerek. 9 és fél éves volt, amikor meghalt az édesapja. 

A testvérei jóval idősebbek voltak. A szülők taníttatták 
őket, hiszen megvolt hozzá az anyagi háttér, míg élt az A nagyapa, 

édesapjuk. Két testvére gyógyszerész volt, a többiek keres- Mieselbach Károly 

kedelmi iskolákat végeztek és üzleteket nyitottak. Apuka 

viszont korán árván maradt, őt már nem volt, aki taníttassa, így csak hat elemit 
végzett. Persze ez nem jelentett hátrányt az érvényesülésben. Gyönyörű írása, kitűnő 
helyesírása volt, szépen fogalmazott. Született intelligenciával rendelkező csodálatos 
ember volt. Édesanyám soha nem bánta meg, hogy minden gondolkodás nélkül 
hozzáment, apukától jobb embert sehol nem talált volna. 

Az abonyi gyerekkorom csodálatos volt. Apámnak ott éltek a testvérei családjaik¬ 
kal, gyerekeikkel, fiaikkal, lányaikkal. Ők persze jóval idősebbek voltak, mint én és 
a nővérem. Imádtak minket az unokatestvérek, kényeztettek, nagy szeretettel vettek 
körül. Gyönyörű, gazdag volt a családi életünk. 

Szüléink fontosnak tartották a nyelvtanulást. Elmondhatom, hogy én már 1930- 
32-ben kétnyelvű óvodába jártam. 

Történt ugyanis, hogy Perényi Gyula gyógyszerész nagybátyám és a családba ke¬ 
rült Freulein Klári néni között - aki bécsi lány volt - szerelem szövődött. Gyula 
bácsi el is vette Klárikát feleségül. Klári néni a patikaház hátsó kertjében privát szor¬ 
galomból csinált egy kis óvodát, voltunk vagy tízen. Ebben az óvodában a magyar 
nyelv mellett megtanultuk és beszéltük a német nyelvet is. Játszottunk, tornáztunk 
és közben német dalokat, mondókákat hallgattunk Klári néni tolmácsolásában. így 
játékosan, szinte észrevétlenül tanultunk egy másik nyelvet. Ezért mondom, hogy én 
már 85 évvel ezelőtt kétnyelvű óvodába jártam. 

Iskolai tanulmányaimat Abonyban kezdtem a zsidó iskolában. Megtanultam 
héberül olvasni, imádkozni. Persze nem értettem belőle egy szót sem, mint ahogy 
mások sem. Osztatlan iskola volt, egy zseniális tanító, a Magyar Jóska bácsi tanított 
bennünket. Egy teremben volt a négy osztály, hiszen nem volt olyan sok zsidó gye¬ 
rek, hogy több teremre lett volna szükség. 

A Perényi család 1941-ben 


A tanító bácsi a négy osztályt egyszerre foglalkoztatta: amíg az egyiket feleltette, 
addig a másiknak írnia kellett, vagy rajzoltak, verset elemeztek. 

Négy elemi után Cegléden kezdtem meg tanulmányaimat a polgáriban. 

Itt volt egy történelem-magyar szakos tanárnőnk, aki kételkedett a tudásomban. 
Kíváncsi volt, mit tudnak a Perényi lányok, mit hoztak abból a kis falusi zsidó iskolá¬ 
ból. Minden áldott nap feleltetett. Ez ment vagy két hétig, amíg meggyőződött arról, 
hogy komoly tudás van a kitűnő bizonyítvány mögött. 

Nagyon szerettem tanulni, de amikor befejeztem a négy polgárit, akkorra már a 
zsidótörvények korlátozó rendelkezései miatt nem mehettem gimnáziumba. A ko¬ 
rábbi nem zsidó osztálytársaim ott mentek az utcánkban felöltözve, szép gimnáziumi 
egyenruhában, vitték az aktatáskát, én meg mentem varrni. Ugyanis a polgári után 
elvégeztem a kétéves kereskedelmi szakiskolát, ahol gépírást, gyorsírást, könyvelést 
tanultam. Mikor ezt befejeztem, azt mondta anyukám, hogy tanuljam ki a varrónő 
szakmát. Soha nem szerettem, gyűlölöm, utálom ma is a varrást, de azért a gyereke¬ 
imnek, mikor kicsik voltak, varrtam, ha szükséges volt. 


Családunk a vidéki neológ zsidók életét élte. Kóser háztartást vezettünk, külön 
voltak a tejes és húsos edények a konyhánkban, az ünnepeket megtartottuk. Szomba- 

Heiser családi fotó. Középen katonaruhában az édesapa, Perényi Jenő 

tón a ceglédi zsidó üzletek zárva voltak, mentek szépen templomba a zsidó családok, 
kézen fogva a gyerekeiket. Peszachra külön edényeink voltak, a padláson tartottuk 
a szalmában a gyönyörű majolika peszachi edényeket. Emlékszem, külön szertartás 
volt azoknak az edényeknek a kibontása az ünnep előtt. 

Hűek voltunk a hagyományokhoz, de azokat a szigorú előírásokat, hogy nem 
gyújtunk villanyt, nem hallgatunk rádiót szombaton, nem tartottuk be, ez volt a 
neológia. 

Nagyon szép zsinagóga volt Cegléden, az épület most is áll, csak sportcsarnok 
van benne. Neológ zsinagóga volt, ugyanolyan belsővel, mint a szegedi. A kupolája 
kékre volt festve csillag motívumokkal. Volt karzat, a padok szép világosak voltak, az 
ablaküvegek színesek. Cegléden a zsinagógában már a harmincas években templomi 
hangversenyeket rendeztek. A rabbi felesége volt a szólóénekes. Fiatal lányként én is 
énekeltem a kórusban és volt orgona is. Minden szombat délután diák istentisztelet 
volt; mentünk délután a templomba, és nekünk diákoknak kellett felolvasni egy-egy 
szakaszt. Meg is tanultam olyannyira, hogy később itt Pesten a templomban én mu¬ 
togattam a többieknek, hogy hol járunk. 

Aztán ennek a gyönyörű zsidó életnek vége lett. 

Azzal kezdődött, hogy az apámat behívták munkaszolgálatba. Összeszedtek minden 
életerős férfit, csak a gyerekek, a nők és a munkaképtelen öregek maradtak otthon. 

1944. áprilisban kerültünk a gettóba. Mi egy orvos lakásában voltunk. Három 
szobában hat család zsúfolódott össze, de ott még együtt voltunk. Aztán jöttek a 
csendőrök, „gyerünk-gyerünk”, ordították, és bezártak mindenkit a templomba. Ott 
voltunk két éjszakát. Onnan mentünk Kecskemétre a téglagyárba. A téglaszárító szín¬ 
ben helyeztek el, 40 cm jutott fekhelynek egy emberre. Ennek a színnek csak teteje 
volt, oldala semmi. Itt még valamit dolgoztunk is, rakodtuk a téglákat, még örültünk 
is neki, hogy van valami elfoglaltságunk. Kecskeméten vagoníroztak be bennünket, 
5 napig utaztunk a marhavagonban. A magyar határon találkoztunk egy másik sze¬ 
relvénnyel, amiben férfiak voltak. Ez a szerelvény Ausztriába került, utóbb tudtuk 
meg, hogy itt volt valamelyik vagonban az édesapám is. A mi vonatunk végállomása 
Auschwitz volt. Én 18 és fél éves voltam, a nővérem, Lili másfél évvel idősebb. Anyu- 
ka - gyönyörű, fekete hajú, fekete szemű asszony - 42 éves volt, a nagypapám 96 és 
fél éves. Öt napig utaztunk a zsúfolt vagonban szinte étlen-szomjan, de kibírta a 96 
éves nagypapa is. 

Megérkeztünk Auschwitzba, megkezdődött a válogatás. Végigmentünk a rámpán 
és ott állt Mengele, vagy ha nem ő, akkor egy másik jóarcú német tiszt és integetett: 
„te mész jobbra, te mész balra”. A 96 éves nagypapának intett, hogy menjen jobbra. 
Minket és a szép anyukámat balra választott. Ment a 96 éves nagypapa jobbra, majd 
észrevette, hogy anyuka balra került. Elkezdett kiabálni, hogy „de a lányom, de a 
lányom!”. Mikor anyuka meghallotta, gyorsan odaszaladt a nagypapához. Én és a 
nővérem - mi tudatlanok - ott örültünk, hogy milyen jó lesz, mert a nagypapa és 
anyuka együtt lesznek, mi ketten meg majd dolgozunk keményen és visszük nekik az 
ennivalót. 

Aztán jöttek a német tisztek, elhangzottak a parancsszavak. Mindenkinek meztelen¬ 
re kellett vetkőzni, leborotválták hajunkat, hónaljunkat, alsó szőrzetünket. Majd egy 
óriási géppel, ami olyan volt, mint egy permetezőgép, mindenütt lefertőtlenítettek. 

Egy éjszakát töltöttünk Auschwitzban. Itt a blokkban emeletes priccsek voltak. 
Egy-egy priccsen feküdtünk a vizes szalmán vagy öten. Jöttek a kápók, akik lengyel 
zsidó nők voltak és nyomban felvilágosítottak mindenkit: „Nehogy azt higgyétek, 
hogy majd találkoztok a szüléitekkel, gyerekeitekkel, ők már ott szállnak a füstben!” 
- és mutattak a magas kéményekre. Ez volt a belépő. 

Ezek a lengyel lányok már 1941. óta ott voltak Auschwitzban, teljesen elfásultak, 
elkeseredtek elállatiasodtak. Mondták nekünk: „Mit akartok? Ti mostanáig éltetek, 
mint hal a vízben, mi meg itt szenvedtünk”. 

Auschwitzban talán csak egy napot töltöttünk, majd átvittek Birkenauba. Ott a 
„C” lágerben óriási barakkokban helyeztek el, ahol nem volt se priccs, se szalma, se 
semmi. Elvették az össze ruhánkat és adtak egy szál darócrongyot minden fehérnemű 
nélkül, se bugyi, sem egyéb fehérnemű nem volt rajtunk. Elvették a cipőnket is, és 

adtak helyette facipőt. Minden reggel zellappelt kellett állni hajnali négy órakor. Ott 
olyan az éghajlat, hogy reggel, különösen hajnalban borzasztó hideg van. Álltunk 
órákat, hogy megszámoljanak. Jött a német nő, számolt, és az egyik kislányra rává¬ 
gott. Én naivan gondoltam magamban, hogy biztos a kislány volt rendetlen, azért 
kapott. Aztán másnap, amikor én kaptam egyet a zellappelen, rájöttem, hogy nem 
a kislány volt a hibás. Itt voltunk körülbelül hat hétig. Keringtünk a lágerben, a po¬ 
csolyában. Volt mindenkinek egy csajkája, abba naponta egyszer adtak enni valami 
löttyöt. Nem dolgoztunk, csak bolyongtunk a láger területén. Voltak ott borzasztóan 
vallásos szatmári kislányok. Nos, ők szereztek valahonnan, fogalmam sincs, hogy 
honnan, valami piros cérnát. Ebből a piros cérnából csináltak gyűrűket, amit oszto¬ 
gattak és mondták, húzzátok az ujjatokra. Ha felhúzzátok az ujjatokra, akkor a cso¬ 
darabbi augusztus 8-án tisebavkor megmenekít benneteket, (tisa be’av - av hónap 9., 
az első és második szentély pusztulásának emléknapja. Szokás ilyenkor 25 órás böjt 
tartása, különösen üldöztetés idején. A szerző.) 

És megtörtént a csoda. 1944. Augusztus 8-án zellappelkor anyaszült meztelenül 
kellett a lágerudvaron körbe-körbe menni. Ott volt egy német tiszt, akit mi megint 
csak Mengelének mondtunk — de lehet, hogy nem Mengele volt —, és nézte a lányok 
combjait. Akinek jó kis erős combja volt — nekem mindig az volt —, az ment az egyik 
oldalra, a többi meg ment a másik oldalra. 

A lányok ügyeskedtek. Volt olyan, hogy az egyiknek az anyját vagy testvérét nem 
egy oldalra állították, és akkor szaladgáltak, cseréltek. Mi a nővéremmel megfogad¬ 
tuk, hogy elfogadjuk, amit a sors hoz. Voltak olyan hangok, hogy akiket kiválogat¬ 
tak, azokat katonának viszik. Mi azt mondtuk a nővéremmel: teljesen mindegy, lesz, 
ahogy lesz, mert ha itt maradunk, úgyis meghalunk. 

És szerencsénk volt. Minket is kiválogattak és elvittek Langenbielauba, felső- Szi¬ 
léziába a Dierig cég szövőgyárába. Kitanítottak bennünket négygépes szövőnőnek. A 
betanítás két hétig tartott. Itt is volt láger, fabarakkokban laktunk, volt zellappel, de 
már nem olyan hosszú, mint Birkenauban. Mindig éjszakai műszakban dolgoztunk 
aufseherinek felügyeletével. Ezek német nők voltak, borzasztóan kegyetlenek, na¬ 
gyon kevés emberséges volt közöttük. 

A láger elég messze volt a gyártól, gyalog mentünk minden este a facipőnkben, 
amire majd már télen rátapadt a hó. Olyan volt, mintha hóbuckákon jártunk volna. 
Imbolyogtunk, bukdácsoltunk, mellettünk a kutyák, mert itt is őriztek bennünket. 
Borzalmas volt, de ebben a borzalomban is a nővéremmel, ha felnéztünk a hegyekre, 
gyönyörködtünk bennük, hogy milyen csodálatosan szépek a hóval borított sziklák. 

A hosszú éjszakai műszakban, ha ki kellett mennünk a WC-re, az aufseherinek 
nem engedtek, csak akkor, amikor ők akarták. Enni adtak ebben a lágerben, de persze 
nem eleget. Tisztálkodási lehetőség is volt jéghideg vízben, de mi a nővéremmel min- 


65 





den nap megmosakodtunk. Ennek ellenére eltetvesedtünk. Szedtük ki a hajunkból 
a serkéket, amelyik hajszálunkon találtunk, azt kitéptük, mást nem tudtunk tenni. 
A gyaloglás nap, mint nap a hóban, az állandó éjszakai 8-10 órás műszak elcsigázott 
bennünket. Állandóan féltünk, hogy elalszunk munka közben, ezért folyamatosan 
figyeltük egymást. Ha észrevettük, hogy valamelyikünk elbóbiskol, akkor felráztuk. 
Vigyáztunk egymásra. 

Német polgári munkások nagyon kevesen voltak a gyárban, ezzel kapcsolatban 
viszont van egy jó emlékem. Volt egy fiatal német munkás a folyosó másik oldalán. 
O is dolgozott a gépénél, és ha az aufseherin eltávolodott, akkor gyorsan átszaladt a 
mi oldalunkra és letett a gépre egy almát, vagy letett egy fésűt. Ezek olyan kincsek 
voltak, mint a gyémánt vagy a briliáns. 

1945. februárban már közeledtek az oroszok, és akkor Langenbielauból evakuál¬ 
ták a lágert. Gyalog mentünk hóban, fagyban, öt nap, öt éjjel Parschnitzba. Hát az 
egy borzalmas hely volt, ott tényleg csak meghalni lehetett. Három emelet magasan 
voltak a priccsek. Ha valaki beteg volt, feltették egy kocsira, elvitték, többé nem lát¬ 
tuk. Sáncot ástunk a kőkemény fagyott földbe. Teljesen értelmetlen volt, csak azért 
dolgoztattak bennünket, hogy még jobban szenvedjünk. Mikor este visszamentünk a 
lágerbe, akkor ennivaló már nem volt. Állandóan éhesek voltunk, így aztán „szóban” 
főztünk finomabbnál finomabb ételeket. 

Közeledett március 18., a szüléink házassági évfordulója. Mondtam a nővérem¬ 
nek: „Ne félj, Liliké, március 18-án mi már megszabadulunk.” Nem hagyott el az 
optimizmusom. 

El is érkezett március 18. Kimentünk, dolgoztunk egész nap. Jött a reggel, a dél, 
az este -ahogy az imádság mondja. Elkövetkezett az este, besötétedett. Mondta a 
nővérem, hogy hiába reménykedtünk, nem történt semmi. 

Én azonban biztattam: „Liliké, még nincs éjfél”. És nem csalatkoztam. Mi volt 
ez a megérzés, ma sem tudom. Este 11 órakor jött a langenbielaui gyárból a legfőbb 
főnök papírlapokkal a kezében. Elkezdte sorolni a számokat. Fel voltak neki írva a 
legjobb szövőnők számai, és mi is közöttük voltunk. Felraktak bennünket egy nyitott 
teherautóra, egy pokrócot kaptunk, de mi úgy mentünk, olyan örömmel, mint aki 
hazamegy. Visszavittek Langenbielauba és dolgoztunk tovább a szövőgyárban. 

A nővéremmel végig együtt voltunk. Ahogy elmondtam, nem volt ez sem köny- 
nyű, de életben maradtunk. 

1945. május 9-én szabadultunk fel. 

Ez is nagyon érdekes volt. A lágernek volt egy óriási udvara, amin a május 9. előtti 
napokon lovak legelésztek. Fel voltak nyergeivé, ott bóklásztak az udvaron, aztán 

május 9-én csak azt láttuk, hogy nyitva van a láger kapuja, a lovak pedig eltűntek. 
Kifutott az egész társaság a városba, és ekkor tudtuk meg, hogy a háborúnak vége. 

Az oroszok szabadítottak fel bennünket. Nem engedtek azonban nyomban haza, azt 
mondták, hogy addig dolgoznunk kell a gyárban, amíg a német munkások vissza nem 
jönnek. Körülbelül egy hónapig dolgoztunk még, amikor a szláv nyelven tudó társaink 
mentek a parancsnokhoz, hogy engedjenek haza. Ekkor már nem a lágerben laktunk, 
hanem elhelyeztek bennünket Langenbielauban családoknál. Mi egy fiatalasszonyhoz 
kerültünk, Frau Junghoz. Nagyon rendes, kedves asszony volt. Annak idején nem en¬ 
gedte, hogy a fia, Rudi bevonuljon az SS-ekhez, bújtatta végig háború alatt. 

Az oroszok írtak nekünk gyönyörű elbocsátó levelet, hogy mehetünk, és minden¬ 
ki segítsen minket. Hát a kis orosz katonák sok lányt meg is „segítettek”, hogy így 
fogalmazzak. Mi a nővéremmel szerencsére ezt megúsztuk. Nem volt elég az egy évig 
tartó szenvedés, most a másik oldaltól is félni kellett. 

Július elején indultunk haza. Elindultunk a kis motyónkkal, körülbelül tíz lány. 
Felszálltunk egy vonatra. Ott ültünk a vagonban, amikor az egyik lány elkiáltotta 
magát, hogy gyerekek, hát ez a vonat visszafelé megy, nem Magyarországra. Gyorsan 
leugráltunk, és már nem emlékszem, hogyan, de találtunk egy olyan vonatot, ami a 
helyes irányba indult el. Megérkeztünk Brünnbe. Tele volt az állomás orosz katonák¬ 
kal, nagyon féltünk. Estefelé érkezett meg egy zsúfolt szerelvény, aminek az ablakán 
jutottunk fel, valahogy bepréselődtünk. Két nap, két éjszaka alatt érkezett meg ez a 
vonat végül Budapestre. 

Volt a Bethlen téren egy központ, ahol adtak igazolást a visszatérőknek. 

Itt volt a hazajövetelem után az első rossz élményem a hazámban. 

A Bethlen téren volt arra lehetőség, hogy megfürödjünk, voltak tusolok. Mi lá¬ 
nyok, akik már túl voltunk a megkopaszításon, a tömeges fertőtlenítésen meztelenül 
a durva katonák jelenlétében, az egy évig tartó egy szál rongyban járáson fehérnemű 
nélkül, a hóba ragadt facipőkön, a sok szenvedésen, megaláztatáson, mikor meglát¬ 
tuk a tusolókat, hánytuk le magunkról a ruhákat és eufórikus örömmel, fesztelenül 
fürödtünk a nyitott ablakoknál. Nem volt bennünk szégyenérzet, nem törődtünk 
semmivel, örültünk a jó meleg tusnak. Az ablak előtt mentek el az emberek és meg- 
botránkoztak, hogy micsoda szégyentelen népség. 

Nagyon fájt ez akkor, hiszen mit tudták ők, mit jelentett nekünk a szabadság, az 
itthoniét, az emberi körülmények! 

A Bethlen térre minden nap jöttek zsidó emberek és érdeklődtek, hogy kik jöttek 
haza, van-e ismerősük. így látott meg minket a nővéremmel egy Ceglédről származó 
földink, aki elvitt bennünket először a budapesti lakásába, majd onnan lovas szekérrel in¬ 
dultunk haza Ceglédre. Nekem volt egy hátizsákom, amiben volt valami kis ruhanemű, 
ez-az. A szekeret megállította az orosz járőr, „davaj-davaj”, és mindenünket elvették, de 
szerencsére minket nem bántottak. Nagyon örültünk, hogy ennyivel megúsztuk. 

Megérkeztünk Ceglédre. Tudtuk a pesti ismerőstől, 
hogy apuka már otthon van. Mentünk a régi házunkhoz, 
ott árválkodott üresen, se ajtaja, se ablaka. 

Apuka a szomszédban Berkesiéknél — akiknél menedé¬ 
ket kapott - állt a kapuban, mert minden nap várt ben¬ 
nünk. Mikor meglátott engem és Lilit, az volt az első sza¬ 
va: hová tettétek anyukát, hol hagytátok anyukát? 

Ez volt életem legszörnyűbb élménye. Édesapám soha, 
egész életében nem tudta elfogadni, hogy anyuka odama¬ 
radt. Apuka 87 évet élt. Nem volt hajlandó anyukát holttá 
nyilváníttatni, majd csak az élete vége felé, valami hivata¬ 
los ügy miatt. Várta, várta haza és mondogatta: nem léte¬ 
zik, hogy anyuka meghalt, majd vissza fog jönni. De nem 
jött vissza soha többé. 



Újrakezdtük az életünket. Édesapám rendbe hozta a házat és felépített egy gyö¬ 
nyörű, modern ecetüzemet. Az üzem a háború előtt a nagypapáé volt Mieselbach és 
társai néven, a „társai” anyuka volt. Ezt a vállalkozást folytatta apám. Aztán a szép, 
modern gépekkel felszerelt ecetüzemet 1950-ben államosították. 


A férjem, Heisler László 1918-ban született, nyolc év volt közöttünk. Ismertük 
egymást Cegléden távolabbról már a háború előtt is, szigorúan „kezét csókólom”-ot 
köszönt nekem. Öten voltak testvérek, mind az öten megmaradtak, és az édesapjuk 
is csodálatos módon. Az édesanyja és a nagymama a gázban végezte. 

A férjem 1940-től volt munkaszolgálatos. Eleinte még ez azt jelentette, hogy pár 
hónapot bent volt, aztán hazajött, ez így ment egy ideig. Aztán kivezényelték az ő 
századát is a frontra. Ott volt a doni ütközetnél, és a vereség után több társával át¬ 
szökött az oroszokhoz. Azt gondolták, ott „haj, de jó” dolguk lesz. Na, olyan jó lett, 
hogy az oroszok elvitték őket, mint hadifoglyokat Szibériába. Időtlen időkig ment a 
vonat a szibériai fagyban. Ö leszállt a vonatról mikor az megállt, és megmosakodott 
a hóban. „Udmuszkájá SZSZR”, mindig ezt emlegette. Mi úgy értelmeztük, hogy 
ott volt a fogolytábor. Persze a férjem szépen haladt előre a munkája révén, a végén ő 
lett ott a hadifogoly lágerben a „nacsalnyik”. Annyira ragaszkodtak hozzá, hogy hat 
évig volt a fogságban, 1948-ban jött haza. 

Mikor megérkezett Ceglédre, végigvizitálta a zsidó családokat, eljött hozzánk is. 
A látogatás végén illő módon kikísértem. A kapuban azzal köszönt el, hogy „Mi 
még nagyon sokat fogunk beszélgetni”. Hát így is történt; addig beszélgettünk, hogy 
szerelmesek lettünk egymásba, és 1949-ben összeházasodtunk. 1950-ben született a 
kislányom, Katika. 1953-ban költöztünk fel Budapestre, apuka is utánunk jött 1955- 
ben. A férjem fiatal korában kitanulta a villanyszerelő szakmát. Mindent meg tudott 

itthon csinálni, de ugyanúgy utálta, mint én a varrást. Már a család mellett tanult to¬ 
vább és a szövetkezeti mozgalomban tevékenykedett, a SZOVOSZ-nak lett a főosz¬ 
tályvezetője. 

Az ötvenes években is tartottuk a vallást, amit apukának köszönhetek, hiszen ő 
ragaszkodott hozzá minden körülmények között. András fiam már itt született Bu¬ 
dapesten 1955-ben. 

Kati lányom Kanadában élt, de nyugdíjas korában alijázott Israelbe. Cfáton lakik. 

Négy unokám van; Andrásnál két fiú, Katikának pedig két lánya van. Sajnos a 
családunk szétszakadt, hiszen az unokáim közül csak egy maradt itt Magyarországon: 
ketten Izraelben, Katika egyik lánya pedig Kanadában él. 

Férjemmel egész életünkben a neológ zsidó hagyományoknak megfelelően éltünk. 
Férjem 1988-tól a Budapesti Zsidó Hitközség Dohány utcai templomkörzetének volt 
az elnöke. 2005- ben elnyerte Budapest Erzsébetváros díszpolgári címét. 90. születés¬ 
napján az ORZSE Rektori Tanácsának Díszoklevelét vehette át áldozatos munkájának 
elismeréseként. Közösségi munkájáért kormánykitüntetésekben is részesült. Először a 
Kiskeresztet, majd később életművéért a Magyar Köztársasági Érdemrend tisztikereszt¬ 
jét vehette át. 

Még meg tudtuk ünnepelni 2009-ben a 60. házassági évfordulónkat egy csodá¬ 
latos, felejthetetlen szertartás keretében a Dohány utcai zsinagógában. Együtt örül¬ 
hettek a családtagok, a sok-sok barát és tisztelő. Sajnos férjem, a Dohány utcai temp¬ 
lomkörzet örökös tiszteletbeli elnöke még abban az évben, 92 éves korában meghalt. 

Édesapja szellemi hagyatékát viszi tovább a fiam, András, akire nagyon büszke 
vagyok. 

Schmidt lózsefné Csákányi Julianna 


„Egy éhes kisgyerek a szekérről kinyújtotta a kis kezét a kenyér felé, 
amit én odaadtam neki. A kakastollas csendőr megállította a menetet és felparancsolt 
engem is a szekérre azzal a kijelentéssel: Na, most már nem csak kenyeret adsz, 

hanem velük is maradsz! — és gúnyosan vigyorgott. ” 

Vannak még tanúk, és nem csak zsidó tanúk, hanem olyan keresztény vallású, vagy netán 
ateista magyar emberek, akik hajlandóak elmondani, mit tapasztaltak, mit láttak, mit 
éreztek, amikor honfitársaikat, szomszédjaikat, barátaikat megfosztották emberi méltó¬ 
ságuktól, javaiktól, vágóhídra szánt állatként bánva velük, ártatlan emberekkel, gyere¬ 
kekkel, öregekkel, nőkkel és férfiakkal. Tehetetlenül szemlélték és elborzadtak, de megőriz¬ 
ték emlékezetükben kitörölhetetlenül, mire képes a hatalom, és mire képesek a parancsot 
gondolkodás nélkül gépiesen teljesítő, sokszor túlteljesítő végrehajtók. 

Ilyen szemtanú a sorozat következő szereplője, Schmidt Józsefné Csákányi Julianna. 

1925. június 6-án születtem Nyíregyházán, a Friedmann telepen. Anyai nagya¬ 
nyám mosónő volt a Friedmann családnál, és amikor az első világháborúban be¬ 
sorozták, mint ápolónőt, legkisebb lányát, az anyámat, aki akkor 13-14 éves volt, 
Friedmannék vették magukhoz. Az ő lányuk volt Láng Ernőné Éva, a Takarékbank 
igazgatójának felesége. Családom nőtagjai anyai ágon mind a Láng családnál szol¬ 
gáltak. Magam is sokat jártam hozzájuk, de ha nem mentem, Lángné Éva a teme¬ 
tőbe menet meglátogatott bennünket, ugyanis ekkor már a Kótaji út 66. szám alatt 
laktunk, és ezen az úton volt és van ma is a zsidó temető. Nyíregyháza az 1930-as 
években mezőváros volt, a Sóstói erdő széle az Erdősorig ért. 

Az Erdősor, Kótaji út, FIolló utca, Dohány utca, Sólyom utca, Körte utca és Rá¬ 
kóczi út által határolt terület volt gyermekkorom világa, ahol békésen élt katolikus, 
lutheránus, cigány, zsidó felnőtt és gyerek. Nem volt közöttünk ellentét , a zsidó és 
a keresztény gyerekek együtt csintalankodtak, játszottak. A szomszédunkban laktak 
Sáfrányék, az apa cipész volt és volt egy kis szatócsboltjuk, amiben Sáfrány néni dol¬ 
gozott. A fiúk, Slajmi velem egykorú volt. Együtt jártunk iskolába. Slajmi egyik al¬ 
kalommal, a hurkapálcával megcsapkodta a csupasz lábamat én meg meghúzgáltam 
a pajeszát. Délután elküldött anyám a boltba, és kérdezi a Slajmi nagymamája, hogy 
„Juliska, miért húzgáltad meg a Slajmi pajeszát? Máskor nem szoktad.” mire mond¬ 
tam és mutattam, hogy „Azért mert Slajmi megcsapkodta a lábamat” - a nyoma még 
akkor is látszott. Sáfrány nagymama jól megszidta Slajmit, amiért árulkodott, én 
meg kaptam kárpótlásul egy szem cukorkát. 

Lángné Éva vette az első báli ruhámat és cipőmet. Nekem fiútestvéreim voltak, 
és Éva mondta anyámnak, hogy „Erzsók, a leány állandóan fiúk között van, nőies 
magatartásra is szoktatni kell”. A nőies magatartás kelléke volt a báli ruha és cipő, 
amit megvett nekem, hiszen mi szegények voltunk. 

Nyíregyházán a harmincas években két nyomda volt: Orosz Károly nyomdája és 
a Klafter nyomda. Az utóbbi ott volt a bank (ma OTP) átjárójában, ahol a kifőz¬ 
dék vannak, én ott szabadultam. Aztán 13 éves koromban, 1938-ban Orosz Károly 
nyomdájában kezdtem dolgozni, előbb, mint kifutó, majd, mint nyomdai berakó¬ 
nő tanonc. A nyomdában ismerkedtem meg a baloldali életfelfogással. A gyerekkori 

zsidó barátaim kibővültek a nyomdai zsidó 
munkatársakkal. Aztán az élet fokozatosan 
nehezebb lett mindenkinek; a keresztények 
hadba, a zsidók munkaszolgálatba kerültek. 

Csak azt észleltük, hogy egyik napról a má¬ 
sikra már nem jöttek dolgozni. Majd jött 
a német megszállás. Tehetetlenül néztük a 
gettót, a városunkon áthaladó csendőrök 
által kísért szekereket, rajta a vidéki zsidó 
emberekkel, és az azt követő gyalogmene¬ 
tet, zsidó emberek százait. 

Egy alkalommal anyám elküldött a pék¬ 
hez, hogy váltsam be a kenyérjegyet. Bevál¬ 
tottam, és a kezemben vittem a kenyeret, 
amikor elhaladt mellettem a Rákóczi úton 
a szomorú menet. Egy éhes kisgyerek a sze¬ 
kérről kinyújtotta a kis kezét a kenyér felé, 
amit én odaadtam neki. A kakastollas csen¬ 
dőr megállította a menetet és felparancsolt 
engem is a szekérre azzal a kijelentéssel: Na, 
most már nem csak kenyeret adsz, hanem 
velük is maradsz! - és gúnyosan vigyorgott. 

Már velem együtt haladt a szekérkaraván, amikor szerencsémre meglátott egy isme¬ 
rős rendőr, aki a Búza téren lakott. Bodolódszki Ferencnek hívták. Szembeszállt a csen¬ 
dőrrel, mondta neki, hogy a városon belül a csendőr nem intézkedhet, csak a rendőr, és 
leszállított a szekérről. A csendőr nem erősködött tovább, hagyta, hogy elmenjek. 

Lángék már bent voltak a gettóban, amikor a nagymama üzent anyámnak, hogy 
nincs ennivaló. Láng Éva férjének Kótajban volt egy nagy gazdasága, oda mentem ki 
és szereztem élelmet, ezt vittem aztán be hátizsákban a gettóba 

Egy másik alkalommal pedig apám itthon volt, mint szabadságos katona, és ő vitt 
szekérrel, katonaruhában pálinkát, kenyeret, szalonnát, krumplit, hagymát már vala¬ 
melyik gyűjtőtáborba, ami a városon kívül volt. Ott viszont egy ismerős csendőr állta 
útját, aki nem engedte meg, hogy apám bemenjen a táborba. Azt mondta: Idejössz 
Jani katonaruhában, szekérrel ezekhez a zsidókhoz. Ela én oda beengedlek, te többet 
ki nem jössz. így apám odaadta a csendőrnek az ennivalót, rábízva, hogy juttassa el 
Lángéknak és Bállá doktor úrnak, az állatorvosnak. Na persze ki tudja, odaadta-e? 
Apám sírva jött haza, úgy érezte, dolgavégezetlenül. 

A nyomdában együtt dolgoztam Bernát Lacival és Gyurival, egy zsidó testvér¬ 
párral, őket elvitték munkaszolgálatba. Bernát Gyuri jött először haza, már 1944. 
novemberben. Nyíregyháza ugyanis 1944. november 2-án már felszabadult, bejöttek 
az oroszok, megindult a város életének újrarendezése. 

Gyuri akkor azt hitte, egyedül maradt a kiterjedt családjából, hiszen mindenkit 
elvittek. Később hazajött az öccse, Laci és az ő felesége. Bernát Gyuri a volt gettó 
területén költözött be egy üres lakásba. Volt egy vaságya meg egy pokróca, de nem 
ezzel foglalkozott, hanem összegyűjtötte a fiatalokat - köztük engem is -, eltakarítani 
a romokat, eltemetni a halottakat, elhullott állatokat, nehogy járvány törjön ki. Majd 
elkezdte szervezni a munkát, hogy helyreálljon a villanyvilágítás, teherautót szerzett, 
azzal szállítottuk az oszlopokat, drótokat. 

1946. Szentmihály napjáig laktam Nyíregyházán, utána Budapesten éltem és dol¬ 
goztam férjemmel, aki szintén nyomdász volt. 2008-ban jöttem vissza Nyíregyházá¬ 
ra. Már itt éltem, amikor felhívott az egyik volt kolleganőm, akinek a férje — szintén 
jó barátunk, persze már nem él - 1944-ben Nyíregyházán volt katona. Magdi ba¬ 
rátnőm mondta, hogy talált egy levelet, amit a férje írt 1944-ben a szüleinek, és az 
nagyon érdekes dolgokat tartalmaz. Idős barátnőm abban a korban volt, hogy szük¬ 
ségesnek látta rendezni a dolgait, és így találta meg a férje ifjúkori levelét, ami végül 
elkerült Jeruzsálembe, a Jad Vasem intézetbe. 

Nyíregyháza, 1944. április 24. hétfő, 
ezen a napon keltezett az a levél, amelyet 
Pásztor Lajos besorozott katona, tisztiszolga 
írt Budapesten élő szüleinek a Nyíregyházán 
fent jelzett időpontban tapasztaltakról. De 
álljanak itt az ő sorai. 

„Drága Anyus és Apus! 

Leveletek hétfő délelőtt ért hozzám. 
Meglepett, mert csomagot vártam az egész 
múlt héten. A csomagot a lehető legsürgő¬ 
sebben küldjétek el minden körülmények 
között. Minden körülmények között szük¬ 
ségem van rá, mert a városrendészet egy pár¬ 
szor már megzavart. Viszont itt ruhát nem 
kaphatok, először is nincs elég, másodszor 
én feketén vagyok itt, harmadszor meg két 
helyen nem vételezhetek. Mink egyelőre 
nem mozdulhatunk innen. 

Rekvirált lakásban vagyunk, és nem tudjuk, mikor 
jönnek a zsidó berendezést és vagyont elkobozni, illet¬ 
ve elrekvirálni. Itt múlt vasárnap óta szakadatlanul 
egész kocsisorokkal hajtják be a zsidókat a tanyákról és 
egyéb helyekről a város közepén drótkerítéssel kijelölt 
gettóba a csendőrök meg a rendőrök. Formális zsupp- 
olás folyik. Nem sok dolguk marad meg, mindenüket 
elveszik. Szomorú látvány. Rengeteg itt a Nyírségben a 
zsidó. Mindenféle akad köztük. Teljesen kiürítik tőlük 
ezt a szűkebb országrészt. A gettójuk meglehetős nagy 
kiterjedésű. Tegnap vasárnap délután ott csavarogtam 
benn. Katonának nem szólnak. Örök életemben nem 
fogom elfelejteni a látottakat. Hasonlít egy nagyon 
nagy cigány városra. Összepréselve a helységekbe. Nyo¬ 
mor, piszok. Betegség és járvány azt hiszem a lehe¬ 
tő legrövidebb időn belül felüti a fejét. Nem tudom, 
máshol hogy van, de itt ugyanolyan a helyzet, mintha 
egy nagy elemi csapás előtt összetódult tömeg lenne 
összepréselve a még megmaradt területre. Ahányféle 
természetű és korú az ember itt, annyiféle módon és 
formában viselkedik. Nem tudom, mi lesz evvel és 
mikor lesz vége ennek. Fönt Pesten nem kezdték el ezt 
a példát követni? A csendőrök nagyon visszaélnek a 
helyzetükkel úgy anyagi, mint hatalmi téren. 

A helyzetem kezdem megszokni, rossz dolgom 
nincsen, mindig több és több a dolgom. Meglehe¬ 
tős jó helyen vagyok az öreg árnyékában. Itt sokkal 
fesztelenebb velem szemben. Egész jó zsidó lakást 
kerestem neki. Kertes villát szeretett volna, de nem 
találtam és így itt a jelen címünk alatt maradtunk.” 




Láng Éva és keresztény férje, 
mindketten odamaradtak 


A levél tárgyszerűen rögzíti a zsidók gettóbeli 
életkörülményeit, a csendőrök viselkedését a kiszol¬ 
gáltatott emberekkel, a jóérzésű fiatalember meg¬ 
döbbenését kiváltva, ahogy írja: „Örök életemben Láng Éva Velencében 

nem fogom elfelejteni a látottakat”. 

Én sem fogom soha elfelejteni Friedmannékat, Lángékat, Sáfrányékat, a hentesbol¬ 
tos Sinkovicsékat, a Klafter nyomdát. Emlékezetemben őrzöm az osztálytársaimat, a 
zsidó munkatársaimat, akik nyom nélkül eltűntek, mintha soha nem éltek volna. 

Dr. Kerekes György 


„Pár lépést tettem, amikor láttam, hogy az akkor 50 éves apámat a másik oldalra 
állította. A másodperc tört része alatt történtek a sorsdöntő események. 
Apám megszólalt: „Mein Sohn” (a fiam), és felém mutatott. Határeset volt: vagy én 
megyek vele a másik oldalra, vagy ő jön velem. Az utóbbi történt, szerencsénk volt. ” 

Gyuri bácsival több elektronikus levélváltás útján tudtunk csak időpontot egyeztetni. 
Elmondta, hogy nagyon elfoglalt, de igyekszik a programjait úgy összeállítani, hogy egy 
héten csak két, utazással is együtt járó programja legyen. Budapesti otthonában beszél¬ 
gettünk. 

Több mint három órát töltöttem nála éppen a futball világbajnokság idején. Az inter¬ 
jút azért kellett abbahagynunk, mert kezdődött a meccs, az pedig Gyuri bácsinál még ma 
is nagyon fontos esemény. 

Következzék Dr. Kerekes György története. 

2014-ben, a holokauszt 70. évfordulója évében úgy döntöttem, hogy egy családi 
összejövetel keretei között magam is megemlékezem. 

1944. június 6. sorsdöntő nap volt az életemben. Rabszolgamunkára ítéltettem, 
és ma ezért élhetek. 

2014. június 6-ra meghívtam a fiamat, lányomat feleségestől, férjestől, unokái¬ 
mat, fogadott lányaimat és fogadott unokáimat. Úgy alakult az életem, hogy vannak 
fogadott lányaim és fogadott unokáim. Az egyik fogadott lányom egy kubai hölgy, a 
másik chilei, ők nem voltak itt, de itt volt a három közül két fogadott unokám és a 
pici dédunokám. 

Június 6. előtt összeszorított fogakkal készítettem egy írást az édesanyámról, aki 70 
éve csak az emlékeimben él, és eddig nem voltam képes arra, hogy életéről beszéljek 
vagy írjak. Az összejövetel előtt elkészült írást elküldtem a családtagjaimnak, akik - 
miután elolvasták - megrendültén érkeztek a privát megemlékezésünkre. Ők addig 
nem tudtak semmit az édesanyámról pár személyi adaton és száraz tényen kívül. Most 
a családi ünnepségen édesanyám mindennapjainak, gondoskodó szeretetének leírásán 
keresztül ismerték meg csodálatos gyermekkoromat, és képet kaptak egy vidéki zsidó 
család életéről. Elmondtam nekik: az, hogy ti ma itt vagytok - hogy vagytok! -, va¬ 
lamiképpen az én túlélő voltomból vezethető le. És van egy személy, akit ti soha nem 
ismertetek, de létezésetek rajtam keresztül mégis elválaszthatatlanul össze van kötve az 
övével. És tartoztok neki azzal, hogy megőrzitek őt emlékezetetekben. Ez a személy 
nem más, mint az én szeretett édesanyám, Kampf Sámuelné Reis Sarolta. 

1941-ben készült a családunkról egy fénykép. Éaci bátyám akkor kapta meg a 
behívóját munkaszolgálatra. Édesanyám azt mondta: most még együtt vagyunk, le¬ 
het, hogy utoljára, készíttessünk egy fényképet. Ez az egyetlen olyan tárgyi emlékem, 
ahol együtt van a családom, amikor még éltek a szüleim és valamennyi testvérem. És 
milyen jól érezte édesanyám a veszélyt, hiszen 1941. után a régi életünknek vége lett. 

Milyen volt a régi életünk és mi történt velünk? Elmesélem. 

1928-ban születtem Nyíregyházán. Az Epreskert utca 2. szám alatt laktunk, há¬ 
zunk később része lett a gettónak. Négyen voltunk testvérek: három fiú és egy lány. 

Kerekes családi fénykép, 1941 

Két bátyám volt, Laci és Imi, és a gyönyörű kishúgom - édesapám kedvence -, Ju¬ 
ditka. Édesanyám hét gyermeket szült, de mire én megszülettem, három fiútestvérem 
már meghalt. 1944-ben hattagú volt a családunk. 

Édesapám, Kampf Sámuel számára a munka, a cipőfelsőrész-készítő műhely 
irányítása, a család megélhetésének biztosítása volt a legfontosabb. Ez kiegészült a 
közéleti szerepvállalással. 18 évesen titkára volt a szociáldemokrata párt nyíregyházi 
ifjúsági szervezetének. Később kilépett a pártból, de anyagilag támogatta. Többször 
alelnöknek választották a Jóbarátok Asztaltársasága nevű egyesületben. Vezető sze¬ 
repet vállalt a helyi ipartestületben, a bőripari szakosztályban, egy labdarúgó csapat 
vezetőségében és a helyi zsidó hitközség jóléti bizottságában is. 

A közélet időt igénylő és egyben anyagi áldozatokkal járó elfoglaltság volt. Édes¬ 
anyám mindenben támogatta édesapámat. Gyakran fogadta barátait ebédre, vacso¬ 
rára, függetlenül attól, hogy az illető zsidó volt-e vagy keresztény. Apám szeretett 
szerepelni, szónokolni, kávéházba járni. A vasárnap délutánt mindig a piactéri Ab¬ 
bázia kávéházban töltötte, ahol cigánymuzsika szólt, lehetett biliárdozni, kártyázni, 
beszélgetni. A Jóbarátok Asztaltársasága ott tartotta üléseit. 

Családunk a status quo ante hitközséghez tartozott. Természetes volt, hogy kóser 
háztartásunk van, péntek este és szombaton templomba jártunk, az ünnepeket meg¬ 
tartottuk. 

Nyíregyházán a Szarvas utcában volt a status quo zsidó iskola, ott végeztem négy 
osztályt, majd polgáriba jártam. A polgári fiúiskola ott volt a Bethlen Gábor utcában, 
a tűzoltó laktanya mellett. 14 éves koromban apám tiltakozása ellenére lakatosinas¬ 
nak álltam. A Bessenyei téren volt Merkovszky Pál lakatosműhelye. Apám jól ismerte 
őt az ipartestületből, és beszélt vele, hogy én nála szeretnék tanulni. Merkovszky 
csodálkozott, mondta, hogy nála még soha nem volt zsidó gyerek, sőt olyat még 
életében nem hallott, hogy valaha zsidó gyerek lakatos szakmát akart volna tanulni. 
Persze felvett, és én ki is tanultam a lakatos mesterséget. Polgári után ez két év volt. 
1942-ben kezdtem, de a háború előtt nem szabadulhattam fel, mert 1944-ben jött 
a gettózás. Merkovszky Pál műhelye épületlakatos munkákkal foglalkozott; csinál¬ 
tunk vaskerítéseket, kapukat, üzletportálokat, nagyméretű vasalásokat, javítottunk 
zárakat, és dolgoztunk az egyik laktanyának is. Széles skálán mozgott a műhely tevé¬ 
kenysége. A lakatosmesterség kemény munka, megedződtem, kérges volt a tenyerem, 
aminek később nagy hasznát vettem. 

A házunkban négy lakószoba volt, illemhely az udvaron. A háznak két kijárata 
volt, egyik az Epreskert utcára, a másik a Nyár utcára. 1944. áprilisban a házunk 
része lett a gettónak, a Nyár utcai bejáratot le kellett zárni. Az Epreskert utca, Nyírfa 
utca eleje volt elzárva kerítéssel, mint a gettó bejárata, ez így volt a környékbeli ut¬ 
cákban mindenütt. A kerítéssel lezárt utcákat rendőr őrizte. 1944. áprilisban, ami¬ 
kor megkezdődött a zsidók gettóba gyűjtése, családunk a saját házunkban maradt, 
de más zsidó családokat is beszállásoltak hozzánk. A négy szobában, két konyhában 
összesen 35 ember zsúfolódott össze, többségük a földön aludt. Rövid idő alatt elvi¬ 
selhetetlenek voltak a körülmények. Ekkor már sárga csillagot viseltünk. 

A mesterem műhelye dolgozott a páncélos laktanyának, erre hivatkozva Merkovsz¬ 
ky Pál elintézte, hogy én kijárhattam a gettóból dolgozni. Olajos munkásruhában, ko¬ 
szosán, sárga csillaggal a mellemen közlekedtem a városban. Feltűnő jelenség voltam, 
ennek ellenére az emberektől én soha egy szó negatív megjegyzést nem hallottam. 

Miután a gettóban többen megtudták, hogy kijárok dolgozni, megbízásokat 
kaptam sorstársaimtól. Üzenetet vittem szomszédjaiknak vagy ismerőseiknek, hogy 
hozzanak be élelmet, esetleg takarót, ruhát. Esténként ezek az emberek kivétel nél¬ 
kül mind el is jöttek, hozták a kért dolgokat annak ellenére, hogy a gettó lakóival 
szigorúan tilos volt kapcsolatot tartani. A gettó bejáratánál posztoló rendőr ilyenkor 
távolabb ment és hátat fordított, szemet hunyt, nem szólt egy szót sem. 

Egyik este a műhelyben azt mondta nekem a legidősebb segéd, Gyula bácsi, hogy 
a munka végén maradjak itt, mert beszélni akarnak velem. Már mindenki hazament, 
csak hárman maradtak: Gyula bácsi, Figeczki Bandi és Butenkov Jani. Elmondták 
nekem, hogy megtudták, milyen sors vár ránk, Németországba visznek bennünket. 
Ok ezért hárman úgy döntöttek, hogy engem elbújtatnak. Figeczki Bandi és Bu¬ 
tenkov Jani kint laknak a tanyán. Leveszem a sárga csillagot, biciklivel velük együtt 

Kampf Judit és György 

kimegyek a tanyára, ők gondoskodnak rólam, hiszen hamarosan úgyis jönnek az 
oroszok, ideérkezik a front. Ismertem jól ezeket az embereket, tudtam róluk, hogy 
komolyak, korrektek, akik ha ezt felajánlották, meg is csinálják. Nagyon meghatód¬ 
tam és megköszöntem, de nem fogadtam el. Nem akartam bajba sodorni a sorstár¬ 
saimat, családtagjaimat. A gettóban ugyanis a gettóparancsnoknak, aki zsidó ember 
volt, minden nap jelentenie kellett a létszámot. Ha én hiányzóm, arról magyarázatot 
kellett volna adniuk, nem vállaltam a kockázatot. 

Aztán elvittek bennünket a gettóból Nyírj esre a gyűjtő táborba. Én onnan is bejár¬ 
tam dolgozni, már nem a lakatos műhelybe, hanem a Bethlen utcai görögkatolikus 
iskolába. A vidéki zsidóktól összeszedett holmikat kellett pakolni, ágyneműket stó- 
szokba rakni az osztálytermekben, padlótól a plafonig. Egy napon a már majdnem a 
plafonig érő ágynemű-halmaz tetején álltam. Alulról dobálták nekem fel a párnákat, 
én elkaptam és raktam a többi tetejére. Ahogy az egyik párnát dobták felém, az jól 
fejbe vágott, valami keményet éreztem benne. Felbontottam. Összehajtogatva egy jó 
maréknyi 100 pengős volt benne. Én azzal nem csinálhattam semmit. Még aznap az 
utcán egy ismeretlen gyereket megkértem, hogy menjen el a Merkovszky műhelybe, 
és mondja meg, hogy itt dolgozom a közelben, látogassanak meg. Két inastársam el 

is jött az iskolához, a kerítés mellett beszélgettünk. Odaadtam nekik a pénzt, mond¬ 
tam: „Gyorsan tegyétek el, nektek ez jól fog jönni”. El is tették, és elmentek. 

Nyírjesen nem sokáig voltunk, nem is értettem, hogy miért kellett oda minket 
kivinni. 

1944. június 3. nagyon meleg nap volt, ekkor indítottak el bennünket Nyírjes- 
ről a vasútállomásra. Hajnalban a csendőrök mindenkit felzavartak; a betegeket, 
öregeket szekerekkel vitték, de az emberek többségét gyalog hajtották be az állo¬ 
másra. A hosszú úton nem mindenki cipelte a vizesedényeit, üres kannáik azonban 
voltak. Megérkeztünk az állomásra. Sokáig kellett állnunk a hőségben, nem volt 
vizünk, sokan rosszul lettek. Apám egyszer csak észrevette az egyik ismerősét. Egy 
Miskolcról idekerült fiatalember volt, aki ügyesen focizott. Apám, mint a labdarú¬ 
gócsapat vezetőségi tagja, ajánlotta őt be a csapatba. A fiatalember szép sikereket 
ért el, mindent megkapott, amire csak szüksége volt: elegáns ruhákat, cipőket; 
apám ebben is segítségére volt kiterjedt ismeretsége révén. Annak idején sokat ven¬ 
dégeskedett nálunk, családunk szívesen fogadta, élvezhette anyám kitüntető gon¬ 
doskodását. 

Ez a fiatalember, aki egyébként adó tisztviselő volt, irányította a csendőrökkel 
a bevagonírozást. Apám odament hozzá és mondta, hogy engedjék meg, hogy az 
emberek a kútnál feltöltsék a vizesedényeiket. Bártfalvi Gyula, mert így hívták, ki¬ 
jelentette, hogy nem áll módjában ezt engedélyezni. Aztán beszálltunk a vagonok¬ 
ba, vártuk a szerelvény elindítását az elviselhetetlen hőségben. A hátsó felső ablakok 
nyitva voltak, onnan láttuk, hogy a vagonok háta mögött kíváncsiskodnak a Fried- 
mann-telepi gyerekek. Kérdezgették, hogy mit segíthetnek. Mondtuk nekik, hogy 
hozzanak vizet. Kiadogattuk nekik a kannákat, amelyeket megtöltöttek, majd futva 
visszahozták, és mivel nem érték el a földről, egymás vállára állva adták be a vagonok 
kis szűk ablakain. Soha nem felejtem el ezt a jelenetet: a körüludvarolt, korábban 
dédelgetett focista, akkor köztisztviselő megtagadta a segítséget, nem úgy a gyerekek, 
akik mindent megtettek, hogy segítsenek. 

És elindult a vonat 1944. június 3-án, azon a rettenetesen meleg napon. 

Szólnom kell e helyen a két fivéremről, akik nem voltak velünk a vagonban. 

Nálam 8 évvel idősebb Laci bátyám munkaszolgálatos volt. O ekkor már nem élt. 
1943. januárban, a nagy doni áttöréskor fogságba esett. Flekktífuszos lett és meghalt, 
de erről akkor nem tudtunk. A háború után hozta meg a hírt munkaszolgálatos társa, 
Moskovits Károly, egy ismerős orvos, aki elmondta, hogy ott volt mellette, amikor 
meghalt, nem lehetett rajta segíteni. 

Imre bátyám, aki szervezett munkás volt, 1944. elején jött haza a munkaszolgálat¬ 
ból. Ot 1944 márciusában a német megszállást követően, mint kommunistagyanús 
személyt letartóztatták Guttman Miklóssal, Moskovits Lacival, Schwartz Lacival és 

Fried Ferivel együtt. Börtönbüntetésre ítélték őket, Fried Feri és Imre bátyám 10-10 
évet kaptak. A deportáláskor börtönben voltak. Októberben őket is deportálták. 

Családunkból négyen voltunk a vagonban: apám, anyám, Juditka húgom és én. 
Rettenetes volt a zsúfoltság, olyan szorosan voltunk egymás mellett, mint a heringek 
a hordóban. 

FIárom napig tartott az út. Azelőtt soha nem hallott nevű településre érkeztünk 
meg. A kiszállásnál a csendőrök nem voltak ott, akkorra már eltűntek mellőlünk. 
A parancsok német nyelven hangzottak, csíkos ruhás foglyok tereltek bennünket. 
Különválasztották a nőket és a férfiakat, libasorba állítottak minket. Mindez, mint 
később megtudtuk, Auschwitz-Birkenauban történt. Édesanyámat és Judit húgomat 
pillanatok alatt szem elől tévesztettem, soha többé nem láttam őket. 

Amikor az SS tiszt elé értem, németül kérdezte,hogy hány éves vagyok .„Achtz- 
ehn”, mondtam én, pedig még csak a 16-ot töltöttem be. A lakatosmunka, a rend¬ 
szeres sport - hiszen fociztam és ökölvívó edzésre jártam korábban - izmossá tett, 
jó fizikai állapotban voltam. Az SS tiszt elhitte, hogy 18 éves vagyok, intett, hogy 
menjek. Pár lépést tettem, amikor láttam, hogy az akkor 50 éves apámat a másik ol¬ 
dalra állította. A másodperc tört része alatt történtek a sorsdöntő események. Apám 
megszólalt: „Mein Sohn” (a fiam), és felém mutatott. Flatáreset volt: vagy én megyek 
vele a másik oldalra, vagy ő jön velem. Az utóbbi történt, szerencsénk volt. 

Auschwitzban rövid ideig voltunk, onnan Mauthausenbe, majd Melkbe kerül¬ 
tünk. Itt érkezésünk után kis idővel szakmunkásokat kerestek, többek között suszte¬ 
reket, lakatosokat. Apám a suszterműhelybe került, ahol a kápó egy életfogytiglani 
büntetésre ítélt német rablógyilkos volt, korábban suszter. Az őrséget Melkben éppen 
abban az időben cserélték le. Kiderült, hogy a Wehrmacht katonák, akik a láger őrsé¬ 
gét alkották, akkor jöttek vissza Franciaországból, ahol jól összelopkodták magukat. 
A kápó mindezt elmesélte a suszterműhelyben, beszámolt róla, hogy egyebek mellett 
borjúbőr, marhaboksz, gyíkbőr, krokodilbőr áll rendelkezésre. 

Apámnak életmentő ötlete támadt. Azt javasolta a kápónak, mondja meg a tisz¬ 
teknek, hogy a suszterműhelyben olyan szakemberek vannak, akik kiváló férfi, női 
cipőket tudnak készíteni. így is történt, és ez felkeltette a tisztek érdeklődését. A mű¬ 
hely, ahol egy huszti suszter a kaptafák faragásához is értett, elkészítette a kaptafát, 
apám csinálta a felsőrészeket, gyönyörű darabok voltak. A tisztek feleségei, szeretői 
mind igényt tartottak a szép cipőkre. A suszterek hónapokon keresztül ezt a munkát 
végezték, szükség volt rájuk, életben maradtak. 

Én először földmunkát végeztem - csöveket fektettünk le -, majd a lakatosmű¬ 
helybe kerültem. A szakmunkás műhelyekben dolgozó raboknak hetente fejenként 
5 szál cigarettát is adtak. Sem apám, sem én nem dohányoztunk, így a cigaretta ada- 

gunkat elcserélhettük ennivalóra. A lakatosműhelyben a tilalom ellenére dohánydóz- 
nit, kést gyártottam, amit ugyancsak cigarettára cseréltem. 

Nehéz munkát végeztem, részben szabadban; álltam a zehlappelen esőben, hóban, 
de bírtam. Nem lett sebes a kérges tenyerem, mint másoknak. Aztán elkapott engem 
is a vérhas fertőzés, nagyon legyengültem. Apám addig beszélt a suszterműhely kápó- 
jának, míg megengedte, hogy én is bekerüljek közéjük. Ez 1944. december elején 
történt. Kisebb munkákat, javításokat én is el tudtam végezni, és tovább járt nekem 
is a cigaretta. A kész cipőket többször én vittem el német tisztekhez a Lagerschreiber 
irodájába vagy a konyhába. Itt mindig kaptam valamit, vagy egy darab kenyeret, egy 
kis marmeládét vagy egy kis margarint, szalámit. Ez ment a közösbe. Ilyenformán a 
műhelyben mindig volt egy kis élelmiszerkészletünk. így húztuk ki a telet. 

1945. március 13-án aztán elindítottak bennünket Melkből. Négy napig men¬ 
tünk hajóval Linzbe, onnan gyalog Ebensee-be. 

Ekkor már állandó bombázások voltak. A többség annyira legyengült, hogy nem 
bírtak dolgozni. Önként lehetett jelentkezni munkára, romeltakarításra a bombá¬ 
zások után. Én többször jelentkeztem, ugyanis a munka során mindig akadt valami 
ennivaló. 

A rabszolgamunkára ítélt rabok túlélésének a legfontosabb feltétele a plusz enni¬ 
való volt. Erről nem sokkal a lágerba érkezésünk után Fried doktor úr világosított 
fel. Fried doktor nyíregyházi volt, együtt vittek el bennünket, együtt végeztük az első 
napokban a kemény földmunkát, csákányoztunk, lapátoltunk. Az ő bnom tenyere 
kisebesedett, feltörte a csákány, a lapát. Este leült mellém és elmondta nekem, hogy 
kiszámolta: amit kapunk enni, az napi 1200-1300 kalória, ez ehhez a munkához ke¬ 
vés. Azt mondta: bármi áron próbáljak meg plusz élelmet szerezni, és akkor túlélem. 
Szavait örökre megjegyeztem: bármi áron plusz élelmet kell szereznem. Az egy év 
alatt ezt az intelmet mindig szem előtt tartottam. 

A túlélés másik, és persze legfontosabb feltétele a szerencse volt, hiszen szerencse 
kellett már ahhoz is, hogy munkára választottak, hogy együtt maradtam katonaviselt 
édesapámmal és az ő munkaszolgálatot megjárt bajtársaival, tapasztalt, megfontolt 
férhakkal. Fontos volt a lelkierő, a kitartás, mindezt az apámmal való együttlét erősí¬ 
tette, ami persze kölcsönös volt. Nagyon sokat számított a bátor, becsületes emberek 
segítsége. 

Még mikor a lakatosmunkát végeztem, vonattal vittek ki bennünket a munka¬ 
végzés helyszínére. Az út során a vonat keresztülment egy rövid alagúton, ami persze 
sötét volt. Egyik alkalommal éppen beértünk a sötét alagútba, amikor odahajolt hoz¬ 
zám az egyik Wehrmacht katona, hátrább húzva a géppisztolyát. Odanyújtott nekem 
egy kis csomagot. „Tedd el”, mondta. Én meglepődtem, de elvettem, betettem az 

ingembe. Mikor az alkalom engedte, kibontottam. Két szelet kenyér volt, megkenve 
margarinnal, közte egy szelet szalámi. És ez így volt minden nap, amíg ott dolgoz¬ 
tam, amíg nem kerültem kórházba. Ez az ember kb. olyan idős lehetett, mint apám, 
és felvállalta, minden nap hozta a kis ételcsomagot. 

Persze az egy év alatt millió disznóság és kínzás is történt, melyek közül egyet 
mesélek el, amit, míg élek, nem tudok elfelejteni. Az is a lakatosmunkára vonatozás 
időszakában történt 1944 őszén. 

Minden reggel kikísértek bennünket a lágerből a vasútállomásra, ahol egy rámpa 
volt, egy emelvény, amiről csak be kellett lépni a marhavagonba. Kora ősszel kitört a 
lágerben a vérhas járvány. Az egyik gyerek, aki éppen mellettem állt, a hosszú vára¬ 
kozásban „becsinált”. A véres széklet ott volt szegénynek a lábánál, a földön. Három 
géppisztolyos SS katona volt a közelünkben, az egyik észrevette. Intett a társainak, 
hogy jöjjenek közelebb, beszéljék meg. Összedugták a fejüket és tanakodtak, hogy 
mit csináljanak. Nekünk raboknak volt egy csajkánk és egy kanalunk, azt mindig 
vittük magunkkal. Az egyik SS kitalálta a megoldást, szólt a szerencsétlen társamnak, 
hogy vegye elő a kanalát, és egye meg, amit a földre csinált. Az SS-ek röhögve nézték. 
Átvillant az agyamon, hogy valamit tenni kellene, de ha egy rossz mozdulatot teszek, 
sortűz következhet. 

Ezekben a helyzetekben mutatkozott meg az emberek igazi jelleme, akár magya¬ 
rok voltak, akár németek. A segítőkész, becsületes ember itt is segítőkész maradt, és 
vállalta a kockázatot, a becstelen szadista még inkább kiélte hajlamait a kiszolgálta¬ 
tott embereken. 

Édesapám és én - sokszor csak a szerencsének köszönhetően - túléltük a szörnyű¬ 
ségeket. Imre bátyám is túlélte. Az ő történetét csak hazaérkezése után ismertük meg. 

Az ebenseei lágerben 1945. május 5-én reggel arra ébredtünk, hogy nincs poszt, 
őrség, a németek eltűntek. Tíz óra körül aztán megérkeztek az amerikaiak, páncélo¬ 
zott járműveken, harckocsikon. 

A nyíregyházi deportáltak között volt egy fiatal nőgyógyász, Neubauer Gyurka. 
Nagyon művelt ember volt, beszélt németül, angolul és franciául. Még Melkben őt 
is beprotezsáltuk a suszterműhelybe. Susztermunkát ugyan nem tudott végezni, de 
besegített, és ő volt az, aki ébren tartotta az elménket, folyamatosan mesélt, regény- 
részleteket, történeteket adott elő, mikor ott volt a kápó akkor németül, egyébként 
magyarul. 

Az ebenseei láger felszabadulása után ő lett az amerikai parancsnok tolmácsa. Egyik 
napon szólt nekem, hogy a parancsnok irodáját ki kellene takarítani. Én persze vállal¬ 
tam, így megismerkedtem közelebbről a parancsnokkal. Beszélgetéseink során mindig 
azt hangoztattam szinte valamennyi társammal együtt, hogy minél hamarabb haza sze¬ 
retnénk menni. A parancsnok nem helyeselte. „Mehetnél Svédországba, Hollandiába, 
Kanadába. Ne menj vissza abba az országba, ahonnan deportáltak, eladtak rabszolgá- 

nak. Fiatal vagy, bárhová mehetsz”. Hajthatatlan voltam, de a társaim nagy része is. 
Mikor látta, hogy nem lehet meggyőzni, mondta, annyit tud segíteni, hogy ad egy 
teherautót, azzal elmehetünk a demarkációs vonalig, ahol már a szovjetek vannak. 

így is történt. Indulás előtt azonban azt mondta, hogy hívjam be apámat is. Be¬ 
mentünk hozzá, kaptunk két nagy hátizsákot, amit megrakhattunk minden jóval, 
konzervekkel, csokoládéval, cigarettával, zsilettpengével, szappannal. Úgy indultunk 
el, hogy jól fel voltunk szerelkezve, persze nem csak mi, hanem mások is. így jutot¬ 
tunk el teherautón 22 nyíregyházi és néhány máshonnan származó rabtársunkkal a 
szovjet parancsnokhoz. Volt köztünk egy volt munkaszolgálatos, aki tudott valamit 
oroszul. Elmondta az orosz tisztnek, hogy magyarok vagyunk, koncentrációs láger¬ 
ből jövünk, haza akarunk menni Magyarországra. A szovjet parancsnok mondta, 
hogy ő nem tud velünk mit csinálni, de indul egy vasúti szállítmány Pozsonyba, 
ahhoz hozzákapcsoltat egy marhavagont. Meg is érkeztünk Pozsonyba, ez úgy június 
elején lehetett. Szétnéztünk, érdeklődtünk, és megtudtuk, hogy naponta megy egy 
vonat Budapestre. 

Korán reggel kint is voltunk az állomáson. Elképzelhetetlen volt a zsúfoltság a 
vonaton, épp hogy fel tudtunk kapaszkodni. Nekem csak a lépcsőn jutott hely, úgy¬ 
hogy a kapaszkodót szorítottam, miközben a hátizsák kifelé húzott. Apám valamivel 
előrébb volt. így utaztunk végig Pozsonytól Budapestig, a lépcsőn állva és kapasz¬ 
kodva. Igyekeztem kicsit előre hajolni, nehogy kiessek, és sikerült, megérkeztünk. 

Pesten a Dob utca 60-ban lakott „keresztapám”. Elmentünk hozzájuk, nagy volt 
az öröm és a meglepetés. Nekem nagyon érdekes volt az öltözékem: volt rajtam egy 
Wehrmacht katonai egyenruha rangjelzés nélkül, a lábamon olasz katonai bakancs. 
A hátizsákomra volt akasztva egy német hegyivadász síbakancs is. Ilyen ruhadarabok 
akadtak a felszabadított lágerben, ezeket vettük magunkra. 

A vendéglátók rögtön befűtöttek a fürdőkályhába, megfürödtünk, majd szalad¬ 
tak, hogy valami ennivalót szerezzenek, hiszen nem dúskáltak élelemben 1945. júni¬ 
us elején. Na, mi elővettük a hátizsákot, kipakoltunk. Leírhatatlan volt az örömük, 
hiszen ők is a gettóban vészelték át a nehéz időket. 

Másnap jelentkeztünk a Bethlen téren, majd kimentünk a Nyugati pályaudvarra. 
Sikerült felszállnunk egy vonatra, a vagon tetejére, úgy utaztunk haza. Sötétedett, mi¬ 
kor megérkeztünk Nyíregyházára, rögtön igyekeztünk haza az Epreskert utca 2-be. 

A házunkban egy cigány család lakott. Igényeltek lakást 1944-ben, és a mienket 
utalták ki nekik. Mikor megérkeztünk, nem lepődtek meg, szívesen fogadtak ben¬ 
nünket, ennivalóval kínáltak. Kinyitották a szekrények ajtajait és mutatták, hogy 
minden holminkat megőrizték. Valóban, a szekrényekben ott voltak szépen sorban, 
összehajtogatva az ágyneműk, textíliák és egyéb holmik. Ott töltöttük az éjszakát, 
majd apám visszaigényelte a házunkat, a műhelyt, a cigány család pedig békében 
elköltözött, kaptak másik lakást. 

Apám műhelye, mikor itt hagyta, tele volt bőrrel és egyéb anyagokkal, Mikor 
visszakapta, nem volt benne semmi, csak a varrógépek és az asztalok. Apám újrain¬ 
dította az iparát és folytatta is 1948-ig. Közben ő lett a kisiparosok szövetségének 
megyei titkára. Nemsokára abbahagyta a felsőrész készítését, mert nem látta jövőjét 
az ipar folytatásának. 

Én a hazaérkezésem után néhány nappal jelentkeztem Merkovszky mesternél, 
ahol a főnököm, a munkatársaim szívesen fogadtak, mindenben segítettek, nemso¬ 
kára megszereztem a segédlevelet. 

Aztán az életem más irányt vett. Vonzott a közélet. Erős volt bennem a tudásvágy. 
Tanultam, egyetemi végzettséget szereztem, kutatóvá váltam, megszereztem a kan¬ 
didátusi fokozatot. Több mint 20 éven keresztül Latin-Amerika modern történetét 
kutattam. Számos könyvem jelent meg és rengeteget utaztam. 

Mostanság az életem gazdag tapasztalataira emlékezem. A Közép-európai Egye¬ 
tem részére készül egy magnófelvétel, már több mint 30 órát vettek fel, de még min¬ 
dig csak 1975-nél tartunk. 

Kiegyensúlyozottan élek. Csodálatos családom van: gondoskodó feleségem, fiam, 
lányom, unokáim, dédunokám, fogadott lányaim és fogadott unokáim. Mindenki¬ 
vel szívélyes jó viszonyban vagyok. 

És miért lehetséges ez? Hiszen 1944. június 6-án rabszolgának választottak: ha 
a másodperc tört része alatt a másik oldalra küld az SS-tiszt, akkor nem vagyok én, 
és nincsenek ők. De vagyok, egyedüliként abból a régen volt szép családból. Már 
csak én emlékezem rájuk, én próbálom elképzelni, mit érezhetett édesanyám, amikor 
kislánya kezét fogva belépett a gázkamrába. A kérdésre nincs válasz, de én, a 72894- 
es számot viselő, négy koncentrációs tábort megjárt és túlélt, hazájából kitaszított 
egykori deportált tudom, hogy emlékeznünk kell a bűnösökre, az áldozatokra, a 
szenvedőkre, és azokra a bátor emberekre, akik segítettek. 

Raducziner Lászlóné Garami (Ganzfried) Ágnes 


„Meglátta ezt a svéd orvosnő, hogy mi ez az őrület, hát mindent megkapunk, tej helyett 
tejszint ehetünk, ellátnak minden földi jóval. En voltam a tolmács. Elmagyaráztam 
neki, hogy aki annyit éhezett, mint mi, az csak akkor érzi jól magát, ha a feje alatt érez 

egy egész kenyeret, mert örökösen retteg az éhhaláltól. ” 

Ági néni, így hívta mindenki a városban. Úgy volt, ahogy elmondta, minden má¬ 
sodik ember ismerte Nyíregyházán. A belváros egyik meghatározó jelensége volt, 
hiszen idősebb korában minden nap sétát tett kiskutyájával. Szívesen elbeszélgetett 
az emberekkel, öreggel, fiatallal egyaránt. 

Kedves volt és mosolygós, sugárzott belőle az életszeretet. 

Mikor férje meghalt, lánya és testvére azt kérte, hogy költözzön hozzájuk, Svájcba. 

„Szó sem lehet róla, én nagyon szeretem Magyarországot, én magyar vagyok. Itt aka¬ 
rok élni és itt akarok meghalni”. 

Ági néni úgy, ahogy szerette volna, itt halt meg Nyíregyházán 2005. november 11-én. 
Halála előtt szerencsére még elmesélte életét, azon belül az 1944-45-ben átélt borzalmakat. 

Következzék Ági néni története. 

1925. október 27-én születtem Nyíregyházán a Nádor utca 48. szám alatti ház¬ 
ban. Innen később elköltöztek szüleim a Rákóczi út 25. szám alá, ez korábban a 
Hock Kálmánék háza volt. Itt nyitott édesapám üzletet, amit Éléstárnak nevezett el. 
Ezt a nevet a vásárlóközönség könnyen megjegyezte; mikor bejöttek a falusi asszo¬ 
nyok a piacra, már egyenest ide jöttek bevásárolni. Az üzletben mindent árultunk, 
élelmiszert viszont csak addig, amíg a zsidótörvények azt meg nem tiltották. 

Emlékszem, volt egy másik üzlet a közelünkben, melynek Popernyik Lajos volt a 
tulajdonosa, nyilas érzelmű ember. Anya egyszer átküldött az ő boltjába lisztet, cuk¬ 
rot, miegyebet vásárolni. Meglátott engem Popernyik és azt mondja nekem: 

- Hallom, apád meg török követ lesz. 

- Micsoda? - kérdeztem. 

- Hát behívták munkaszolgálatra, ott majd töri a követ - mondta, majd jót kaca¬ 
gott szellemesnek vélt viccén. 

Én négy évet jártam a zsidó iskolába a Szarvas utcára, négy évet a Kálvineumba a 
Búza utcán és négy évet a kereskedelmibe a Széchenyi utcára, az angolkisasszonyok 
intézetébe. Hamar kiderült tanulmányaim során, hogy jó a nyelvérzékem, ezért anya 
különórákra is járatott. Nagyon szerettem volna egyetemen továbbtanulni. Nyelvta¬ 
nár akartam lenni, erre azonban már nem került sor, mert nem vettek fel a szárma¬ 
zásom miatt. A nyelveket viszont jól megtanultam, németül, később angolul is jól 
beszéltem. 

1944. március 19-én, egy vasárnap jöttek be a németek az országba, amit a rádi¬ 
óból tudtunk meg. 

Van már annak vagy 20 éve, hogy egy alkalommal a piacon vásároltam, ami¬ 
kor megszólított egy idős parasztasszony: Ugye, maga az „éléstáras” Ágika? Mondom 
neki, hogy igen. 

- Nálunk tetszett valamikor vásárolni? - kérdem 

Család ma 


- Ó, ha maga tudná, hogy mennyit könyörgött nekem az édesanyja! ígérte, hogy 
minden aranyát ékszerét nekem adja, csak vigyem el magammal magát és az öccsét. 
Mondtam neki, hogy ne tessék haragudni, nem merem, mert félek a csendőröktől. 

A szüleim tehát sejtették, hogy mi fog következni. 

Először bezárták az üzletünket, lakatot tettek rá. Kialakították a gettót, ahová elő¬ 
ször a vidéki zsidókat hozták be. Aztán mi is bekerültünk a gettóba. Mi konkrétan 
a Kossuth utca 32. szám alá. Itt egyébként az egyik nagybácsikám lakott feleségével, 
kisfiával. Bezsúfoltak ide vagy 50 embert, köztük a rokonainkat is. A bútorokat kirak¬ 
tuk az udvarra, matracokat terítettünk a földre, úgy aludtuk. Emlékszem, az öcsémnek, 
Gyurinak már csak a fürdőkádban tudtunk megágyazni. A gettót úgy alakították ki, 
hogy a szomszédos házakban lakó keresztényeket nem költöztették ki. Voltak nagyon 
rendes keresztény emberek, akik amit tudtak, segítettek. Emlékszem Gyarmati István 
hentesre, aki kenyeret, tejet, kolbászt hozott nem egyszer, nem kétszer. 

Egyik napon jött egy dr. Horváth nevű rendőrtiszt, mondta, hogy pakoljunk ösz- 
sze háromnapi élelmet, mert megyünk. Kivittek minket a Nagykálló mellett lévő 
Harangodra. A dohánypajtákban helyeztek el bennünket, azokban laktunk. 

Itt Harangodon egy Trencsényi nevű csendőrtiszt és egy kb. 18 éves kis SS kölyök, 
Ottó volt a főnök. Hamar kiderült, hogy én tudok gyors- és gépírni. Az lett a felada¬ 
tom, hogy nyilvántartást vezessek a beszállított zsidókról. Fel kellett írnom a neveket, 
személyi adatokat. 

Az öregek nagyon féltek. A csendőrök azzal szórakoztak, hogy különböző edé¬ 
nyekbe sárgahomokot rakattak velük, majd azt távolabb kiboríttatták, aztán ugyan¬ 
ezt visszafelé. Az egyik fiatalember hangot adott annak a véleményének, hogy ez 
embertelenség, mire a csendőrök kiköttették. Ott volt kikötve egész nap a két hát¬ 
rakulcsolt kezén, csak a lábujja érintette a földet. Többször elájult, mire szabadon 
engedték. Rendszeresen számolgatták a rabokat. Egyik ilyen létszámellenőrzéskor 
mondták, hogy minden Reiner nevű lépjen ki. A Reinereket aztán elvitték. Mi ott 
sajnálgattuk őket, hogy szegények, vajon mi lesz velük. Később kiderült, hogy egy 
pesti befolyásos rokonuk, a zsidó tanács tagja mentette ki őket a táborból. 

Egyik napon aztán közölte a parancsnok, hogy holnap bevagoníroznak bennün¬ 
ket és megyünk Békés megyébe dolgozni. Nagykállóban szálltunk be a vagonokba. 
Aztán ahogy ment a vonat, láttuk, hogy nem Békés megyébe megyünk mi, hanem 
valahová északra. 

A marhavagonban rengetegen voltunk. Két vödröt adtak be. Az egyikbe végeztük 
a szükségünket, a másik oldalon volt az ivóvíz. Rettenetes volt, nem volt levegő, a 
gyerekek sírtak. Egy kis rácsos ablak volt csak a vagonon. Kassáig kísértek a csen¬ 
dőrök, ott átvettek a németek. Egy SS őrizte az embereket. Összeszedtünk szappa¬ 
nokat, egyéb dolgokat, amit odaadtunk az SS-nek azért, hogy engedje meg, hogy 
kinyissuk a vagonajtót, és ha megáll a vonat, vegyünk az állomáson vizet. Az ajándék 
megtette a magáét, megtöltöttük a vödröt, a másikat meg kiürítettük. Szombat reg¬ 
gel indultunk el és kedden reggel, május 23-án érkeztünk meg Auschwitz-Birkenau- 
ba. Nagy üvöltözés, kiabálás; csíkos ruhás foglyok segédkeztek a leszállásnál. 

Édesapám tudott franciául, és az egyik ilyen csíkos ruhás franciául mondta neki, 
hogy ha kérdezik, hány éves, hazudja azt, hogy még nincs negyven éves, az öcsém 
pedig elmúlt 16. Mondta, hogy ha nem így tesztek, akkor meghaltok. 

Megkezdődött a válogatás. Először külön állították a nőket, külön a férfiakat. Mi 
öten voltunk egy sorban. Egy dr. Klein nevű szászrégeni gyógyszerész kérdezte az 
embereket. Anyámtól kérdezte, hogy hány éves, ő megmondta őszintén, hogy 42 lesz 
augusztus 27-én. Boris néném 44 éves volt, ott volt Jolán néném és az ő kis 10 éves 
Vera lánya. 

Jolánt és engem jobbra választott, a kis Verát, anyámat és Borist balra. Ekkor a 
kis Vera elkezdett sírni, hogy őt elhagyta az édesanyja, mire az SS mondta Jolánnak, 
hogy ne hagyja a gyereket sírni, menjen oda hozzá. Egyedül maradtam; a többiek, a 
családom nőtagjai mind balra kerültek. 

Május 23. volt, ennek ellenére egész nap havas eső esett. Nagyon rossz az éghajlata 
Auschwitznak, nappal nagyon meleg volt, éjjel pedig rettenetes hideg. 

Lekopaszítottak, lefertőtlenítettek. Először a cigány lágerbe, majd a C lágerbe ke¬ 
rültem, ahol ezer ember volt egy barakkban. A blockeltestét Edit Langernak hívták, 
rozsnyói volt. Mikor bekerültünk, kérdezte, hogy ki tud németül. Tizenheten jelent- 

keztünk. Kiválasztott engem schreiberinnek, írnoknak. Kérdeztem, mit kell tennem. 
Mondta, hogy szerencsém van, mert egy külön helyiségben fogok dolgozni, nem kell 
együtt lennem az ezer emberrel. Kérdezett a családomról. Mondtam, hogy anyám, 
Boris néném, Jolán néném és a kis Vera a másik oldalra kerültek. A legnagyobb ter¬ 
mészetességgel mondta, hogy na, akkor ők már meghaltak. Nem akartam elhinni, 
tiltakoztam, mire mondta, hogy hát nem látod a füstöt, a kéményeket, nem érzed 
ezt a szörnyű szagot? A krematóriumban égetik a holttesteket. Én vitatkoztam, hogy 
biztos a csomagokat égetik, mert én azt láttam a vagonok mellett. 

Sikerült megtudnom, hogy édesapám és az öcsém is életben vannak, őket tetovál¬ 
ták. Edit Langer sógora, egy szlovák orvos, Mengele mellett dolgozott. Velem, mint 
írnokkal beszédbe elegyedett, kérdezett a családomról. Mondtam, hogy úgy tudom, 
az öcsém és apám él, és hogy tetoválták őket. Ez az ember ki is nyomozta, hogy az 
apám és az öcsém Auschwitztól nem messze, a Buna műveknél dolgoznak, kábeleket 
fektetnek. Sikerült üzennünk egymásnak, hogy életben vagyunk. 

Öt hónapig, 1944. május 23-tól október 23-ig voltam Auschwitzban. Volt egy 
SS nő, aki kerékpárral járkált a lágerben egy német juhászkutyával. Ela valamelyik 
fogoly valamiért ennek a nőnek nem tetszett, akkor a kutyával széttépette. Én azóta 
is tartok a német juhászkutyától, pedig amúgy szeretem a kutyákat, nekem is van. 

Minden nap kétszer számoltak bennünket. Több tízezer ember volt a táborban; ha 
nem stimmelt a létszám, újraszámoltak. Míg ez be nem fejeződött, letérdepeltettek, 
és egy téglát kellett a kezünkben tartani órákon keresztül. A kápók, akik korábban 
köztörvényes bűnözők voltak, kitaláltak mindent, csak hogy növeljék a szenvedésün¬ 
ket. WC-re nem akkor mehettünk, amikor szükségünk volt rá, hanem minden nap 
egy és két óra között. 

Közeledtek az oroszok, ezért a németek elkezdték felszámolni a tábort, berobban¬ 
tották a krematóriumokat, csak egyet hagytak meg közülük. 

Októberben aztán megtudtuk, hogy visznek bennünket tovább. Vártunk valami 
szállító eszközre, őrzött bennünket az SS. Borzasztó hideg volt. Azt mondtam az SS- 
nek, hogy megy a hasam, ezért kiengedett, amikor kértem. Elmentem a szomszédos 
Kanada kommandóhoz. Ez volt az a hely, ahol a lányok válogatták a deportáltaktól 
elvett holmikat. Kenyérért cseréltem egy szvettert, de nem a felsőtestemre húztam, 
hanem a lábamra, mint egy bugyit. Öt pulóvert sikerült szereznem magamnak meg 
a barátnőimnek. 

Végre megérkezett egy vonat, amivel elmehettünk. Ez rendes személyszállító sze¬ 
relvény volt, ezzel utaztunk el Birnbaumerbe, egy szilézia kis faluba. 1944. október 
23. volt. Itt fából készült barakkokból állt a tábor. Nagyon hideg volt, a barakkok 
belső falán vastagon állt a jég. Elajnal fél 5-kor már kolompoltak, ez volt az ébresztő. 

A hideg ellenére én minden nap lemosakodtam, találtam valahol egy kis darab ron¬ 
gyot, hoztam be kintről havat, és azzal dörzsöltem le magam. 

A láger erdős területen volt. Mielőttünk férfirabok dolgoztak itt, akik az erdőből 
már kivágták a fákat; nekünk csákánnyal ki kellett szedni a fák bent maradt gyökere¬ 
it. A munkát mínusz 20 fokban is végezni kellett. Addig kellett ásnunk, amíg fel nem 
jött a talajvíz. Az valami szörnyű volt, nem volt kesztyűnk, a lábunkon facipő és egy 
bokazokni. A teánkba kezdettől fogva brómot tettek, azzal a céllal, hogy elmaradjon 
a menstruációnk. Nekem pechem volt, és valami miatt nem maradt el a mensesem. 
Nem volt elég a hideg, a nehéz munka, az éhezés, még ezzel is kínlódnom kellett. A 
fehérneműm mindössze egy bugyi volt, semmi egyéb; a rossz rongydarabbal segítet¬ 
tem itt is magamon, aztán a talajvízben mostam ki. 

A lágerben velem volt egy korábbi angoltanárnőm, aki egy ideig kint élt London¬ 
ban, ott dolgozott, mint cseléd. Ismerte Eric Knight Légy hű önmagadhoz című, 
1941-ben megjelent regényét. Az angoltanárnőm ezt a regényt mesélte munka köz¬ 
ben. Engem annyira lekötött a történet, hogy abbahagytam a csákányozást, és a szer¬ 
számra támaszkodva álltam. Nem vettem észre, hogy a hátam mögött jön az SS 
felügyelő. 

Na, az, amikor meglátta, hogy nem dolgozom, földig vert a botjával, ütött-vágott. 
Nemcsak SS-ek, hanem Wehrmacht katonák is felügyeltek ránk. Mikor az SS levert 
és otthagyott, odajött hozzám az egyik Wehrmacht katonaőr, és azt mondta, hogy 
nem bírja nézni, hogy én mennyit szenvedek, hogy tele van a lábam fagyfoltokkal és 
agyba-főbe vernek. Mondta, hogy menjek be a kórházbarakkba. Kiállított egy papírt, 
ráírta a ruhámon lévő számot, és hogy a cseh orvosnő vegyen be a kórházba. így is 
történt: ott voltam a kórházbarakkban november 15-től január 15-ig, megszabadul¬ 
tam a munkától. 

1945. január 15-én felsorakoztattak bennünket. Mondták, hogy közelednek az 
oroszok, ezért visznek bennünket befelé Németországba. Naponta 20-25 km-t kell 
gyalog megtennünk. 

Elindultunk gyalog a szörnyű hidegben, enni semmit nem kaptunk. 

A települések, amelyek mellett elhaladtunk, elhagyatottak voltak, mert a szilé¬ 
ziai német polgárok, mikor meghallották, hogy jönnek az oroszok, elmenekültek. 
Ott hagyták mindenüket, néhol a tűzhelyen volt a főtt étel. Őreink azt mondták, 
hogy menjünk be ezekbe a házakba és együk meg, amit találunk. Emlékszem rá, a 
kamrában találtam hagymafejet, amit úgy ettem harapva, mint az almát. Facipő volt 
rajtunk, aminek a talpára rátapadt a hó; hatalmas hókoloncokon imbolyogtunk, egy¬ 
más talpa alól rúgtuk ki a havat. 

Eljutottunk Breslauig, ami ma Wroclav. Ott az állomáson nyitott szenes vagonok 
voltak, oda szálltunk be. Már semmi ennivalónk nem volt, a havat nyaltuk, hogy 

valami legyen bennünk. Az állomáson egyszer csak észrevettem, hogy egy vöröske¬ 
resztes nő forró teát osztogat a katonáknak, meghallottam, hogy magyarul beszél. 
Odamentem hozzá és kértem, adjon egy kis teát, hiszen mi is magyarok vagyunk. 
Elkezdett kiabálni: Mocskos zsidók nektek semmit! Ahogy ezt kimondta, bombatá¬ 
madás kezdődött, nagy robbanások. Az SS-ek szanaszét szaladtak, mi ott maradtunk 
a nyitott vagonokban. Sokan meghaltak közülünk, nem tudtunk mit csinálni, kido¬ 
báltuk a halottakat a vagonból. A magyar vöröskeresztes nővér is repeszt kapott és 
meghalt. 

Ahogy a támadásnak vége lett, elindult a vonat a nyitott vagonokkal, eljutottunk 
Weimarig. Itt ismét bombatámadás ért bennünket. Ugyanaz történt, mint korábban: 
az SS-ek elmenekültek, minket otthagytak, majd újból elindultunk. 

Aztán megérkeztünk a végállomásra, a Hannovertől 50 km-re lévő Bergen-Bel- 
senbe. Ekkor már február volt. Bergen-Belsenben nem volt gázkamra, nem volt kre¬ 
matórium, voltak viszont hullahegyek. Leírhatatlan, hogy ott mivel találkoztunk. 
Körülbelül ezer embert zsúfoltak be egy barakkba azok közé, akik már ott voltak a 
szörnyű mocsokban betegen. Mindenütt tetvek. Naponta két deci répalevet adtak 
inni. A tetvek terjesztették a flekktífuszt, ebben a betegségben és vérhasban szenved¬ 
tek az emberek. 

Támadt egy ötletem, amit megbeszéltem a nyíregyházi barátnőmmel, Öszterrei- 
cher Magdával és egy Klári nevű nagyváradi lánnyal, hogy levesszük a waschraumról 
az ajtó, azt kivisszük a barakk elé és hárman azon alszunk. Felváltva melegítjük egy¬ 
mást úgy, hogy mindig más kerül középre. így is tettünk. Ennek ellenére mindkét 
lány meghalt, én életben maradtam. Aztán persze én is visszamentem a barakkba, 
ahol bokáig ért az emberi ürülék. 

Volt ott két pesti lány. Saját ruhájuk, bakancsuk, hátizsákjuk volt, sokkal jobb 
helyzetben voltak, mint én és a társaim, akik velem együtt kerültek Bergen-Belsen¬ 
ben. Ez a két pesti lány elhagyta magát, nem irtották magukon a terveket, nem akar¬ 
tak élni. Meg is haltak. 

Bennem hatalmas volt az élni akarás. Mindig hajtogattam magamban, ha kibír¬ 
tam Auschwitzot, a csákányozást a mínusz 20 fokban, az utat Bergen-Belsenbe, ak¬ 
kor nem halhatok meg. Az éhezéstől teljesen legyengültem. Három napig feküdt 
rajtam egy hulla. Szegény, ahogy haláltusájában vergődött, valahogy rám esett, és én 
olyan erőtlen voltam, hogy nem tudtam kimászni alóla. A testem tele volt gennyes 
sebekkel a fagyástól, az ütésektől, ezekben a nyílt sebekben ott voltak a tetvek. A 
halottakat nem temette senki, csak kihúzgáltuk - már aki bírta - a barakk elé, így 
keletkeztek a hullahegyek. Ezt ép ésszel nem lehet felfogni, ezt a borzalmat. 

Aztán elkövetkezett 1945. április 15., és felszabadultunk. Az ezer emberből ak¬ 
korra már csak vagy kétszázan maradtunk, a többiek mind meghaltak. Angolok sza¬ 
badították fel a tábort. 

Mikor az angol katonák megláttak bennünket, sírtak, mint a záporeső. A felszere¬ 
lésükben mindegyiküknek volt egy túlélő csomag: cukrozott kakaó, kávé, csokoládé, 
szappan, de volt közte zsíros konzerv is. A katonák ideadták nekünk ezeket a csoma¬ 
gokat. Aki megette a zsíros húskonzervet, az meg is halt. 

Én egy cigányasszonnyal elmentem a német polgári lakosság földjére, ahol priz¬ 
mában el volt ásva a krumpli. Szedtünk belőle egy zsákkal. A cigányasszony nagyon 
ügyesen tudott tüzet rakni; két téglára felállított egy konzervdobozt, amiben sóval 
megfőztük a krumplit, azt ettük. A felszabaduláskor én úgy néztem ki, mint egy 12 
éves kislány, pedig már 20 éves voltam. 

Még ott voltunk Bergen-Belsenben, amikor a kezembe került egy cédula, amin a test¬ 
vérem üzente, hogy él és engem keres. Mint később kiderült, az öcsém is Bergen-Belsen¬ 
ben szabadult fel, és ezt az üzenetet, ami különös csoda folytán hozzám került, vagy száz 
darab kis cédulára ráírta, és ezek a cédulák jártak kézről kézre. Mikor megtudtam, hogy 
az öcsém él, az örömtől összeestem, az angol orvosnő nyalábolt fel. Nem volt nehéz, mert 
voltam vagy harminc kiló. Szóval megtudtam, hogy él a testvérem és ráadásul itt van nem 
messze Zekében egy kórházban, ami kb. 50 km-re van Bergen-Belsentől. 

Az angol orvosnő adott egy dzsipet. Egy holland zsidó fiú vezetett, elmentünk 
Zellébe. 

Megtaláltam a testvéremet. Óriási volt az örömünk. Nagyon sovány volt ő is, de 
már egy fejjel magasabb, mint én. A testvérem már azt is tudta, hogy él édesapám, 
mert megérte 1945. január 27-ét, Auschwitz felszabadítását. 

Később ismét elszakadtam Gyuritól, mert egyik nap a kórházból, ahol feküdt, 
elvitte a Vörös Kereszt Svédországba. Addig ügyeskedtem, míg én is megkaptam az 
engedélyt, hogy mehetek Svédországba. 

Először Lübeckben voltam hat hétig karanténban. Ott találkoztam először a sza¬ 
unával. Aztán jött a svéd királyi család jachtja, a Princess Ingeborg, ezzel érkeztem 
meg Svédországba 1945. június 15-én. Gyönyörű volt az út a világoskék tengeren. 
Sirályok repkedtek a hajó körül. 

Nekem már Lübeckben sikerült megtudnom, hogy Gyuri meggyógyult, kikerült 
a kórházból és iskolatáborban van. 

Ismét karanténba kerültem. Egy iskolában helyeztek el. Kimenni nem lehetett, de 
elláttak mindennel; napi öt koronát is kaptunk. A svéd emberek jégkrémet dobáltak 
be nekünk, azt sem tudtuk, mi az. Mutatták, hogy úgy kell enni, mint a fagylaltot. 
Mi meg dobáltuk ki a pénzt az embereknek, hogy hozzanak nekünk egész kenyeret. 
Meglátta ezt a svéd orvosnő, hogy mi ez az őrület, hát mindent megkapunk, tej 
helyett tejszint ehetünk, ellátnak minden földi jóval. Én voltam a tolmács. Elmagya¬ 
ráztam neki, hogy aki annyit éhezett, mint mi, az csak akkor érzi jól magát, ha a feje 
alatt érez egy egész kenyeret, mert örökösen retteg az éhhalál tói. 

Mikor kijöttünk a karanténból, egy elhagyott észt táborba kerültünk. Ugyanis az 
észtek, a lettek a háború alatt elmenekültek - már aki tudott - Svédországba az oro¬ 
szok elől. Aztán persze továbbmentek, ki ide, ki oda. így kerültünk ebbe az elhagyott 
táborba. Itt az egyik lány horgolt, a másik kötött, mindenki azt csinálta, amihez 
értett. Én tarháló leveleket írtam Stockholmba. A sok levélnek az lett az eredménye, 
hogy engem befogadott egy család. Hamar kiderült, hogy az asszonynak ingyen cse¬ 
lédre volt szüksége. Mikor ezt felismertem, mondtam, hogy szeretnék dolgozni, hogy 
egy kis pénzt keressek. Ekkor már 1945. november 15. volt. Voltam egy könyvkiadó 
vállalatnál címíró, majd könyvkötő segédmunkás. Ennél a vállalatnál összekerültem 
Spitz Klárikával, egy nyíregyházi kislánnyal. 

1946. januárban érkezett meg viszontagságos úton a levél édesapámtól, hogy él és 
otthon van, vár bennünket, mi is jöjjünk minél hamarabb haza. 

Küldtem apukámnak csomagot, a testvéremnek zsebpénzt, vártuk a hazautazás 
lehetőséget. 

600 emberrel indult el egy transzport. Én közben megbetegedtem, súlyos mell- 
hártyagyulladást kaptam, így a júniusi transzporttal nem tudtunk hazajönni. Gyuri 
járt most már dolgozni: a svéd parasztokhoz répát egyelni, hogy legyen pénzünk. Vé¬ 
gül 1946. novemberben jöttünk el Svédországból egy különvonattal, komphajóval. 
Apukám Pesten várt bennünket. Együtt érkeztünk meg Nyíregyházára. 

Gyuri testvérem később kivándorolt Izraelbe. Ott nősült meg, egy svájci nőt vett 
feleségül, majd áttelepültek Svájcba. Három gyermekük született. 

Én itt maradtam Nyíregyházán, ahol minden második embert ismerek. Férjhez 
mentem és született egy lányom, Zsuzsanna, aki 1976. óta Svájcban él. 

Szellemem frissen tartása érdekében sokat olvasok, újságcikkeket írok, nyelveket 
tanítok. Megtettem életem során mindent annak érdekében, hogy a velem és sorstár¬ 
saimmal történteket az emberek - különösen a fiatalok - megismerjék. Előadásokat 
tartok iskolákban és mindenütt, ahová hívnak, elmesélem az életemet. Azt tapaszta¬ 
lom, hogy a gyerekek figyelnek, hiszem, hogy amit elmondok, azt nem is felejtik el. 
Ez a célom, hogy mindaz, ami velünk történt, ne vesszen a feledés homályába. 


97 





Takács lánosné Szilágyi Anna 


„Az állomáson ott álltak a vagonok. Az utcabeli fiatalok egyik alkalommal 
bekiabáltak a kapun Németh bácsihoz, akinél laktunk a Tompa Mihály utcán: 
Tessék jönni, most viszik a zsidókat! Németh bácsi mondta, hogy ö nem megy, 
nem kíváncsi a mások nyomorúságára. En sem mentem. ” 

1924. január 2-án születtem Debrecenben, de gyerek¬ 
koromtól kezdődően Nyíregyházán éltünk. Iskolába a Gróf 
Apponyi Albert polgáriba jártam. Ez az iskola a Luther ut¬ 
cán volt, a Luther házzal szemben. Minden kedden volt hit¬ 
tanóra. Akármilyen hideg volt, reggel korán már menni kel¬ 
lett a templomba. Sok zsidó lány osztálytársam volt: Kóhn 
Magda, Kauf Éva, Auspitz Emmi. Kedden a hittanórára jöt¬ 
tek a papok: az evangélikus, a református, a katolikus és a 
zsidó pap. Nekünk minden hónap első pénteken, mint ka¬ 
tolikusoknak, gyónni kellett. Sajnálgattuk a zsidó lányokat, 
hogy pokolra fognak jutni, mert nem gyónnak. Ügy hittük 
kisiskolásként, hogy a gyónás megóv ettől bennünket. Nem 
volt a gyerekek között ellentét. Auspitz Emmivel mi voltunk 
az osztály súgógépe, mindig az utolsó padban ültünk. A deportálásból csak Kóhn 
Magda jött vissza. 

1944. májusban volt az esküvőnk Takács Jánossal. A háborús években voltunk 
fiatal házasok. Nyíregyházán a Vécsei közben, illetve Tompa Mihály utcán laktunk. 
Ezek az utcák az állomás közelében vannak, ott álltak a deportáló vagonok. 

A közvetlen szomszédjaink között nem voltak zsidók, de sok zsidót, főleg kereske¬ 
dőket ismertem. 

Wirtschafteréknek vaskereskedésük volt. A férjem a kisvasúton dolgozott, mint 
szertárnok, sokat vásárolt tőle. Az Ungáréké volt a nagy textil- és divatáru üzlet a 
belvárosban. Lichtenbergnek és Lienernek cipőboltja volt a Zrínyi Ilona utcán. 
Glücknek a Vay Ádám utcán volt a bútorüzlete. A Korona után volt a Eloffmann 
nagy élelmiszerüzlete, akkora bolt, mint most a Spar. Mintha most látnám, ahogy a 
bejáratnál nagy jutazsákokban állt a finom, illatos pörkölt kávé. A Takarék átjárónál 
volt Székelyék porcelán üzlete. 1944-ben fiatalasszonyként rendeztem be a háztartá¬ 
sunkat. Emlékszem, zsolnai étkészletet akartam vásárolni, és mondta Székely, hogy 
most nincs, de menjek a jövő héten, akkor lesz. A következő héten azonban már hi¬ 
ába mentem, le volt húzva a roló, be volt zárva a bolt, mert Székelyéket deportálták. 

Az állomáson ott álltak a vagonok. Az utcabeli fiatalok egyik alkalommal beki¬ 
abáltak a kapun Németh bácsihoz, akinél laktunk a Tompa Mihály utcán: Tessék 
jönni, most viszik a zsidókat! Németh bácsi mondta, hogy ő nem megy, nem kíváncsi 
a mások nyomorúságára. Én sem mentem. 

Egyetlen alkalommal láttam egy kisebb menetet. A férjem a kisvasútnál dolgozott, 
ott voltunk valamiért mindketten és láttuk, ahogy mentek az állomás felé. Egyszer csak 
kikiabált a sorból egy férfihang: Szervusz, Takács Janikám! Fried volt, a férjem egykori 
igazgatója. Mentek szegények, mint az iskolás gyerekek, kettesével egymás után. 



Takács Jánosné 

Ismertem a Szarvas utcán a Lőwi családot. Három lányuk volt. A legkisebb velem 
egyidős, a középső, Dóra, varrónő volt. Elhurcolták őket, a háború után nem jöttek 
vissza Nyíregyházára. 

A háború előtt a belváros nem így nézett ki, mint most. Ahogy volt az Ungárék 
divatáru üzlete - a későbbi Állami Áruház -, szóval, ahogy elhagytuk az Ungár féle 
boltot és befordultunk a Szent István utcára, volt egy nagy fodrászüzlet, a Gucsa féle 
fodrászat. Gucsa Józsefnek nagyon jól ment. Nagy fekete autója volt, állt az üzlet 
előtt, mindenki csodálta, belefértek vagy nyolcán. Nagy szó volt az akkor Nyíregy¬ 
házán, hiszen alig járt még akkor valaki autóval. Na, ez a Gucsa sok zsidót megmen¬ 
tett, elbújtatott. Beszélték az idősebb emberek, hogy Ungárékat és Wirtschafteréket 
megmentette, persze hogy hogyan csinálta, azt én nem tudom. Később dolgoztam a 
közellátásnál, az iroda a néhai Vesszős féle vendéglő emeletén volt. Egy Malachovszki 
nevű ember intézte a kenyérjegyet, sokan jöttek hozzá és beszélték, hogy Gucsa sok 
zsidót megmentett. Neveket is mondtak, de én ma már csak az Ungárékra és a Wirt- 
schafterékre emlékszem. 

Volt egy Sarkadi nevű zsidó ügyvéd, mi ismertük a házvezetőnőjét, Annuska né¬ 
nit. Egyik alkalommal Annuska néni szólt nekünk, hogy nem tudnánk-e Sarkadit 
elbújtatni. Nekünk nem volt saját házunk, mint bérlők laktunk Németh bácsinál. A 
ház alkalmas lett volna, mert sok melléképület tartozott hozzá és elkerített udvarré¬ 
szek is voltak, de nem mertük vállalni a kockázatot. Nem magunk miatt, hanem az 
üldözöttek életéért aggódtunk. Mikor bejöttek a németek, a mi házunkba szállásol¬ 
tak el SS katonákat. Jól gondoltuk, hogy az a ház nem alkalmas bújtatásra. 

Az anyám Szakolyban szakácsnő volt még az én gyerekkoromban Benedek Béla 
földbirtokosnál, aki kikeresztelkedett zsidó volt. Jól ismertem a családot. A gyereke¬ 
iknél volt egy nevelőnő, Mária nővér, aki ilyen fehérkeresztes nővér volt. Benedeké - 
ket már mindenki úgy ismerte, hogy reformátusok, keresztények. 

Egyik alkalommal a belvárosban jártam az egyik osztálytársammal, aki abban a 
körzetben lakott, ahol a gettó volt az Epreskert utcán. Egyszer csak megszólított va¬ 
laki, hát ez a Mária nővér volt. Beszélgettünk, érdeklődtünk egymás hogyléte felől, 
amikor mondta Mária nővér, hogy Benedekéket is elhurcolták. Azt is mondta, hogy 
itt vannak az Epreskert utcán. Én csodálkozva mondtam, hogy hát hiszen ők kike¬ 
resztelkedtek. 

Az osztálytársam családja nem költözött ki a gettóbeli házukból, ők is ott laktak. 
Elkezdtünk szervezkedni, hogy Benedekéket ki kellene hozni. Meg is beszéltük a 
házigazdával, ahová elhelyezték őket, sőt még helyet is találtunk, hogy átmenetileg 
a városon kívül egy tanyán megbújhatnának. Igen ám, de mire mindezt le lehetett 
volna bonyolítani, már kiürítették a gettót és Benedekéket is elvitték Nagyszállásra a 
gyűjtőtáborba. 

Aztán a felszabadulás után anyám találkozott egy szakolyi ismerősével. Beszélget¬ 
tek erről-arról, hogy vannak, mint vannak. Kérdezte ez az ismerős: Hallotta Mariska 
néni, hogy Benedekéket is elvitték? Ez az asszony elmesélte, hogy már befejeződött 
Szakolyban a zsidók összeszedése, már eltelt több hét, már mindenki nyugodt volt, 
amikor jöttek értük is. Kiderült, hogy a nevelőnő és a jegyző jelentette fel őket. Pedig 
a jegyzővel nagyon jóban voltak a háború előtt, rendszeresen összejártak. Benedekéket 
Auschwitzba vitték, csak a Katinka nevű kislányuk jött vissza, a többiek odamaradtak. 

Amikor a felszabadulás előtt a közellátásnál dolgoztam, a közellátási felügyelőség 
ellenőrzött minket. Dolgozott ott egy Makrai nevű férfi, egy rém humoros ember. 
Minket, fiatal lányokat mindig megnevettetett, viccelődött, tréfálkozott. 1944. má¬ 
jus körül ez a Makrai az egyik napon SS egyenruhában érkezett. Mivel vicces em¬ 
bernek ismertük, mondtuk neki, hogy „Mi az, jelmezbálba készül?” De nem viccelt. 
Különösen akkor szeppentünk meg, amikor mondta, hogy „Na, ezt a sok zsidót 
sikerült kiseperni a városból”. Meg sem mertünk ezután szólalni. 

A férjemet nemsokára az esküvőnk után behívták katonának. Kikerült a frontra, 
repülős volt, hazajött hála Istennek. Az ötvenes években már két kisgyerekünk volt, 
én dolgozni nem tudtam, nehezen éltünk. Az anyám találkozott egyik alkalommal 
egy ismerősünkkel, aki mondta neki, hogy „Mariska, nem mennél el főzni?” Kérdez¬ 
te anyám, hogy „Hová”? Aztán az ismerős elmondta, hogy a Körte utcán van a három 
Fülöp fiú, akik tollas zsidók voltak valamikor. Ez a három fiú mindenkit befogadott, 
akik jöttek haza a táborokból. Már 12-en voltak, lányok-fiúk vegyesen. Nem volt 
semmijük; ez a három fiú gondoskodott róluk átmenetileg, míg nem tudták rendez¬ 
ni a sorsukat. Anyám főzött rájuk, csupán napi egy liter tejet kért fizetségként, hogy a 
két kis gyerekemnek legyen tej, mert pénzért az inflációs időkben nem lehetett venni 
semmit. 

A férjem együtt járt gimnáziumba Wiezner Lacival. Mesélt mindig egy érdekes 
történetet. Egyik alkalommal a fronton felderítésen volt egy társával. A társa eltévedt 
az erdőben és kiáltozott a férjem után, hogy „Takács Jani, hol vagy”? Majd az egyik 
bokorból egy másik hang szólalt meg, hogy „Te meg a nyíregyházi Takács Jani vagy”? 
A férjem válaszolt, hogy „Igen”. Hát Janinak földbe gyökerezett a lába, mert Wiezner 
Lacival találkoztak össze, aki munkaszolgálatos volt. Wiezner Laci hazajött aztán a 
munkaszolgálatból. 

A munkaszolgálatból, deportálásból visszajött zsidók nagy része a kereskedelem¬ 
ben kezdett dolgozni. Én 1953-ban egy tej-tojás-baromfi felvásárlással foglalkozó 
vállalatnál dolgoztam. Ott az árufelvásárlók, átvevők mind zsidók voltak. Kohn Ig¬ 
nác, Ferenczi, Füredi, Vári, Goldberger, ők dolgoztak ott; mind nagyon rendes em¬ 
berek voltak, egyenesek, becsületesek. 

A Zrínyi Ilona utcán volt a Lieberék kelmeüzlete, persze őket is deportálták. Az 
üzletet egy rendőrnyomozónak utalták ki, akinek volt egy lánya. A Lieber családból 
csak a férfi jött haza, a családja odamaradt. Lieber aztán a rendőrnyomozó lányát 
elvette feleségül. 

Azokat a házakat, amelyeknek a tulajdonosai nem jöttek vissza, a város árulta. 
Emlékszem, a sógorom is már majdnem megvett egyet, de aztán hazajött egy rokon 
és ebből nem lett semmi. 

Mi is megvehettünk volna egyet a Krúdy Gyula utcán, de aztán meggondoltuk 
magunkat. Nem jó érzéssel költöztem volna be egy olyan házba, amelyiknek a gazdá¬ 
ját elhurcolták és elpusztították. 

Átéltem ezt a szörnyű időszakot, sok mindent tapasztaltam. Volt sok rosszindulatú 
ember, akik örültek a zsidók pusztulásának, annak, hogy eltűntek a városból, de volt 
olyan is, mint Gucsa József, aki nem volt rest menteni őket. Én is sokat bánkódom még 
ma is amiatt, hogy Sarkadi ügyvédnek és Benedekéknek nem tudtunk segíteni. 

Vadász Miklós 


„A felszabadulás úgy történt, hogy egy hajnalon, ahogy ott feküdtünk, 
megjelent egy német katona a szérű egyik oldalán géppuskával, 
hogy a fetrengő embereket legéppuskázza. Igen ám, de a másik oldalon 
meg feltűnt egy orosz katonanő, aki lelőtte a németet. ” 

Vadász Miklós és felesége, Daisy Budapesten élnek, ott éltek gyermek- és fiatalkoruk idején 
is. Történetük a budapesti zsidók bolokausztjának története. 

Ok következnek. 


1921. március 29-én születtem Budapesten, édes¬ 
apám Vadász Pál, édesanyám Kohn Olga. 

Nagyon érdekes történet az édesapám nevének ered¬ 
te. Ennek kikutatása, majd megismerése összekapcsoló¬ 
dik a magyarországi zsidók első tömeges lemészárlásával, 
mely Kamenyec-Podolszkijhoz köthető. 

1930-ban hozták létre a Külföldieket Ellenőrző Or¬ 
szágos Központi Elatóságot. Ez a hatóság 1941-ben el¬ 
rendelte, hogy minden magyarországi zsidó igazolja szár¬ 
mazását. Ennek végrehajtására igen rövid időt hagytak, 
a lényeg, hogy valamennyi zsidónak be kellett szereznie 
az állampolgárságát igazoló okmányokat. Akiknek ez 
nem sikerült, azokat, mint hontalanokat áttoloncolták a 

hadműveletek során megszállt galíciai területekre. Majd 

, , , , , , 111. Vadász Miklós érettségi képe 

ennek a kovetkezmenye volt a kamenyec-podolszkiji to- 

megmészárlás. 

(Bővebben: Majsai Tamás: A kőrösmezei zsidódeportálás 1941-ben. 
http://www.korosmezo 1941. netai. net/files/mt_a_korosmezei_zsdep_ 1941 _mt. A szerző .) 



Tehát nekünk is minden családtagra kiterjedően be kellett szerezni az állampolgár- 
sági bizonyítványokat. Kiderült, hogy számunkra ez komoly nehézségekbe ütközik. 

A nagyapám apját, vagyis az én dédnagyapámat Taubernek hívták, és részt vett az 
1848-as szabadságharcban. A legenda szerint magas katonai rangot töltött be. A sza¬ 
badságharc bukása után bujkálnia kellett. Sikerült egy kis faluban meghúznia magát. 
Ebben a kis faluban meghalt egy Weisz nevű zsidó. Elogyan és miként, azt már nem 
tudom, de ennek a Weisznek a papírjait a dédapám megszerezte, és már ezekkel a 
papírokkal tért vissza Pestre. A nagyapám Weiszként született, majd magyarosította 
a nevét Vadászra, úgyhogy az apám már Vadásznak született. Na, ezt kellett igazolvá¬ 
nyokkal bizonyítani 1941 -ben, ami végül is sikerült. 

Még ide kapcsolódik, hogy Tauber dédnagypapámnak volt egy testvére, vagyis az 
apám nagy nagybátyja, akinek volt egy ha, vagyis az apám másod-unokatestvére. O 
Tauberről Törökre magyarosította a nevét. Ennek az unokatestvérnek a Duna parton 
volt kocsmája, és tartozott hozzá egy uszoda. Nagyon érdekes volt, mert az élő fo¬ 
lyóból náddal volt körbekerítve három oldalról a víz és ezen a nádkerítésen, aminek 
alja is volt, mint egy kosárnak, átfolyt a Duna. A kerítés viszont megakadályozta, 
hogy a fürdőzőket elsodorja a víz, vagy, hogy túl messzire ússzanak. Ennek az unoka- 

nagybátyámnak volt egy fia, ő már az én korosztályom, aki nagyon jól úszott. Nem 
csoda, hiszen saját uszodájuk volt, szinte a vízben élt. Ez az unokatestvérem tagja lett 
a magyar úszóválogatottnak, nemzetközi versenyeket nyert. Persze ez sem mentette 
meg a munkaszolgálattól. 

Édesapám víz- gőz- és gázszerelő volt, hatalmas, derék ember. Az első világháború 
kitörése előtt sorozták be katonának. Kitöltötte a katonaidejét, akkor kellett volna 
leszerelnie, amikor kitört a háború. Emiatt aztán persze nem szerelhetett le, hanem 
kilenc évig volt katona. 

Születésemkor a VIII. kerületben, a Szigetvári utca 6-ban éltünk nagyon szerény 
körülmények között, egy komfort nélküli lakásban. Annak idején az egy istállós ház 
volt itt Budapesten; az udvaron, az istálló mellett volt a WC. Apám vezette majd be 
később a vizet, de csak az udvarra. A ház most is áll, nem sokat változott azóta sem, 
még a két kerékvető is megvan a kapubejárónál. 

Egyedüli gyerek voltam, ennek ellenére hatan laktunk az egyszobás lakásban. 
Anyám Salgótarjánba való volt, a családja és ő maga is nagyon vallásos. 1920-ban 
házasodtak össze apámmal. Nem sokkal a házasságkötésük után az anyai nagyapám 
meghalt, így az anyai nagyanyám és anyám testvére feljöttek anyám ékhoz. Az én 
születésem után ez már öt ember, plusz még egy unokabátyám is odaköltözött, aki 
Salgótarjánból feljött 13 éves korában festőinasnak Pestre. 

Az egy szobában volt két ágy és az egyik alatt egy szalmazsák, amit minden este 
kihúztunk. A szalmazsákon, a földön aludtam én az unokabátyámmal. így visszagon¬ 
dolva nagyon meghitt volt a hangulat, pláne ha nem kellett éjszaka, különösen télen 
kimenni a WC-re az istálló mellé. 

1929-ben először az Elemér utcába, majd a Dembinszky utcába költöztünk, a 
VII. kerületbe. Az Elemér utca ott van a Bethlen tér közelében, ahová én a zsidó 
iskolába jártam. Egy évet végeztem itt, utána a Wesselényi utcai zsidó iskolába, majd 
polgáriba jártam a Rottenbiller utcába. A polgáriban Schwartz Benjámin volt a hit¬ 
tantanárom, aki később a rabbik doyenje lett. Utána jött egy nagyon előkelő iskola, 
a Mester utcai kereskedelmi. Itt 750 tanuló közül öt volt zsidó. 

Anyám kóser háztartást vezetett. A Dob utcában volt a vágoda, oda vittük vágatni 
a csirkét. Ezzel kapcsolatban van egy anekdotám is. Egyik alkalommal én mentem a 
vágodába. A metsző bácsi éppen válogatta a libákat. Az egyik tollfosztó asszony oda- 
szólt a metszőnek, hogy „Abris bácsi, óvatosan, mert a Vadászná fia van itt”. Anyám 
ugyanis, ha nem találta a sachter által levágott baromfit megfelelőnek, képes volt 
visszaküldeni. Szombaton nem ült járműre. A Dembinszky u. 20. és a Klauzál utca 
között troli járt, de ő nem szállt fel rá. 

1939-ben érettségiztem. Elhelyezkedni a numerus clausus miatt nagyon nehe¬ 
zen tudtam. Volt egy háziorvosunk, aki végül szerzett nekem munkát a Goldberger 

gyárban. Először bérelszámoló lettem, majd, mint fiatal srác, ha jöttek látogatók, én 
kísérgettem őket és mutattam be a gyárat. Nyári kiállításokon ismertettem a gyár 
működését, a kékfestés technikáját, amit egy kékfestő mester demonstrált. 

Itt viszont kevés volt a pénz. Többet akartam keresni, így rátettek a selyemszövő 
gépre, ami a hernyóselymet szőtte. Egy svájci szövőmester dolgozott ezeken a gépe¬ 
ken, ő tanított be, itt aztán nagyon jól kerestem. Nagyon érdekes volt, mert a nyers 
hernyóselymet legyártották, majd rátekerték kábeldobokra, úgy küldték ki Francia- 
országba a festékkel és a nyomómintával együtt. Onnan aztán visszajött a kész anyag 
úgy, mint francia selyem. Az anyámnak egy évvel hamarabb volt ebből az anyagból 
ruhája Pesten, mint a párizsi dámáknak. 

Minden nagyon jól ment, csak az volt a baj, hogy háromszáz gép volt egy terem¬ 
ben, állandóan ment a katta-katta-katta. Valami elképesztő volt a zaj, nem bírtam 
az állandó zakatolást. így aztán otthagytam a Goldbergert, elhatároztam, hogy el¬ 
megyek szerelőnek. Igen ám, de akkorra már minden zsidónál be voltak töltve az 
állások, nem volt könnyű csak úgy hirtelen elhelyezkedni. 

Apámnak volt 
egy műhelye, ahol 
bádogosként és sze¬ 
relőmesterként dol¬ 
gozott. Később azzal 
kereste a kenyerét, 
hogy különböző bá¬ 
dogosipari es egyéb 
mechanikai gépeket 
vásárolt fel használ¬ 
tan, ezeket rendbe 
hozta és árulta. Az 
Izabella utca 25-ben 
volt egy pincében az 
üzlete. Három ócska 
csapból csinált egy 
használhatót. Gázbojlereket, vízmelegítő hengereket, fürdőszoba berendezéseket ja¬ 
vított, alakított. A szakmát egész kisgyerekkoromtól kezdődően itt tanultam meg a 
gyakorlatban. Addig nem mehettem ki strandra, míg a cigányok lakta Madách utca 
valamelyik házából kiszerelt öntöttvas WC csészét tökéletesen meg nem tisztítottam 
az évek alatt rárakódott „anyagtól”. így kezdődött a házi oktatásom, de mindent 
megtanultam, olyannyira, hogy hét éves koromban már menetet tudtam vágni. 

Elmentem az egyik ilyesmivel foglalkozó zsidó 
mesterhez, jelentkeztem nála, persze elutasított. 
Mondta, hogy neki már van nyolc inasa, nem kell 
több. Addig-addig erősködtem, míg beleegyezett, 
hogy kipróbál. Mondta, hogy másnap menjek ki 
egy munkahelyre. Ott is voltam másnap reggel, 
ahol kijelentette a segéd, Feri bácsi, hogy neki 
zsidó nem kell, mert azok hülyék a szakmához. A 
mester viszont mondta, hogy egy napot hagy ma¬ 
radjak. Közben a segédnek kiadta a munkát, hogy 
egy 5/4-es csőre kell menetet vágni és rátenni egy 
könyököt, de előbb felszerelnek az emeleten egy 
radiátort. Ok el is mentek, én meg megcsináltam 
a menetvágást meg a könyökszerelést. Mikor lejöt- 

hogy ki csinálta meg. Mondtam, hogy én. Ez volt 
a felvételi, úgyhogy a mester fel is vett. Nyolc hónap múlva szabadultam fel. 

Volt a Józsefvárosban egy kiskocsma, a mesterek ott ultiztak, fröccsöztek, ott le¬ 
hetett jelentkezni munkára. A jó munkámnak híre volt, és a nagy szám ellenére fel¬ 
vettek, mint segédet a lipótvárosi építkezésre dolgozni. Én lettem a vezető szerelő. 

1942. október első napjaiban behívtak munkaszolgálatra, viszont az építkezés 
még nem fejeződött be. Ezért kaptam húsz nap halasztást, hogy az átadás-átvételnél, 
mint vezető szerelő ott legyek. 

Az eredeti behívó szerint 1942. október elsején vagy másodikán kellett volna be¬ 
vonulnom Gálán tára, de én 20-ig kaptam haladékot. Azok közül, akik október 1-én 
bevonultak, egy sem jött vissza, mert nyomban kivitték őket a Don-kanyarba. Ha 
nem kapok halasztást az építkezés miatt, ugyanez lett volna a sorsom. 

Galántán egy iskolában kellett jelentkeznem, amit átalakítottak laktanyának. Egy 
tartalékos tizedes fogadott; még katonaruhája sem volt, postás egyenruhát viselt. Kap¬ 
tunk egy szinte semminek sem mondható kiképzést, majd elkerültünk a cseh határhoz 
egy helyre, ahol egy hetven éves százados volt a parancsnok, aki egy héten egyszer jelent 
meg a századnál. Itt nagyon jó dolgunk volt, szinte nem csináltunk semmit. 

1943 tavaszán aztán elvittek bennünket Erdélybe, Beszterce mellé. Egy fennsíkon 
alakítottuk ki a tábort. Először sátrakban laktunk, majd hoztak oda panelokat, ame¬ 
lyekből kialakítottunk épületeket. Végső soron felépítettünk egy tábort, ahová hoz¬ 
tak öt munkaszolgálatos századot. Ennek az öt századnak én lettem a műszaki vezető¬ 
je. Kaptunk egy német őrnagyot, aki egyébként mérnök volt, ő felügyelte a munkát. 


tek, Feri bácsi, a segéd hozzá akart fogni a munká¬ 
hoz, ami akkorra már készen volt. Értetlenkedtek, 



Vadász Miklós, mikor bevonult 
munkaszolgálatra 

Egy repülőteret kellett volna építeni. Mindannyian tudtuk, hogy az a repülőtér soha 
az életben nem fog megépülni, mivel a fennsík egy kiirthatatlan növénnyel, kákával 
volt borítva. Ezt ástuk egész nap, próbáltuk elvezetni a vizet. Én nyilvántartásokat 
készítettem a munkáról, amit minden nap leadtam a németnek. 

A katonai parancsnok egy nagyon jó kiállású, századosi rangban lévő német kato¬ 
na volt, aki tartotta a három lépés távolságot a zsidókkal, de nem volt rosszindulatú. 
Osztrák családból származott, az eredeti foglalkozása lókupec volt és szállítási vállal¬ 
kozó. Magas, előkelő megjelenésű férfi volt. 

Munka után a társaimmal kártyáztunk. A parancsnok bejött a barakkba. Egy szót 
nem szólt, de képes volt fél- háromnegyed órát is ott állni és nézni a játékunkat. 
Persze mi sem szólhattunk hozzá. Velünk volt egy pozsonyi képzett szakács, ő főzött. 
Hihetetlen jó konyhánk volt, saját sertésállománnyal. Egyik napon kaptunk egy te¬ 
henet. Vasárnap reggelire tejeskávé volt. A parancsnok mindent kijárt nekünk. Na¬ 
gyon jó dolgunk volt, persze volt, aki azt sem bírta. Például az egyik társam, a Róth 
Gyuri hazaírt a mamájának, hogy ő ezt az életet nem bírja elviselni, ami szerintem 
egy ragyogó élet volt, különösen a későbbiekhez képest. 

Itt voltunk 1943 tavaszától 1944 őszéig. 

Aztán elkezdődött a visszavonulás. Rekviráltunk az erdélyi parasztoktól ilyen 
szász szekereket, amelyek koporsó alakúak voltak magas kerekekkel. A szekereket 
fél-muraközi erős lovak húzták. Ezeken jöttünk visszafelé. A Tisza hídon jöttünk 
éppen át, amikor elhangzott Horthy proklamációs beszéde a kiugrási kísérletről. 
Miskolc mellett egy faluban táboroztunk le. Itt is aranyéletünk volt, a német pa¬ 
rancsnokunk velünk volt még mindig. 

Felmerült itt is egy probléma: ki kellett alakítani a terepet, hogy repülőgépek le 
tudjanak szállni. A százados megbeszélte a munkaszolgálatosokkal, hogy ezt hogyan 
lehet megvalósítani leszállópálya nélkül. Különböző ötletek merültek fel, aztán az 
egyikünk hozta a megoldást. A mi falunkból a Miskolcra vezető út mentén két oldal¬ 
ról ki kell vágni a fákat, így megoldható volt a repülőgépek landolása. Ezt aztán meg 
is valósítottuk. 

Ebben a táborban is szabadon mozoghattunk. Én kijártam a faluba vízvezetéket 
szerelni. Ennivalóban nem volt hiány, volt olyan este, hogy öt helyen voltunk disz¬ 
nótorban. 

1944. december 6-án aztán egy magyar százados a mi németünkkel együtt beje¬ 
lentette, hogy másnap reggelig aki akar, menjen el, mert bevagoníroznak bennünket 
és elvisznek Németországba dolgozni. 

Válaszút előtt álltunk: menjünk vagy maradjunk. Köztudott volt, hogy ha a kato¬ 
nai rendőrség elfogja a szökött munkaszolgálatost, azt nyomban lelövik. 

Vadász Miklós és Balog Daisy 


Hárman választot¬ 
ták azt, hogy meglóg¬ 
nak. Soha többé nem 
hallottunk róluk, 
valószínű elfogták 
őket. A többiek ma¬ 
radtak. Másnap beva- 
goníroztak és elvittek 
bennünket a nyugati 
határra, Harkára. Itt 
a szérűn üres csűrök¬ 
ben laktunk, szalmán 
feküdtünk. Na, itt 
vége lett a jó életnek. 

Ennivalónk semmi, 
hideg volt, piszok. 

Emlékszem, volt egy Klein nevű társam, zenész volt, zeneszámokat írt. Talált va¬ 
lahol egy gyerekágyat, aminek kivágta az oldalát és abban feküdt. Persze rövid volt az 
ágy és kilógott a lába. Mondta, hogy „Gyerekek, nekem a testem nem fog megfagyni, 
de a lábam igen.” Le is fagyott szegénynek a lába. 

Hamarosan eltetvesedtünk és kitört a flekktífusz. Én is elkaptam. Szinte min¬ 
denki beteg lett. Eszméletlenül, magas lázban feküdtünk, minden kezelés nélkül. 
Lázálmomból a születésnapom utáni napon, március 30-án tértem magamhoz. Itt 
voltunk 1944. decembertől a felszabadulásig. 

A felszabadulás úgy történt, hogy egy hajnalon, ahogy ott feküdtünk, megjelent 
egy német katona a szérű egyik oldalán géppuskával, hogy a fetrengő embereket 
legéppuskázza. Igen ám, de a másik oldalon meg feltűnt egy orosz katonanő, aki 
lelőtte a németet. így a mi rajunk életben maradt, volt viszont olyan raj, ahol min¬ 
denkit megöltek a németek. 

Április első napjaiban lehetett mindez. A felszabadulást követő nap reggelén elin¬ 
dultunk négykézláb hazafelé. Másnap éjfél körül értünk a 6 km-re lévő Eszterházára. 

Hatvanöt kiló voltam, mikor bevonultam, 38 kilósán érkeztem meg 1945. május 
4-én Pestre. 


A házunkban orosz parancsnokság volt, de az anyám élt. Apám viszont nem volt 
sehol. Soha nem tudtuk meg, mi lett vele. Azt már anyámtól tudtam meg, hogy a 
nyilasok egyik napon összeszedték a házból a zsidókat és elvitték őket, köztük volt az 
apám is. 

Anyám úgy menekült meg, hogy az Izabella utcai pinceüzletünkben elbújt. Sze¬ 
rencsére rendes volt a házmesternő, hajlandó volt az óvóhely ablakán élelmet beadni 

neki. Igen ám, de a házmesternő férje beállt a nyilasokhoz. Egy napon megjelent 
a pincében és mondta az anyámnak, hogy „Olga néni, csak azért nem lövöm saját 
kezűleg agyon, mert Pali bácsi annak idején idehozott a házba szerelőnek”. Átadta 
viszont anyámat egy másik nyilasnak. Ez kísérte is őt, ki tudja, hová vitte volna. 
Mentek a Rózsa utcán, amikor jött a légiriadó. A nyilas elszaladt, anyám meg bement 
egy házba, ahol egy család befogadta. Zsidók voltak, de svábnak adták ki magukat. 
Ennek a háznak az udvarán fel volt állítva egy kondér, ahol katonák főztek maguk¬ 
nak. Anyám egy szekrényben elbújva élt hat hétig ennél a családnál, és vízben főtt 
krumplit evett, amit a család szerzett a katonáktól. Itt élte meg a felszabadulást. 

Hazament a lakásunkba, ahol orosz parancsnokság rendezkedett be. Mikor anyám 
megjelent, kiköltöztek és visszaadták. 

Amikor én 1945. május 4-én megérkeztem csapzottan, koszosán, 38 kilósán, a la¬ 
kók nem engedtek be a házba. Fertőtleníttetni kellett magamat, borotválkozni, aztán 
mehettem csak be. Gyönyörű kétszobás-cselédszobás lakásunk volt, amit később le 
kellett választani, mert csak ketten laktunk benne anyámmal, hiszen szegény apám 
nem jött vissza. Anyám aztán felhizlalt. Volt ugyanis egy zsírosbödönünk, amibe még 
a nehéz napok előtt bedobáltuk a lesütött húst, volt tehát mit ennünk. 

Nagy társasági élet alakult ki nálunk. Volt a szobában egy óriási ovális asztal, min¬ 
den péntek este kártyaparti, itt jöttek össze a barátaim. Én folytattam apám üzletét, 
felvásároltam az ócska fémanyagokat és azzal kereskedtem. 1951. volt már, amikor 
egyik napon jött két kiskatona, és felszólítottak, hogy menjek velük. Elvittek az Üllői 
útra, a katonai parancsnokságra. Ott kérdeztem, hogy mit akarnak tőlem, hiszen én 
csak ócska anyagokkal foglalkozom. Aztán kiderült, hogy kineveznek műszaki elle¬ 
nőrnek a Honvédelmi Minisztériumba. Tiltakoztam, hogy nekem ez nem szakmám, 
soha nem voltam műszaki ellenőr. Felsorolták a munkáimat, az Operaház tetejét, a 
Bazilikát, egyebeket. Arról is tudtak, hogy mint feketézőt, korábban 42 napra lecsuk¬ 
tak. Még azt is tudták, hogy kik voltak a cellatársaim, ami mellesleg ragyogó társaság 
volt, köztük Popeczky báró, Wilhelm ügyvéd. 

1956-ig dolgoztam a honvédségnél, utána csináltunk egy szövetkezetét, a Panelt. 
Majd dolgoztam különböző nagyvállalatoknál, pl. a Dunai Cementműveknél, a Péti 
Nitrogénműveknél, mint műszaki ellenőr. 

Daisyvel 1946-ban ismerkedtem meg, de csak 1955-ben házasodtunk össze. 
Anyámat ugyanis nem akartam hagyni, hiszen egyedül maradt. Ez jó kifogás volt a 
házasságkötés ellen. 

1956-ban született a búnk, Péter. Egy unokánk van, Gábor. Van már egy déduno¬ 
kánk is, egy 7 éves kislány. 

A vallást a gyerekek sem tartják. A chanukát megünneplik, de egyébként nem 
vallásosak. 


112 




Családi fénykép az unoka, Gábor ballagásán 

Én annak ellenére, hogy zsidó iskolába jártam és tudtam héberül olvasni, már 
elfelejtettem. 

Mázkirra szoktunk elmenni Jóm Kipurkor a templomba, és megtartottam az idén 
is a böjtöt. 

Édesanyám 98 éves korában halt meg. Végig tartotta a vallást, kóser háztartást 
vezetett, bla eljött hozzánk, mi is igyekeztünk úgy főzni, hogy nagyjából megfeleljen 
a szabályoknak. 

Ez az én történetem, melyből kiderül, hogy milyen sok múlik a véletlenen. Hiszen 
ha bevonulok 1944. október elsején, ahogy az eredeti behívóm szólt, akkor nagy va¬ 
lószínűséggel nem maradok életben. Ha el tudok helyezkedni a kereskedelmi iskolai 
végzettségemnek megfelelően, akkor nem tanulom ki a szerelő szakmát, ami szintén 
életmentő volt. 

Családunk viszont sorsában osztozott a magyarországi zsidóság sorsával, hiszen 
édesapám odamaradt, anyám salgótarjáni családjából is csak az az unokabátyám me¬ 
nekült meg, aki nálunk lakott annak idején. A többiek odavesztek. 

Nekünk, hosszú életűeknek szomorú megélni, ahogy barátaink, sorstársaink szép 
lassan elfogynak körülöttünk. 

Vadász Miklósné Balog Daisy 


„Soha nem felejtem el azt az érzést: a kirekesztett, mindenétől megfosztott gyerek nézte, 
hogy mások hogyan élnek, miben lehet részük, miközben nekem és a társaimnak az 

életünkért kell küzdenünk. ” 

1928. február 4-én születtem Budapesten. Édesanyám Steiner Alice, apám Balog 
Béla. Eredetileg Bruckner volt a családnevünk, de már édesapám is Balogként szüle¬ 
tett. Talán az ő nagyapja magyarosította a nevét Brucknerről Balogra. 

Ketten voltunk testvérek; a nővérem, Judit 1926-ban született. Családunk a pesti 
zsidók asszimilálódott életét élte, különösebben nem voltunk vallásosak. A nagy ün¬ 
nepekkor elmentünk templomba, jóm kipurkor böjtöltünk. 

Tanulmányaimat a Pesti Izraelita Hitközség Abonyi utcai Fiú- és Leánygimná¬ 
ziumában végeztem. Ez az iskola ma az Eötvös Lóránt Tudományegyetem Radnóti 
Miklós Gyakorló Általános Iskolája és Gimnáziuma nevet viseli, ma is az ország egyik 
legjobb iskolája. 

1944-ben Budapesten a Csengery utca 9-ben lak¬ 
tunk, amelyet kijelöltek csillagos háznak. Anyukám 
szerzett svéd menlevelet így egy ideig lakhattunk a 
saját lakásunkban. Aztán az történt, hogy anyukámat 
és apukámat a körúton elfogták és levitték őket más 
zsidókkal együtt a Royal szálló pincéjébe. Onnan apu¬ 
kámat bevitték a gettóba, míg anyukámat betették egy 
deportálandó csoportba. Mi egyedül maradt gyerekek 
- én 15 éves voltam -, a Csengery utcából elmentünk 
a Lipótvárosba, egy svéd védett házba. Pár hét múlva 
kiderült, hogy a svéd védettség nem ér semmit, és el¬ 
vittek onnan a Teleki tér 5-be, majd a téglagyárba. Fi¬ 
atal koromra tekintettel a téglagyárból visszahoztak a 
Thököly út 156-ba egy gyerekmenhelyre. Ezt a Vörös 
Kereszt tartotta fenn, de túlnyomórészt zsidókat men¬ 
tettek. Elől gyerekek voltak és fiatal anyák, a hátsó épületben pedig szökött munka¬ 
szolgálatosokat bújtattak. 

Itt töltöttünk valamennyi időt, majd páran fiatalok összebeszéltünk, hogy nagyon 
bizonytalan itt a helyzetünk, innen el kell menni. így is történt; öten vagy hatan el¬ 
jöttünk, levettük a sárga csillagot és egyszerűen bementünk az elöljáróságra. Ott be¬ 
jelentettük, hogy erdélyi menekültek vagyunk, nincs hol laknunk. Szerencsére nem 
sokat kérdezősködtek, hanem kiutaltak nekünk a Pozsonyi úton egy zsidóktól elvett 
lakást, ami már teljesen üres volt, mert a bútorokat elhordták. A földön aludtunk, de 
végül is megvoltunk. Ez valamikor 1944. karácsony előtt volt. Én voltam a társaság¬ 
ban a legfiatalabb, persze a többiek sem voltak öregek: 20, legfeljebb 30 évesek. 

Emlékszem, karácsonyeste engem, mint legfiatalabbat leküldték a társaim a házme¬ 
gbízotthoz, mert ő ígért nekünk egy villanyfőzőt, hogy legalább egy teát tudjunk főzni. 

Lementem a házmegbízotthoz, becsengettem. A feleség elegáns fekete estélyi ru¬ 
hában nyitotta ki az ajtót, és elém tárult a gyönyörűen feldíszített csillogó karácsony¬ 
fa, körötte nagy, vidám társaság. 

Én, szinte még gyermek, borzasztóan elszomorod¬ 
tam. Ott álltam az ajtóban ágrólszakadtan, koszosán, 
abban a ruhában, amit már hetek óta hordtam, éhe¬ 
sen, kiszolgáltatottan. 

Soha nem felejtem el azt az érzést: a kirekesztett, 
mindenétől megfosztott gyerek nézte, hogy mások 
hogyan élnek, miben lehet részük, miközben nekem 
és a társaimnak az életünkért kell küzdenünk. 

Visszamentem a lakásunkba a villanyfőzővel, mert 
azt a házmegbízott ígéretéhez híven ideadta. 


Balog Daisy 1944-ben 


Kijártunk innen a Pozsonyi útról élelmet szerezni. 

Emlékszem, a közelben, a Margit körúton volt egy 
Glazner nevű pékség, ahol sorban álltunk. Nekem 
sikerült szereznem egy kétkilós kenyeret és egy mákkal töltött süteményt. Nem tu¬ 
dom, hogy volt merszem, de elmentem egy társammal a gettóba. Tudtam, hogy apu¬ 
kám ott van. Magyar katonák álltak a Wesselényi utcai kapuban. Kérdeztem tőlük, 
hogy egy óra múlva ők lesznek-e még őrségben, mert jövünk vissza. Mondták, hogy 
ők lesznek és menjek nyugodtan, kiengednek. Bementünk. Megkerestem apukámat, 
odaadtam neki a kenyeret, a mákos süteményt, és a katonák tényleg kiengedtek. 

Utólag visszagondolva el nem tudom képzelni, hogyan mertem ezt megcsinálni, 
hiszen minden a kaput őrző katonák jóindulatán múlott. Lehet, hogy ezzel a kis en¬ 
nivalóval mentettem meg az akkor hatvan éves apám életét. 


Egyik napon itt, a Pozsonyi úton a házmegbízott 
bejelentette, hogy mindenki menjen le az udvarra, 
mert ellenőrizni fogja a lakók papírjait. Az én születési 
bizonyítványomban, amikor a menlevelet édesanyám 
szerezte, a „zsidó” vallást kitörölték és átírták „rom. 
kat.”-ra. Ezzel igazoltam, hogy római katolikus va¬ 
gyok. Az édesanyám neve viszont Steiner Alice volt. 

Mondta a házmegbízott, hogy ez nem jó, mert az 
anyám neve zsidó. Én állítottam, hogy ez nem zsidó 
név, hanem sváb. 

A házmegbízott tulajdonképpen nagyon rendes 

volt, mert visszaadta a papírokat és azt mondta, hogy 

őt nem érdeklik az ellentmondásos igazolások, de aki „ , . ., , 

D Balog Daisy 15 evesen 

zsidó, az reggelre hagyja el a házat. 

A kiutalt lakásban velünk együtt ott volt egy 20-25 év körüli fiatalasszony egy 
kétéves forma kisgyerekkel, babakocsival. Az ő papírjai is fennakadtak a rostán. El- 

kezdtünk tanakodni, hogy 
mit csináljunk. Ha eljövünk, 
akkor elismerjük, hogy zsi¬ 
dók vagyunk, lehet, hogy 
hátba lőnek. Ha ott mara¬ 
dunk, akkor... Ki tudja, mi¬ 
ért mondta a házmegbízott, 
hogy jöjjünk el, biztos sejt 
valamit, bármi megtörtén¬ 
het. Végül úgy döntöttünk, 
nem maradunk, és a fiatal 
mamával meg a kisgyerekkel 
a babakocsiban elindultunk. 

Sötét éjszaka volt, gyalog 
mentünk a Duna parton. Az 
Aréna úton volt egy villa¬ 
mosremíz, ahol ott voltak a villamosvezetők. Az amerikai repülőgépek bombázták és 
géppuskázták Budapestet. Hason csúsztunk, és emlékszem, hogy a géppuskagolyók 
szinte porzottak mellettünk 

Mikor ezt meglátták a remízből az emberek, behívtak bennünket. Kiabálták, hogy 
megvagyunk őrülve, menjünk be, hát eltalálnak bennünket. így aztán be is mentünk 
és ottmaradtunk a légitámadás befejezéséig. 

Utána a fiatalasszonnyal és a kisgyerekkel visszamentünk a Thököly útra, a men- 
helyre. Itt ért bennünket a felszabadulás 1945. januárban. 

De vissza kell térnem a családomra. Ahogy mondtam, édesanyámat elfogták a 
nyilasok az utcán és bekerült egy csoportba, amelyet deportáltak. Gyalog mentek 
el Gönyűig, ott várakoztak. A svéd menlevelén kívül anyukám szerzett vatikáni vé¬ 
dettséget biztosító iratot is. Ez az irat nála volt, amikor elfogták a körúton, de nem 
ment vele semmire. A nővérem, mikor megtudta, hogy anyuka Gönyűnél van, utá¬ 
nament. Az volt az elképzelése, hogy elkéri a védettséget biztosító vatikáni iratot. 
Ennek aztán az lett a vége, hogy mindkettőjüket, anyukát és a nővéremet is depor¬ 
tálták Bergen-Belsenbe. Rólam nem tudtak semmit, azt gondolták, hogy engem is 
deportáltak valahová. Szerencsére nem így történt. A családomtól elszakítva egyedül 
kellett végigcsinálnom. 16 éves voltam, de a sors különös kegyelme folytán sikerült 
jó döntést hoznom. Ugyanis, mint később megtudtam, azokat a társaimat, akik a 
Pozsonyi úti lakásban maradtak, a nyilasok másnap a Dunába lőtték. Ha mi akkor 
a fiatal mamával és a kisgyerekkel nem jövünk el abból a házból, ugyanerre a sorsra 
jutottunk volna. 

Ismerősöktől, akik visszajöttek, megtudtuk, hogy 
anyukám és a nővérem Bergen-Belsenben felszabadul¬ 
tak, élnek. Nagy volt az örömünk, vártuk őket haza. 
Elterjedt a híre, hogy van lehetőség arra, hogy buszt 
béreljünk és hazahozzák a túlélőket. Többen összeáll¬ 
tunk és emlékszem, 20.000 pengőért béreltünk egy 
buszt. így anyuka és Judit hamarabb hazajöttek, mint 
más túlélők. 

Apukám a gettóban ugyancsak túlélte a pesti zsi¬ 
dókra mért megpróbáltatásokat. Újraindította a bőr¬ 
nagykereskedését, de aztán államosították. Anyukám¬ 
nak két fiútestvére nem jött vissza; egyikük ügyvéd 
volt, a másik bőrkereskedő. 



A felszabadulás után elkezdtem varrni. Nagyon ügyes kezem volt, soha nem ta¬ 
nultam a szabás-varrást, de volt hozzá tehetségem. Először magamnak, majd család¬ 
tagoknak varrtam. Emlékszem, egyszer anyukám bement egy üzletbe, rajta volt az 
általam készített pepita kosztümje. Kérdezték tőle, hogy ki varrta ezt, mondta, hogy 
a lányom. Nagyon megtetszett nekik. Kiderült, hogy a drogéria tulajdonosnője ba¬ 
rátnője volt Latabár Kálmán feleségének, ő is ott volt éppen az üzletben. Anyukám 
hazajött és újságolta, hogy megrendelésem lesz. Szabadkoztam, hogy hát én nem 
tudok szabni. Aztán először szabásminták alapján, majd önállóan szabtam, varrtam, 
amivel nagyon jól kerestem. Az első vevőm Latabár Kálmán felesége lett. 

Később különböző tanfolyamokat végeztem. A MÉH-nél, majd a vendéglátóipar¬ 
ban dolgoztam, mint könyvelő. Közben megismerkedtem Mikivel 1946-ban, isme¬ 
rősök mutattak be egymásnak. 9 évig jártunk együtt. Miki nem akart nősülni, arra 
hivatkozott, hogy az özvegy édesanyját nem hagyhatja magára. 1955-ben kötöttünk 
házasságot. Zsidó esküvőnk is volt, de csak szűk családi körben. Ennek már hatvan 
éve. Szép-szép ez a hosszú élet, de a korosztályunk lassan elmegy. 

Szomorú volt tudomásul venni, hogy a régi ismerőseink közül most, jóm kipur- 
kor már senki nem volt ott a mázkiron... 

Gunyecz lózsefné Szabolcsi Anna 


„Ma is előttem van a kép, ahogy jöttek a szekerek végeláthatatlan sorban 
a sáros úton és ültek rajta a zsidó emberek lehajtott fejjel, magukba roskadva. 

Nem emelték fel a fejüket, csak a szemük sarkából tekintettek szét. ” 

Anna néni Kálmánbázdn él, nem messze Nyíregyházától és nem messze attól a helytől, 
ahol a zsidók részére a Sima pusztai gyüjtötábor volt kialakítva 1944 tavaszán. Anna 
néni is foglalkozik írással. A Kelet-Magyarország napilap többször közölte munkáit, me¬ 
lyekből sugárzik tisztasága, életszeretete. Madarak és fák napja alkalmából készült kis 
írásában emléket állít kertje fáinak, bokrainak, a madaraknak a „zöld kabátos” leveli¬ 
békának. 

Gyermek volt még, amikor megtapasztalta a vészkorszak történéseit. Ezeket az emlé¬ 
keket közösen elevenítettük fel. 

Anna néni emlékmorzsái következnek. 

1935. szeptember 9-én születtem. 

Nyíregyháza külterületén a gyakorlótér közelében, a Simái úton laktunk, ott gye- 
rekeskedtem. Az evangélikus iskolába jártam, ahová már 6 éves koromban gyermek¬ 
társaimmal együtt gyalog jártunk be. Aki ismeri Nyíregyházát, az tudja, hogy milyen 
hatalmas távolság volt ez egy kisgyermek számára. Nem panaszkodtunk, hogy messze 
van, pedig nem volt könnyű megtenni a több kilométeres utat kora reggel, hogy a 
tanítás kezdetére pontosan megérkezzünk. Voltak zsidó osztálytársaink; két lányra, 
Molnár Klárára és Szegedi Margitra emlékszem. Nem volt különbségtétel a gyere¬ 
kek között vallásuk okán, egyformán kezeltek mindenkit. Zsidó osztálytársaink a 
következő imádságot minden nap velünk együtt mondták: „Én evangélikus vagyok, 
vallásomért élek-halok; ez Jézus igaz vallása, melynek a földön nincs mása.” Azután a 
tanítás befejezéseként ugyancsak minden nap elmondtuk ezt a verset: 

Magyar vagyok, magyar, magyarnak születtem, 

Magyar nótát dalolt a dajka felettem. 

Magyarul tanított imádkozni anyám, 

Es szeretni téged, gyönyörű szép hazám. 

Volt több versszaka is, de ezt az első versszakot minden nap elmondtuk, ezzel 
fejeződött be a nap. 

A zsidóüldözésről úgy szereztünk tudomást, hogy egyszer csak a zsidó osztálytár¬ 
saink nem jöttek iskolába, és előtte a tanáraink szánakozva, sajnálkozva tekintettek 
rájuk. Majd később ki volt varrva a ruhájukra a sárga csillag. Molnár Klárit és Szegedi 
Margitot is elvitték. 

Édesapám, Szabolcsi János az Egyesült Államokban született. Nagyapám ugyanis 
egyike volt annak a másfél millió magyarnak, aki „kitántorgott Amerikába” boldo¬ 
gulást keresni. Ment vele a nagymamám is, hiszen már házasok voltak. Az apai nagy¬ 
apám egy aranybányában dolgozott. Két éves volt az édesapám, amikor hazajöttek. 
Elkezdték az itteni életüket. Nagyapám gazdasági vezető lett a lovasrendőrségnél. 

Kínlódott, küszködött, de nem lelte a helyét, így aztán 
úgy döntött, visszamegy Amerikába, hogy keressen 
egy kis pénzt. Nagymamám itthon maradt két gye¬ 
rekkel és már állapotos volt a harmadikkal, amiről a 
nagyapám nem is tudott. 

Aztán nagyapám úgy döntött, hogy nem jön vissza 
Magyarországra. Hiába kérte a nagymamám, hiába 
mentek a levelek, nagyapám elkövette azt a szörnyű¬ 
séget, hogy itt hagyta a családját. 

Az anyai nagyapám talált gyerek volt. Újteleknél, 
a búzatáblában egy Hoffmann Krisztina nevű osztrák 
nemzetes asszony találta meg. Az akkori tisztiorvos 
két évesnek vélte. Ott sírt szegényke a búzatáblában, 
beszélni nem tudott. Magas, szőke, kékszemű férb lett 
belőle, végtelenül jó modorú. Iskolázatlansága ellenére választékosán, kulturáltan be¬ 
szélt és mindenkivel szót tudott érteni. Élete végéig imádkozott ismeretlen édesany¬ 
jáért. 

Amikor elkezdődött a zsidóúldözés, a tisztiorvosnak kellett igazolást adni a nagy¬ 
apám származásáról, hogy kizárják esetleges zsidóságát. 

Édesapám vasutas volt. A háború alatt mentességet kapott a katonai szolgálat alól, 
nem vonult be. Itthon volt, amikor 1944 őszén bejöttek Nyíregyházára az oroszok. 
Elrendelték, hogy a munkaképes férbak gyülekezzenek a törvényszék udvarán, mert 
kezdődik a város helyreállítása, a romeltakarítás, az újjáépítés. Elment az én édes¬ 
apám is, hogy részt vegyen a romok eltakarításában, de ez ravasz, fondorlatos hazug¬ 
ság volt, mert a gyanútlan embereket, akik a város újjáépítésére készültek, elhurcol¬ 
ták a Szovjetunióba. „Malenykij robot”, így került be a történelembe ez a galádság. 
Édesanyám egyedül maradt. Soha nem tudta feldolgozni édesapám elvesztését, egész 
életében gyászolta őt. 

Nagymamám is Anna volt, gyerekkorában Hanyicának hívták. Hatan voltak test¬ 
vérek, korán árván maradtak. Nagymamám Fúhreréknél, egy zsidó családnál szolgált 
még az 1870-es években. Ok Nyíregyházán a református templom közelében éltek, 
volt ott egy hatalmas faraktár, aminek Fúhrerék voltak a tulajdonosai. Nagymamám 
nagyon sokat tanult Fúhrer nénitől, sokat beszélt neki szokásokról, a helyes életvi¬ 
telről, amit a nagymamám megfogadott és követett egész életében. A dédnagyapám 
ott volt a fatelepen lovász. Egy napon Fúhrer néni megszólította a dédapámat, aki 
egyedül nevelte a hat gyereket, hogy „Te Miska, engedd el hozzám azt a kislányt, a 
Hanyicát. Tudok neki olyan kis könnyű munkát adni a cselédek után, amit el tud 
végezni egy 12 éves gyereklány is.” 



Gunyecz Józsefné 

Gunyecz Józsefné Anna néni 


így került Führerékhez nagymamám, a 12 éves Hanyica. Gyújtóst rendezgetett, mo¬ 
sogatott, kisepregetett a cselédek után és hallgatta a Führer néni bölcs, okos intelmeit. 

Führer néni tanította az anya nélkül maradt nagymamámat nagyon sok dologra. 
Ennek köszönhette, hogy olyan nagyszerű, jó erkölcsű, szeretetreméltó asszony és 
anya vált belőle, amilyen volt egész életében. Mindezt én a nagymamám elmondásá¬ 
ból tudom. 

Van egy dolog, amit szintén a Führer nénitől tanult a nagymamám és adta tovább 
nekem, én pedig az én gyerekeimnek és másoknak is. Ha a temetőbe készül valaki a 
hozzátartozója sírjához, olyat ne tegyen, hogy meggondolja magát. A látogatás gon¬ 
dolatától kezdve a halott lelke már várja a látogatót a temető kapujában. Ha a hozzá¬ 
tartozó nem megy el, az a halott lelkének nagyon rosszul esik, és nem tud megnyu¬ 
godni, várja-várja a látogatást. Ezért ha valaki eltervezte, hogy kimegy a temetőbe, azt 
mindenképpen tegye meg az elhunyt hozzátartozó és a saját lelki nyugalmáért. Ezt az 
intelmet mindig észben tartom, és ennek megfelelően cselekszem. 


Mint mondtam, gyerekkoromban ott laktunk Felsősimán. Ha visszagondolok 
1944-re, amikor még 9 éves kislány voltam, ma is feltörnek emlékezetemben azok a 
szomorú képek. 


124 




Hosszúháton, ami a mi lakóhelyünk közelében van, nagygazdák, dohánytermelők 
éltek, és a telkeiken nagy dohánypajták voltak. Én, mint gyerek csak később értettem 
meg, hogy mi is történt akkor, amikor a zsidókat oda Felsősimára, Sima pusztára a 
dohánypajtákban összegyűjtötték. 

Ma is előttem van a kép, ahogy jöttek a szekerek végeláthatatlan sorban a sáros 
úton és ültek rajta a zsidó emberek lehajtott fejjel, magukba roskadva. Nem emelték 
fel a fejüket, csak a szemük sarkából tekintettek szét. 

A felnőttek, a szüléink már hamarabb megtudták valahonnan, hogy hozzák majd a 
zsidókat. Kimentek az utca végébe, álltak a kövesút szélén, onnan nézték, mi történik. 

Juli nagynéném korábban tejet hordott annak a családnak, akiknek a későbbi 
Centrum Áruház helyén volt a rőfös üzletük. Ungárék, mert így hívták őket, mindig 
nagy tisztelettel, megbecsüléssel bántak a nagynénémmel, aki idős volt már, és gyalog 
volt kénytelen a külvárosból bevinni a tejet a városba. 

Mikor Juli néni meglátta Ungárékat a szekéren, elkezdett jajgatni, fogta a fejét. 
Ok nem szóltak semmit, csak ültek szomorúan az esernyő alatt lehajtott fejjel. Mi, 
gyerekek riadtan néztük, nem tudtuk, mi ez, csak éreztük, hogy valami nagyon rossz 
történik. A szüléink, a rokonaink döbbenten álltak és sírtak. A szekerek lépésben 
jöttek, a csomagok pokróccal letakarva. Négy felnőtt ült egy-egy szekéren, közöttük 
álltak a kisgyerekek szótlanul. Lovas csendőrök kísérték a szekereket elöl és hátul is, 
biztatták a fogatosokat, hogy igyekezzenek a szekerekkel együtt maradni, zárják a 
sorokat. A fogatosok tanyasi emberek voltak, akiket kirendeltek a zsidók szállítására, 
és kötelesek voltak azt végrehajtani. 

Jöttek később a környéken lakók, hozták a hírt, hogy milyen szörnyű körülmé¬ 
nyek között élnek a pajtákban a szerencsétlen emberek. Nem volt ott semmi, csak a 
nagy sár a tavaszi esők után. 

Van egy másik történetem is, ami zsidó emberrel kapcsolatos. 

A férjem az 50-es 60-as években aTüzépen dolgozott, mint fűrészgépkezelő. Dol¬ 
gozott ugyanott egy ember, mint raktáros, akiről tudták a munkatársak, hogy zsidó. 
A férjemmel beszélő viszonyban voltak, de nem volt közelebbi kapcsolatuk. 1956- 
ban, már a forradalom kitörése után egy napon szólt a férjemnek, hogy a munkaidő 
végén szeretne vele beszélni. így is történt; este a férjem bement az irodájába és be¬ 
szélgettek. Azt mondta ez az ember a férjemnek, hogy „Figyelj ide Jóska, én hamaro¬ 
san elhagyom az országot a családommal együtt, és nem is kívánok ide visszajönni. A 
Szabolcs utcán van egy szép négyablakos házam, én ezt odaadom neked, mert rendes 
embernek ismerlek. Papírt készítünk róla, soha senki nem vonhatja kétségbe. Szeret¬ 
ném tudni, hogy olyan ember fogja lakni a házamat, akit én alkalmasnak találok.” 

A férjem hazajött, elmondta nekem, hogy mit mondott a munkatársa és mit aján¬ 
lott neki. Én egy másodpercig sem gondolkodtam, nemet mondtam. El nem tudtam 
volna képzelni, hogy én csak úgy másnak az otthonában lakjak, másnak a holmijait 

használjam. Nem is lett a dologból semmi. Az a zsidó család - a nevükre már nem 
emlékszem - el is hagyta az országot, nem tértek haza többé. 

Aztán később, amikor a férjemmel küszködtünk az otthonteremtéssel, megemlí¬ 
tette néhányszor, hogy milyen jól jártunk volna, ha én nem tiltakozom. A gazdátla¬ 
nul maradt házat az akkori önkormányzat vette birtokba és hasznosította. Hiába, én 
akkor sem tudtam volna nyugodt szívvel a más házába csak úgy beköltözni. 

Elbeszélésemet azzal a gyermekkoromban történt esettel zárom, amire még ma, 
közel a nyolcvanadik évemhez is szégyenkezve gondolok. 

Mint ahogy már elmondtam, édesapám vasutas volt, így lehetőségünk nyílt arra, 
hogy ingyen utazhassunk. Szerettem is mindig nagyon utazni, megismerni orszá¬ 
gunk szép tájait. 

Még egészen kicsi gyerek voltam... Egyik alkalommal szüleimmel utaztunk va¬ 
lahová fapados vasúti kocsiban. Sokan voltak a vagonban, közöttük egy nagy fekete 
szakállú, fémkeretes szemüveget viselő kalapos ember és egy magas, egyenruhás ka¬ 
tonatiszt. A szakállas bácsi igencsak felkeltette az érdeklődésemet, különösen akkor, 
amikor elővett egy papírzacskót és abból falatozni kezdett. Nem láttam jól, hogy mit 
eszik, ezért kíváncsi gyermek lévén odaszóltam édesanyámnak: Mama, mit eszik a 
„mókus bácsi”? 

Édesanyám szigorúan rám nézett és csendre intett. Ekkorra azonban az egész 
vagon közönsége kuncogni, majd hahotázva nevetni kezdett. A magas katonatiszt 
felugrott a helyéről, odajött hozzám és nevetve dicsért a találó hasonlatért. Hogy 
nyomatékot adjon elismerésének, egy fényes pénzérmét nyomott a kezembe, amit én 
nagy örömmel szorítottam a markomba. 

Mindez pár perc alatt történt. Gyermeki naivsággal nagyon örültem a pénznek, 
míg rá nem pillantottam szüleim arcára, akik egyáltalán nem nevettek. Nem nevetett 
a szakállas bácsi sem. Abbahagyta az evést, összecsomagolta a kis papírstaniclit, és 
lehajtott fejjel, szótlanul ült a helyén. 

Otthon aztán megkaptam a büntetésemet, amiért kicsúfoltam a szakállas bácsit. 
Persze ott a vasúti kocsiban én, mint tudatlan kisgyerek nem tudtam, hogy mit te¬ 
szek. Később értettem csak meg, hogy gyermeki megjegyzésemmel nevetséges hely¬ 
zetbe hoztam egy, a vallási előírásoknak megfelelő külsejű zsidó embert. Milyen kire¬ 
kesztettnek, megalázottnak érezhette magát, soha nem fogom megtudni. 

Ezek az én emlékmorzsáim zsidó emberekről, akikre mindig úgy gondolok, mint 
választott népre, hiszen így van megírva a bibliában. 

Lőrinc Istvánné ligeti Magdolna 


„Elérkeztünk Pest határába, amikor megállította az autót a razzia. Hallottuk, ahogy 
kiáltozták: Mindenki készítse elő a papírjait! Nekünk Pistával semmi papírunk nem 
volt. Rettegés vett erőt rajtunk: idáig megmenekültünk, és most fognak lelőni?” 

Nagy örömömre szolgált, hogy megismertem Lörincz Istvánné Ligeti Magdolnát. Törté¬ 
nete nem tipikus, sokban különbözik sorstársai történetétől. 

Vékony, törékeny, 92 éves korában is szép arcú teremtés, teljes szellemi frissességben. 

így mesélt életéről. 

1923. augusztus 13-án születtem Budapesten. Gyermekkoromban is a Damjanich 
utcában éltem, úgy, mint most, csak a mellettünk lévő házban, a 28/B-ben. Édes¬ 
apám eredetileg Lilienthal volt, magyarosította a nevét Ligetire. Ő a Magyar Ál¬ 
lamvasutaknál dolgozott, de már a háború előtt meghalt. így lett édesanyám MÁV 
nyugdíjas. A két bátyámmal, Sándorral és Istvánnal féltestvérek voltunk, anyukám 
ugyanis második felesége volt apámnak. István aranyművesnek tanult, míg Sándor¬ 
nak fehérnemű üzlete volt. 

Elemibe a Hernád utcai állami iskolába jártam, míg polgáriba a Felső Erdősorra. 
Utána mentem az egy éves Dobó Katica kereskedelmi szakiskolába. A barátnőim a 
polgári után a zsidó gimnáziumban tanultak, de csak két évet jártak, mert kezdődött 
a vészkorszak. 

Én zsidó iskolába nem jártam. 
Édesanyám vallásos volt. A há¬ 
ború előtt kóser háztartást is veze¬ 
tett, de utána már nem. Anyukám 
azt is megkövetelte, hogy szomba¬ 
ton ne szálljak járműre, és nem ír¬ 
hattam az iskolában. Akkoriban az 
állami elemi iskolában is sokan vol¬ 
tunk zsidó gyerekek, és a tanítónő 
ezt tiszteletben tartotta, nem kap¬ 
tunk írásbeli feladatot szombaton. 
Az osztálytársaink segítőkészek vol¬ 
tak, leírták nekünk, zsidó gyerekek¬ 
nek szombatonként a leckét. 

A nyilas hatalomátvétel után, 
1944 októberében kezdődött a kál¬ 
váriánk. 

Kiadtak egy felhívást, hogy 15- 
től 40 éves korig jelentkezni kell a 
KISOK pályán. Én az édesanyám¬ 
mal a Damjanich u. 28/B. számú 
házban laktam. Az is, ez is, amelyik- 
Lőrinc Istvánné és fiai, András és Péter ben most lakom, csillagos háznak 

volt kijelölve. A nyilasok központja a Szent István körút 1-ben volt. Anyukámnak 
életkora miatt már nem kellett bevonulnia a KISOK pályára. Nagyon szerették őt a 
keresztény szomszédok is, és egyikük, miután én bevonultam, elvitte egy védett ház¬ 
ba a Katona József utcába. Persze a védett ház sem volt biztonságos, mert időről időre 
onnan is összeszedték a zsidókat. Ez történt anyukámmal is. Bevitték őt is sok tár¬ 
sával együtt a nyilas házba, ami egy régi nagy épület volt. A földszinten volt a nyilas 
központ, a többi emeleten pedig változatlanul ott laktak az emberek. A hófehér hajú 
anyukám állt a sor szélén már bent a lépcsőházban, amikor éppen jött hazafelé egy 
házaspár. A nő hirtelen odaállt anyukám mellé és azt mondta: Tessék belém karolni. 
Anyukám nagyon megijedt. A nő nyugtatta, hogy ne féljen, és kart karba öltve ki¬ 
sétáltak a nyilas központból. Visszavitték anyukámat a Katona József utcára a védett 
házba. Soha nem tudtuk meg, kik voltak, akik talán a Dunába lövéstől mentették 
meg anyámat. 

Ahogy mondtam, mi 1944-ben a Damjanich utca 28/B-ben laktunk. Ott olyan 
volt a házmester, hogy amikor jöttek összeszedni a zsidókat és valaki nem jött le a 
lakásából, akkor figyelmeztette a nyilasokat, hogy várjanak, mert valamelyik zsidó 
még hiányzik. Nem így volt ez itt a 26/A-ban, ahol Kövér Sándor volt a házmester, 
akinek kicsit rossz volt a hallása. Amikor jöttek a kis nyilas suhancok a zsidókért, és 
mondták, hogy segítsen összeszedni az embereket, úgy tett, mint aki nem hallotta. 
Megismételtette, amit mondtak, újból úgy tett, hogy nem hallja. Addig-addig értet¬ 
lenkedett, míg a kisnyilasok megunták, és dúlva-fúlva, dolgavégezetlenül elmentek. 

A vőlegényem, Lőrincz István nem volt hajlandó feltenni a sárga csillagot. Egyéb¬ 
ként nem látszott rajta, hogy zsidó. Ö egy barátjával, aki hadapród őrmester volt 
és zsidó volt a menyasszonya, szerezte a hamis papírokat és mentette az embereket. 
Anyukának is szerzett hamis papírokat, azzal hozta ki a védett házból és költöztette 
el Zuglóba egy házaspárhoz. Sejtette persze a házaspár, hogy valami nem stimmel 
anyuka körül, mert amikor légiriadó volt, akkor figyelmeztették, hogy ne menjen le 
a pincébe. Számítani lehetett ugyanis razziára. 

A hamis papírokkal is történt egy nagyon érdekes dolog. A vőlegényem munkatársa 
a saját édesanyja papírjait adta oda anyukámnak, és aztán később odaadta egy másik 
asszonynak is. Ez a másik asszony ugyanazzal a névvel és adatokkal, ugyanabba a zuglói 
házba költözött, ahova anyukát költöztette Pista. Szinte hihetetlen, hogy nagy Buda¬ 
pesten, ebben a hatalmas városban ez hogyan történhetett meg, de megtörtént. 

Ott kezdődött tehát, hogy nekünk, fiatal nőknek be kellett vonulni a KISOK 
pályára, onnan mentünk az óbudai téglagyárba, majd gyalog Szentgyörgypusztára. 
Itt először is minden személyes holminkat elvették, tollat, gyűrűt, egyéb ékszert, 
mindent. Csűrökben helyeztek el bennünket. Persze fogalmunk sem volt, hogy hol 
vagyunk. 

Ezeknek a csűröknek csak teteje volt, még egy 
kis szalma sem volt alattunk, csak a puszta földön 
feküdtünk éjszaka. Nappal nyilas kísérettel kivonul¬ 
tunk sáncot ásni. 

A csűrök mellett katonai barakkok voltak desz¬ 
kafallal körülvéve, ott magyar katonák állomásoztak. 
A nyilasok kihirdették, hogy senki nem állhat szóba 
a katonákkal, mert aki megteszi, azt kikötik. Megfe¬ 
nyegették a katonákat is, számukra is büntetést he¬ 
lyeztek kilátásba. 

Minket délután behoztak a munkáról, kaptunk 
egy csajka üres levest, semmi egyebet. Éjjel viszont, 
mikor már majd’ megfagytunk az október végi, no¬ 
vemberi hideg éjszakában, észrevettük, hogy a ka¬ 
tonák a tilalom ellenére odakúsztak a csűrökhöz. A 
csűr szélére sorban csajkákat helyeztek el forró leves¬ 
sel, majd mikor gondolták, hogy elfogyasztottuk, az edényeket összeszedték. Mind¬ 
ezt a lehető legnagyobb csendben, szó nélkül. 

Egyik este pont én álltam a deszkafal közelében, rajtam a napok óta le nem vett 
csizmámban, amikor éreztem, hogy valami megböki a lábam. Azt hittem, egér, még 
jól meg is ijedtem. Lenéztem, hát látom, hogy a deszkafalon egy lyuk van, amin 
átdugtak egy hosszú pálcát, rajta egy papírtekerccsel. Gyorsan lehajoltam, levettem 
a papírt és olvasni kezdtem. Az volt ráírva, hogy „Mi holnap hazamegyünk. Éjjel el¬ 
helyezünk kis papírszeleteket és ceruzákat. írjátok fel a neveteket és pontos címeket, 
hogy kit és hol értesítsünk.” 

Gyorsan elmondtam a többieknek. Úgy is történt, ahogy írták, mert éjszaka a 
csűr szélére rengeteg kis papírfecnit és ceruzacsonkot raktak le. Látszott, hogy a ce¬ 
ruzáikat felvagdosták apró darabokra, hogy sok embernek jusson. Mi felírtuk a ne¬ 
vünket és a címet, kit értesítsenek arról, hogy hol vagyunk. A hozzátartozóinknak 
ugyanis fogalmuk sem volt, hogy hová vittek bennünket, mi lett velünk. Elhelyeztük 
a kis üzeneteket a csűr szélén, amit a katonák összeszedtek. Betartották az ígéretüket, 
mert Pista, a vőlegényem megkapta a kis levélkét és ezen a szálon tudott elindulni, 
hogy engem megtaláljon. 

Szentgyörgypusztáról aztán továbbvittek először Gödöllőre, ahol a kastély udvará¬ 
ban helyeztek el minket, ugyancsak a szabadban. A puszta földön aludtunk, itt még 
a fejünk felett sem volt fedél. Onnan Lótra mentünk tovább. 

Voltunk Isaszegen is. Itt egy gazdaságban táboroztunk le, ahol németek voltak. A 
padláson aludtunk, egy rozoga létrán kellett le- és felmenni. Egyik este jöttek az istál- 

lófiúk, akik a lovakat csutakolták, és mondták, hogy meneküljünk a padlásról, mert 
hallották, hogy a németek fel fogják gyújtani. Csaknem pánik tört ki, ahogy a sok 
lány menekült a létrán lefelé, ami mellett ott álltak az istállófiúk és nagy kosarakból 
mindenkinek adtak egy-egy marharépát. 

Innen gyalog indultunk tovább a nyilasok kíséreté¬ 
ben. Mentünk az országúton, ma sem tudom, merre, 
hová. Elérkeztünk egy vasútállomásra, ahol megál¬ 
lítottak bennünket. Hosszú órákat várakoztunk. Itt 
már katonák irányítgatták az embereket. Vettem a bá¬ 
torságot és odamentem egy középkorú katonatiszthez, 
megkérdeztem tőle, meddig fogunk itt állni? Elmond¬ 
ta, hogy be kell vagonírozni a zsidókat, és a vagonokra 
várunk. Azt is mondta, szégyen, hogy neki, mint ma¬ 
gyar katonatisztnek ezt kell csinálnia. Vártunk tovább, 
viszont valami hiba csúszhatott a gépezetbe, mert a 
vagonok nem jöttek. Ismét elindítottak bennünket 
gyalog. Akkor már végeláthatatlan hosszú volt a sor, 
hiszen több helyről is odahoztak csoportokat. Mene¬ 
teltünk az országúton, amit magas töltés övezett. A 
töltésen bámészkodtak az emberek, nézték szomorú 
menetünket. Egyszer csak mit látok, hát ott áll a töltés 
tetején a vőlegényem, Pista, kalapban, esernyővel, mellette a hadapródőrmester barátja. 
Észrevett a tömegben, gyorsan odajött. Mondta, hogy hamarosan egy hídon fogunk 
átmenni, de én ne lépjek a hídra. O ott fog állni a bal oldalon. A hátizsákomat dobjam 
el vagy adjam oda valakinek, álljak mellé, és elvegyülünk a tömegben. így is történt: 
kis tumultus keletkezett a keskeny hídon, Pistát megláttam, melléálltam, és mentünk 
tovább a bámészkodók között. Pista mondta, hogy ne álljak meg, bármi történik, csak 
menjek folyamatosan. A kabátomról gyorsan levettem a sárga csillagot. Mentünk lehaj¬ 
tott fejjel, nem néztünk se jobbra, se balra. 

Elérkeztünk egy parasztházhoz. Egy kedves asszony állt a kapuban. Megszólított 
bennünket, kérdezte, honnan jövünk, hová megyünk. Mondtuk, hogy menekültek 
vagyunk és Pestről jövünk. O nagyon kedvesen beinvitált, hellyel kínált, kérdezte 
van-e szükségünk valamire. Én akkor már több mint két hete nem tisztálkodtam, 
hiszen legfeljebb a kútnál lehetett a kinti hidegben kezet és arcot mosni. Mondtam, 
jó lenne egy kis meleg víz, hogy megmosakodjam. Mondta az asszony, hogy persze, 
és kiment a meleg vízért abból a helyiségből, ahol voltunk. Én elkezdtem önfeledten 
vetkőzni, levettem a kabátom, csak éppen azt felejtettem el, hogy minden ruha¬ 
darabomon rajta van a sárga csillag. A nő éppen belépett az ajtón és én ott álltam, 
pulóveremen a sárga csillaggal. Az asszony döbbenten rám meredt. Én a pillanat tört 

Családi fénykép az unokákkal és dédunokákkal 

részét kihasználva gyorsan felkaptam a kabátom és kiszaladtunk Pistával a házból. Az 
asszony jött utánunk és hallottuk, ahogy azt kiáltotta: „Az Isten áldja meg magukat!”. 

Kimentünk az országútra, ahol jött egy kisteherautó. Intettünk, hogy álljon meg. 
Meg is állt. Láttuk, hogy katonák vannak benne, de akkor már nem volt mit tenni, 
felszálltunk, beültünk a katonák közé a zsúfolt kis ponyvás teherautóba. Kevés volt a 
hely, szorosan egymás mellett ültünk, hallgattuk a beszélgetésüket. Elérkeztünk Pest 
határába, amikor megállította az autót a razzia. Hallottuk, ahogy kiáltozták: „Min¬ 
denki készítse elő a papírjait!”. Nekünk Pistával semmi papírunk nem volt. Rettegés 
vett erőt rajtunk: idáig megmenekültünk, és most fognak lelőni? 

A razziát tartó katonai rendőrség a szélen ülő katonáktól elkérte a papírokat. Mi¬ 
vel szorosan ültünk, nem vették észre, hogy civilek vagyunk. Valószínű siettek is, és 
valakiket célzottan kerestek, lényeg, hogy intettek, mehetünk tovább, anélkül, hogy 
a mi papírjainkat kérték volna. Szerencsénk volt. 

Megérkeztünk Pestre. A vőlegényem szerzett nekem hamis papírokat Gál Éva névre. 

A hajamat szőkére melíroztattam. Lakhatásom úgy lett, hogy Pista ismert egy csa¬ 
ládot, ahol a férfi keresztény volt, az asszony pedig zsidó. Volt egy kislányuk és velük 
lakott a nagymama. A férfit behívták katonának, az asszonynak bujkálnia kellett; ott 
maradt a nagymama a gyerekkel és segítségre volt szüksége. Úgyhogy odamentem 
hozzájuk, vigyázni a kislányra. 

A kislány borzasztóan rossz, neveletlen és szem¬ 
telen volt, de el kellett viselnem. Folyton a ligetbe 
akart menni sétálni, ami nagyon veszélyes volt, mert 
ott gyakran razziáztak. Ha a papírokat rendben lévő¬ 
nek is találták, az nem volt elég, mert akkor mond¬ 
ták, hogy az illető mondja el a „Hiszekegy”-et. Ha 
az ember elkezdte, akkor mondták, hogy nem ezt, 
hanem a másikat. Ha valaki visszakérdezett, vagy 
gondolkodni kezdett, akkor lebukott, hiszen „Hisze¬ 
kegy” csak egy van. 

Egyszer nagyon fájt a fogam, kénytelen voltam 
elmenni a fogorvoshoz. Ültem a váróban, amikor ki¬ 
jött az asszisztensnő és mondta a nevemet, „Gál Éva”. 

Én meg nyugodtan ültem, majd újból szólított, mire 
észbe kaptam és felálltam. Az asszisztens ledorongolt, 
hogy miért nem figyelek. 

így csináltam végig, a felszabadulásig, álnéven, hamis papírokkal, kicsit elváltoz¬ 
tatott külsővel. 

A történetemben szereplő ismeretlen, bátor segítőknek és a szerencsés véletlenek¬ 
nek köszönhetem az életem. Különös hálával gondolok azokra az ismeretlen kato¬ 
nákra, akik vették a fáradságot, vállalták a kockázatot és értesítették a hozzátartozó¬ 
inkat, hogy hol vagyunk. Ha ez nem történik meg, akkor Pista, a vőlegényem nem 
talál meg, és én is felkerülök arra a vonatra, ami Bergen-Belsenbe vitte a társaimat. 

A Damjanich utca 28/b-ből ugyanis mindenkit odavittek. Rajtam kívül ket- 
ten menekültek meg. Az egyikük az a lány, aki már a KISOK pályáról megszökött. 
Mondta, hogy neki ez nem tetszik, menjünk innen. Én azonban nem mertem vele 
menni, mert féltem, hogy anyukámnak lesz belőle baja. Egy másik lány pedig visz- 
szajött Bergen-Belsenből, ami egy szörnyű hely volt. Ennyien éltük túl a Damjanich 
utca 28/B-ből, ahol nagyon sok zsidó család élt valamikor. 

A mi lakásunk egy kétszobás lakás volt. Anyámnak nagyon szép dolgai voltak, drága 
étkészletek, majolika szobrok. Mindent összetörve találtunk meg egy ruháskosárban. 

A vőlegényemmel 1941-ben ismerkedtem meg egy barátnőmnél. Az első talál¬ 
kozásunk után kijelentette, hogy nem akar velem többet találkozni, ne is hívja őt a 
barátnőm, ha én is ott vagyok. 

Aztán ez megváltozott. Mivel 1917-ben született, behívták katonának és kivitték 
az orosz frontra. Már itthon volt, amikor teljesen véletlenül összetalálkoztunk a Ki¬ 
rály utcában. Én jöttem a munkából, ő meg valahonnan, fess, extra egyenruhában. 

Hazakísért, sokat beszélgettünk és egyre többször találkoztunk. Aztán behívták mun¬ 
kaszolgálatra, mint a többi katonaköteles zsidó férfit, ő azonban nem vonult be. Azt 
mondta, elég volt neki Oroszországból. A barátja szerzett neki papírokat és lakást. 
Hamis papírokkal, birgerli csizmában, bricsesznadrágban járt. Iskolás gyerekeket 
korrepetált, ezzel keresett egy kis pénzt. 

1945 áprilisában házasodtunk össze. Pista Örkénybe való volt. A szülei, a nővére 
és annak hat éves kislánya odamaradtak. Örkényben egyébként sok zsidó élt, mind¬ 
egyiküket elvitték Auschwitzba. Aztán jött a nagy hír, hogy visszajött Steiner néni és 
a lánya. Ök mondták el Pistának, hogy senkit ne várjon haza, mert Auschwitzban a 
szelektáláskor az egész család nyomban a másik oldalra került, és mentek a gázkam¬ 
rába. 

A felszabadulás után a férjem először a Metrónál dolgozott, majd elhelyezkedett a 
vendéglátóiparban. Ö lett a Pest megyei Vendéglátó Vállalat igazgatója. Később volt 
gebines is, majd újból visszament a vállalathoz és onnan ment nyugdíjba. 

Én a Szivárvány áruházban voltam pénztáros, majd miután anyukám ápolásra 
szorult, bedolgozó lettem a szövetkezetnél, itthon dolgoztam. Két fiunk született: 
András 1946-ban, Péter 1949-ben. András műszaki egyetemet végzett, Péter közgaz¬ 
dász lett, summa cum laude doktorált. Minden héten járt teniszezni. Azon a hét¬ 
főn is elment egészségesen, vidáman, aztán lehajolt egy labdáért, majd összeesett és 
meghalt. 56 éves volt. Nem tudtak rajta segíteni, pedig két orvos barátjával játszott 
éppen. 

Én a háború után tartottam az ünnepeket. Jóm kipurkor egész nap böjtöltem és 
ott voltam a Bethlen téri templomban, ahol fizetett ülésem volt. Péntek este gyertyát 
gyújtottam. Ez így volt Péterem haláláig. 

Mikor a fiammal ez megtörtént, meghasonlottam, és azóta nem gyújtok gyertyát. 

A menyeim Éva és Mária, mindketten katolikusok, fantasztikus emberek. Másfél 
éve combnyaktörést szenvedtem, úgy ápoltak, hogy a nővérek csodájára jártak a kór¬ 
házban. 

Négy lányunokám van: Barbara, Korina, Zsuzsa és Kata. Korina egy vallásos zsidó 
fiúhoz ment feleségül Éondonban, négy gyermekük van: Dominik, Dániel, Maja 
és Samu. A legidősebb dédunokám, Dániel 15 éves. Nagyon jól tanul, közötte van 
annak a tíz diáknak, akiket az egész iskolából kiválasztottak a Brit Királyi Légierő 
kadétjának. Minden szigorú követelménynek megfelelt. Ö az én büszkeségem. 

Ahogy a történetemből kiderül, szerencsés véletleneknek és sok segítőkész ember¬ 
nek köszönhetem az életem. Éppen ezért úgy gondoltam, tennem kell valamit, hogy 
közülük legalább egy kapjon méltó elismerést. Levelet küldtem Jeruzsálembe a Jad 
Vasembe, melyben leírtam, hogy a Damjanich utca 26/A. házmestere, Kövér Sándor 

nem engedte, hogy a házból összeszedjék a zsidókat a nyilas suhancok. Díszvendég¬ 
ként én is jelen voltam a Belügyminisztériumban, amikor Kövér Sándor fia átvehette 
édesapja posztumusz Világ Igaza kitüntetését. 

Idegen szavak, 

vallási fogalmak és kifejezések jegyzéke 


Appel, zehlappel: sorakozó létszámellenőrzés a koncentrációs táborokban. 

Chanuka: zsidó örömünnep, a szó jelentése: felszentelés. A nyolc napig égő korsó- 
nyi olaj ünnepe, a Makkabeus szabadságharc ünnepe. Nyolc napig tart, kiszlév 
hónap 25. napjától számítva. Minden este eggyel több gyertyát gyújtanak meg az 
otthonokban és a köztereken is, hirdetve a csodát. 

Cicesz: szemlélőrojt, általában ruha alatt viselik. A tradicionálisan öltözködő zsidó 
férfinak a ciceszre figyelve eszébe ötlik, hogy Istent szolgálja. 

Glatt kóser: A zsidó vallás szokásait maximálisan betartva, az ortodox hagyományok 
szerint készült étel. 

Héder (heider, hájder) - szó szerint: szoba. Alapfokú iskola, manapság inkább óvo¬ 
da, ahol kiskorú gyerekeket (3 éves kortól) héberül írni-olvasni tanítanak. 

Jesiva: talmud iskola, hittudománnyal foglalkozó magasabb szintű iskola. 

Joint: Zsidó Szociális Segély Alapítvány. 

Kidus: megszentelés. Ezzel a szertartással köszöntik a belepő szombatot és ünnepna¬ 
pokat. Áldást mondanak a bor felett az ünnep és szombat beköszöntésekor. 

Kóser: héber szó, ami azt jelenti magyarul, hogy alkalmas, tetsző, megfelelő. Vala¬ 
mely dolog rituális alkalmasságát jelző szó a zsidó vallásban és szokásrendszerben. 
A zsidó közéletben minden rendben levő, helyes dologra használatos. 

Lagerelteste, blockelteste: lágerfőnök, részlegfőnök. Legtöbbször a lágerben már 
régebben raboskodók közül kerültek ki. 

Lagerführer (német): táborfőnök. 

Lagerstrasse (német): a táboron át vezető út. 

Mázkir (jizkor): A megemlékezés imája. Évente négyszer hangzik el az eltávozott 
szülőkért és hozzátartozókért. Ez a négy alkalom: jóm kipur, smini aceret (szűköt 
nyolcadik napja), peszach utolsó napja és savuot második napja. Ez egy benső¬ 
séges ima, melynek elmondásakor csak azok maradhatnak a zsinagógában, ima¬ 
teremben, akiknek vagy egyik, vagy mindkét szülőjük eltávozott az élők sorából. 

Mikve: rituális fürdő, részben természetes forrásból megtöltött vízmedence, melybe 
a zsidók a megtisztulás érdekében meritkeznek meg. 

Minjen: Tizenharmadik életévét betöltött tíz zsidó férb imaközössége. Teljes értékű 
istentisztelet csak akkor lehetséges, ha a zsinagógában vagy imateremben van tíz 
felnőtt zsidó férfi. 

OR-ZSE: rövidítés: Országos Rabbiképző Zsidó Egyetem. 

Őszi ünnepek: a zsidó vallás nagy ünnepei: ros ha’sana (újév), jóm kipur (engesztelő¬ 
nap vagy hosszú nap), szűköt (sátoros ünnep) és szimchatTora (a Tóra ünnepe). 

Pászka: kovásztalan kenyér, a peszachkor fogyasztandó étel kenyér helyett. Összete¬ 
vői liszt, víz és só. 

Peszach: jelentése: elkerülés. Az egyiptomi rabszolgaságból történő kivonulás ünnepe. 

Rituális: szertartásos. 

Sábesz: szombat; a legnagyobb, hétről hétre ismétlődő zsidó ünnep. Péntek naple¬ 
mentétől szombat naplementéig tart. Minden munkavégzés tilos. 

Sachter, metsző: a Tóra által fogyasztásra engedélyezett állatok rituális vágásával fog¬ 
lalkozó, szakavatott személy. 

Secku-jednus (szláv): mindegy, ugyanaz. 

Soá: a szó eredetileg csapást, katasztrófát jelent héberül. Ma a holokauszt szinonimá¬ 
jaként használják. 

Sonderkommandó: a haláltáborokban a gázkamrákat és krematóriumokat az SS szi¬ 
gorú felügyelete alatt működtető, zsidókból álló különleges munkacsapat. Az erre 
a feladatra kiválasztottaknak nem volt lehetőségük a feladat visszautasítására. A 
németek ügyeltek arra, hogy tapasztalataikat nehogy elmondhassák, ezért rend- 

szeresen elgázosították őket, és helyettük új sondereseket állítottak be. A több 
ezer sonderkommandósból kevesebb, mint 20 élte meg a felszabadulást. 

SS: Schutzstaffel rövidített neve, magyarul: védőosztag. A Nemzetiszocialista Német 
Munkáspárt katonai és védelmi szervezete volt Németországban. Egyszerre volt 
a diktatúra pártmilíciája, a reguláris hadsereg mellett működő, de attól független 
harctéri katonai elitalakulat, a belföldi és a megszállt területeken a rend fenn¬ 
tartásáért felelős rendőri szerv, katonai és polgári kémelhárító és hírszerző tit¬ 
kosszolgálat, valamint a fennálló rend ellenségeit kíméletlenül felkutató politikai 
rendőrség. 

Talesz (jiddis), tálit (héber): imalepel, reform zsidóknál imasál. Négy sarkán szem¬ 
lélőszálak (cicesz, cicit) vannak. Egyik formája a tálit kátán, amit állandó öltözék¬ 
ként viselnek a ruha alatt. 

Tréfli: a héber trefá szóból származó jiddis kifejezés, mely a magyar szlengbe a tré 
formában ment át. Jelentése: értéktelen, használhatatlan, rossz. Élelem esetében 
olyan termék, ami nem felel meg a kóserság követelményeinek. 

Jad Vasem: holokauszt intézet és emlékmúzeum. Jeruzsálemben az Emlékezés he¬ 
gyén található. 

